
รูปภาพ ภาพปกหน้าหนังสือ ศาลปกครอง แผนกคดีบริหารงานบุคคล
พื้นปกเป็นรูปตราชั่งขนาดใหญ่และมีรูปคนเดินอยู่รอบ ๆ ด้านบนปกเป็นสัญลักษณ์ของศาลปกครองพร้อมตัวอักษรภาษาสีขาวและน้ำเงินขนาดใหญ่มีข้อความว่าศาลปกครองแผนกคดีบริหารงานบุคคล

รูปภาพ ภาพรองปกหน้าหนังสือ ศาลปกครอง แผนกคดีบริหารงานบุคคล

รูปภาพ ภาพพระบรมรูปพระบาทสมเด็จพระจุลจอมเกล้าเจ้าอยู่หัว รัชกาลที่ ๕

รูปภาพ ภาพที่ทำการศาลปกครองและตราสัญลักษณ์ศาลปกครอง


สารจากประธานศาลปกครองสูงสุด

	โดยที่รัฐธรรมนูญแห่งราชอาณาจักรไทยฉบับปัจจุบัน บัญญัติให้ศาลปกครองมีอำนาจพิจารณาพิพากษาคดีพิพาทระหว่างหน่วยราชการ หน่วยงานของรัฐ รัฐวิสาหกิจ องค์กรปกครองส่วนท้องถิ่น หรือองค์กรตามรัฐธรรมนูญ หรือเจ้าหน้าที่ของรัฐกับเอกชน หรือระหว่างหน่วยงานราชการ หน่วยงานของรัฐ รัฐวิสาหกิจ องค์กรปกครองส่วนท้องถิ่น หรือองค์กรตามรัฐธรรมนูญ หรือเจ้าหน้าที่ของรัฐด้วยกันอันเนื่องมาจากการใช้อำนาจทางปกครองตามกฎหมาย หรือเนื่องมาจากการดำเนินกิจการทางปกครอง จากบทบัญญัติของรัฐธรรมนูญดังกล่าว ข้อพิพาททางปกครองจึงเกิดขึ้นจากคู่กรณี ๒ กลุ่มใหญ่ๆ ได้แก่ กลุ่มที่ ๑ เป็น ข้อพิพาทระหว่างหน่วยงานทางปกครองหรือเจ้าหน้าที่ของรัฐ กับเอกชน กลุ่มที่ ๒ เป็นข้อพิพาทระหว่างหน่วยงานทางปกครองหรือเจ้าหน้าที่ของรัฐ กับหน่วยงานทางปกครองหรือเจ้าหน้าที่ของรัฐด้วยกันเอง โดยของพิพาทที่เกิดขึ้นในกลุ่มที่ ๒ นั้น ข้อพิพาทที่นำมาฟ้องเป็นคดีต่อศาลปกครองที่มีจำนวนมากที่สุด ได้แก่ คดีเกี่ยวกับการบริหารงานบุคคล ไม่ว่าจะเป็นการฟ้องขอให้เพิกถอนคำสั่งทางปกครองเกี่ยวกับการสรรหา การบรรจุ การแต่งตั้ง การเลื่อนตำแหน่ง การโอน การย้าย การพัฒนา การลงโทษทางวินัย การออกจากราชการ การอุทธรณ์ การร้องทุกข์ และคำสั่งเกี่ยวกับสิทธิประโยชน์และสวัสดิการต่างๆ รวมถึงการฟ้องขอให้ชดใช้ค่าเสียหายอันเกิดจากคำสั่งดังกล่าวข้างต้น การฟ้องขอให้หน่วยงานทางปกครองหรือเจ้าหน้าที่ของรัฐ ปฏิบัติตามหน้าที่ภายในเวลาที่ศาลปกครองกำหนด รวมถึงขอให้ชดใช้ค่าเสียหายอันเกิดจากการละเลยหรือปฏิบัติหน้าที่ดังกล่าวล่าช้า การฟ้องเกี่ยวกับสัญญาจ้างปฏิบัติหน้าที่ เป็นต้น

	จากสถิติของคดีที่ศาลปกครองรับไว้พิจารณาที่ผ่านมาตั้งแต่เปิดทำการ วันที่ ๙ มีนาคม ๒๕๔๔ ถึงวันที่ ๓๑ ธันวาคม ๒๕๕๖ คดีเกี่ยวกับการบริหารงานบุคคล เป็นคดีที่ศาลปกครองรับไว้พิจารณาพิพากษาเป็นอันดับหนึ่ง โดยมีปริมาณคดีคิดเป็นร้อยละ ๒๓.๑๐ ของคดีที่รับไว้พิจารณาทั้งหมดทุกประเภทคดี และในส่วนของคดีเกี่ยวกับการบริหารงานบุคคลนั้น คดีเกี่ยวกับการสรรหา การบรรจุ การแต่งตั้ง การย้าย การเลื่อนตำแหน่ง

มีปริมาณคดีคิดเป็นร้อยละ ๔๙.๔๘ ของคดีบริหารงานบุคคลทั้งหมด คดีเกี่ยวกับคำสั่งลงโทษทางวินัยมีปริมาณคดีคิดเป็น ร้อยละ ๒๗.๕๕ ของคดีบริหารงานบุคคลทั้งหมด นอกจากนั้น เป็นคดีเกี่ยวกับสิทธิประโยชน์ต่างๆ และคดีบริหารงานบุคคลประเภทอื่น ซึ่งจากปริมาณคดีบริหารงานบุคคลดังกล่าว แสดงให้เห็นว่า ในการบริหารงานบุคคลของหน่วยงานทางปกครองหรือเจ้าหน้าที่ของรัฐยังมีปัญหาในทางการบริหาร การใช้อำนาจ การใช้ดุลพินิจที่ยังไม่ถูกต้องและเป็นธรรม ส่งผลให้เจ้าหน้าที่ของรัฐได้รับความเดือดร้อนหรือเสียหายจากการบริหารงานบุคคล ทำให้ประสิทธิภาพในการปฏิบัติงานเพื่อประโยชน์สาธารณะลดลง ประกอบกับคดีบริหารงานบุคคลส่วนใหญ่ เป็นข้อพิพาทที่ก่อให้เกิดความเดือดร้อนเสียหายเกี่ยวกับสถานภาพตำแหน่งความก้าวหน้าในการทำงาน ค่าตอบแทนและรายได้ ของเจ้าหน้าที่ของรัฐโดยตรง ซึ่งอาจกระทบต่อบุคคลอื่น เช่น เพื่อนร่วมงาน หรือสมาชิกในครอบครัว รวมถึงบรรทัดฐานการบริหารงานบุคคลขององค์กรนั้นๆ การพิจารณาพิพากษาคดีเกี่ยวกับการบริหารงานบุคคลจึงต้องกระทำด้วยความรวดเร็ว มีประสิทธิภาพอย่างเป็นธรรม เพื่อเป็นบรรทัดฐานในการบริหารงานบุคคลต่อไป ที่ผ่านมาศาลปกครองได้พยายามเร่งรัด ให้มีการพิจารณาพิพากษาคดีบริหารงานบุคคลให้เสร็จสิ้นโดยเร็ว ได้พยายามแก้ไขปัญหาในหลายๆ ด้าน โดยในเบื้องต้นศาลปกครองได้ดำเนินการ แบ่งองค์คณะในการพิจารณาคดีบริหารงานบุคคลในศาลปกครองชั้นต้นไว้โดยเฉพาะ เพื่อให้ตุลาการผู้พิจารณาพิพากษาคดีเกิดทักษะ และความเชี่ยวชาญเกี่ยวกับคดีประเภทนี้ และได้จัดให้มีการฝึกอบรมการพิจารณาคดีเกี่ยวกับการบริหารงานบุคคลเป็นการเฉพาะ จัดตั้งคณะกรรมการด้านวิชาการเกี่ยวกับกฎหมายว่าด้วยการบริหารงานบุคคล เพื่อเป็นองค์กรกลางที่เสริมสร้างในด้านวิชาการ เกี่ยวกับการพิจารณาคดีบริหารงานบุคคลโดยเฉพาะ ส่งผลให้คดีบริหารงานบุคคล ได้รับการพิจารณาพิพากษาได้รวดเร็วและมีประสิทธิภาพมากขึ้น

รูปภาพ ภาพค้อนที่ใช้ในการพิจารณาคดี

	พระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๖) พ.ศ. ๒๕๕๔ กำหนดให้ประธานศาลปกครองสูงสุด โดยความเห็นชอบของคณะกรรมการตุลาการศาลปกครอง มีอำนาจออกประกาศจัดตั้งแผนกคดีขึ้นในศาลปกครองสูงสุดและศาลปกครองชั้นต้น ดังนั้น เพื่อให้การพิจารณาพิพากษาคดี เกี่ยวกับการบริหารบุคคลเป็นไปด้วยความรวดเร็ว มีประสิทธิภาพอย่างเป็นธรรม เสริมสร้างความเชี่ยวชาญให้บุคลากรของศาลปกครอง ทำให้คำพิพากษาเป็นบรรทัดฐานให้กับหน่วยงานทางปกครองอื่นๆ ยึดถือปฏิบัติต่อไป จึงเห็นสมควรที่จะเปิดทำการแผนกคดีบริหารงานบุคคล ขึ้นในศาลปกครองชั้นต้นและศาลปกครองสูงสุด ในวันที่ ๑๐ มีนาคม ๒๕๕๗ ซึ่งเป็นโอกาสที่ศาลปกครองได้เปิดดำเนินการมาแล้วเป็นเวลา ๑๓ ปี
	ในโอกาสนี้ ขอถือโอกาสกล่าวในนามของบุคลากรศาลปกครองว่า ศาลปกครองสำนึกและตระหนักถึงบทบาทหน้าที่ ในการสร้างความถูกต้องและเป็นธรรมให้กับประชาชนชาวไทย ตามอำนาจหน้าที่ที่รัฐธรรมนูญแห่งราชอาณาจักรไทยบัญญัติไว้ ศาลปกครองในฐานะองค์กรตุลาการที่ทำหน้าที่อำนวยความยุติธรรมทางปกครอง เพื่อปกป้องคุ้มครองสิทธิของประชาชน และสร้างบรรทัดฐานในการปฏิบัติราชการของหน่วยงานของรัฐ จึงได้พยายามรวบรวมสภาพปัญหา แก้ไขข้อบกพร่องต่างๆ พัฒนาและสร้างมาตรฐานในการทำงาน เพื่อให้กระบวนการยุติธรรมทางปกครองมีประสิทธิภาพก้าวหน้าทัดเทียมอารยประเทศ ก่อให้เกิดความเชื่อมั่นกับประชาชน ในการอำนวยความยุติธรรมทางปกครองสืบไป

รูปภาพ ภาพถ่าย ดร.หัสวุฒิ วิฑิตวิริยกุล ประธานศาลปกครองสูงสุด

รูปภาพ ภาพลายเซ็น ดร.หัสวุฒิ วิฑิตวิริยกุล


(ดร.หัสวุฒิ วิฑิตวิริยกุล)

ประธานศาลปกครองสูงสุด๑๐ มีนาคม ๒๕๕๗ 




หน้า6
  
  สารบัญ



	 ความเป็นมาในการจัดตั้ง “แผนกคดีบริหารงานบุคคล” ในศาลปกครอง 

	 ๗ 



	 ๑. ความนำ 

	 ๑๐ 



	 ๒. ความหมาย และลักษณะคดีเกี่ยวกับการบริหารงานบุคคล 

	 ๑๒ 



	 ๓. สถิติเกี่ยวกับการฟ้องคดีเกี่ยวกับการบริหารงานบุคคล 

	 ๑๓ 



	 ๔. แนวทางการจัดตั้งแผนกคดีบริหารงานบุคคลในศาลปกครอง 

	 ๑๕ 



	 การฟ้องและการพิจารณาพิพากษาคดีเกี่ยวกับการบริหารงานบุคคล 

	 ๑๙ 



	 ๑. การฟ้องคดี 

	 ๒๒ 



	 ๒. การพิจารณา 

	 ๒๓ 



	 คำพิพากษา คำสั่ง ของศาลปกครองสูงสุดในคดีเกี่ยวกับการบริหารงานบุคคล 

	 ๓๑ 



	 ๑. การฟ้องคดีปกครอง 

	 ๓๔ 



	 ๑.๑ คำพิพากษา คำสั่งที่เกี่ยวกับอำนาจของศาลปกครอง 

	 ๓๕ 



	 ๑.๒ คำพิพากษา คำสั่งที่เกี่ยวกับเงื่อนไขการฟ้องคดี  

	 ๓๙ 



	 ๒. คดีเกี่ยวกับการบริหารงานบุคคล 

	 ๕๗ 



	 ๒.๑ คดีเกี่ยวกับการสรรหา การบรรจุ การแต่งตั้ง 

	 ๕๗ 



	 ๒.๒ คดีเกี่ยวกับการย้าย การโอน การเลื่อนตำแหน่ง การเลื่อนเงินเดือน  

	 ๕๙ 



	 ๒.๓ คดีเกี่ยวกับการดำเนินการทางวินัย การออกจากราชการ 

	 ๖๓ 



	 คำพิพากษาศาลปกครองต่างประเทศในคดีเกี่ยวกับการบริหารงานบุคคล 

	 ๖๙ 



	 ๑. กลุ่มคดีเกี่ยวกับการบริหารงานบุคคล 

	 ๗๒ 



	 ๒. กลุ่มคดีเกี่ยวกับวินัยราชการ 

	 ๗๗ 



	 ๓. กลุ่มคดีเกี่ยวกับสิทธิประโยชน์และสวัสดิการ 

	 ๘๒ 



	 บทส่งท้าย 

	 ๘๘ 



	 ภาคผนวก 

	 ๘๙ 



	 พระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๖) พ.ศ. ๒๕๕๔  

	 ๙๒ 



	 ประกาศประธานศาลปกครองสูงสุด เรื่อง การจัดตั้งแผนกคดีบริหารงานบุคคลในศาลปกครองสูงสุด ลงวันที่ ๑๗ มกราคม พ.ศ.๒๕๕๗ 

	 ๙๖ 



	 ประกาศประธานศาลปกครองสูงสุด เรื่อง การจัดตั้งแผนกคดีบริหารงานบุคคลในศาลปกครองชั้นต้น ลงวันที่ ๑๗ มกราคมพ.ศ.๒๕๕๗ 

	 ๗๘ 



	 คำแนะนำของประธานศาลปกครองสูงสุดในการดำเนินกระบวนพิจารณาคดีปกครองเกี่ยวกับการบริหารงานบุคคล ลงวันที่ ๑๓ กุมภาพันธ์ พ.ศ.๒๕๕๗ 

	 ๙๙ 





  

หน้า 7

ความเป็นมาในการจัดตั้ง “แผนกคดีบริหารงานบุคคล” ในศาลปกครอง

รูปภาพ ภาพพระบรมฉายาลักษณ์ ของพระบาทสมเด็จพระจุลจอมเกล้าเจ้าอยู่หัว รัชกาลที่ ๕ และพระบาทสมเด็จพระปกเกล้าเจ้าอยู่หัว รัชกาลที่ ๗

รูปภาพ ภาพที่ทำการของศาลปกครอง

รูปภาพ ภาพหนังสือพระราชบัญญัติและห้องพิจารณาคดี

ความเป็นมาในการจัดตั้ง “แผนกคดีบริหารงานบุคคล” ในศาลปกครอง

พระบาทสมเด็จพระจุลจอมเกล้าเจ้าอยู่หัว รัชกาลที่ ๕


๑. ความนำ


	การปฏิรูประบบราชการของประเทศไทยเกิดขึ้นครั้งแรกในสมัยรัชกาลที่๕ โดยมีการจัดตั้งกระทรวง ทบวง กรม อันเป็นการวางรากฐานระบบราชการให้มีความทันสมัย มีกฎหมายรองรับ ต่อมาในสมัยรัชกาลที่ ๗ ได้มีการตราพระราชบัญญัติระเบียบข้าราชการพลเรือน พุทธศักราช ๒๔๗๑ ซึ่งเป็นฉบับแรกขึ้นใช้ มีการจัดระบบ รูปแบบของข้าราชการให้มีความชัดเจนมากขึ้น หลังจากนั้น ระบบข้าราชการไทยก็มีพัฒนาการเรื่อยมา มีการปรับปรุงแก้ไขและตราพระราชบัญญัติระเบียบข้าราชการพลเรือนออกใช้อีกหลายฉบับ เพื่อวางระเบียบบริหารข้าราชการ ที่สำคัญ ก็คือ การนำระบบคุณธรรมมาใช้ในการบริหารงานบุคคลภาครัฐ และการกระจายอำนาจการบริหารทรัพยากรบุคคลภาครัฐ มีการแบ่งประเภทข้าราชการมากขึ้น อาทิเช่น ข้าราชการครู ข้าราชการตำรวจข้าราชการกรุงเทพมหานคร เป็นต้น

พระบาทสมเด็จพระปกเกล้าเจ้าอยู่หัว รัชกาลที่ ๗


โดยข้าราชการแต่ละประเภทมีกฎหมายว่าด้วยระเบียบข้าราชการของตน นอกจากนี้ หลังจากที่มีการประกาศใช้รัฐธรรมนูญแห่งราชอาณาจักรไทย พุทธศักราช ๒๕๔๐ และต่อมารัฐธรรมนูญแห่งราชอาณาจักรไทย พุทธศักราช ๒๕๕๐ ซึ่งมีการรับรองสิทธิเสรีภาพของประชาชนชาวไทยไว้อย่างกว้างขวาง การบริหารงานบุคคลในภาครัฐจึงต้องพิจารณาถึงสิทธิเสรีภาพต่างๆ ของประชาชนมากขึ้น

	นับแต่ศาลปกครองของไทยได้จัดตั้งขึ้นและเปิดทำการครั้งแรก เมื่อวันที่ ๙ มีนาคม ๒๕๔๔ จนถึงปัจจุบัน เป็นเวลา ๑๓ ปีเต็ม คดีพิพาทอันเกี่ยวกับการบริหารงานบุคคลภาครัฐของข้าราชการประเภทต่างๆ ได้เข้าสู่การพิจารณาของศาลเป็นจำนวนมาก และเนื่องด้วยลักษณะของคดีปกครองประเภทนี้ที่ต้องดำเนินกระบวนพิจารณาโดยเร่งด่วน ให้ทันต่อการแก้ไขเยียวยาความเดือดร้อนหรือเสียหายแก่คู่กรณี ซึ่งเป็นเจ้าหน้าที่ของรัฐ ทั้งนี้เพื่อประโยชน์ในการบริหารราชการแผ่นดินของรัฐให้เป็นไปอย่างมีประสิทธิภาพและต่อเนื่อง กรณีจึงสมควรที่ศาลปกครองจะต้องสร้างระบบความเชี่ยวชาญเฉพาะด้านในเรื่องดังกล่าว ด้วยการตั้งแผนกคดีบริหารงานบุคคลในศาลปกครองขึ้น เพื่อทำหน้าที่พิจารณาพิพากษาคดีเกี่ยวกับการบริหารงานบุคคล

๒. ความหมาย และลักษณะคดีเกี่ยวกับการบริหารงานบุคคล

		๒.๑ ความหมายของคดีเกี่ยวกับการบริหารงานบุคคล

			ตามคำแนะนำของประธานศาลปกครองสูงสุด ในการดำเนินกระบวนพิจารณาคดีปกครองเกี่ยวกับการบริหารงานบุคคล เมื่อวันที่ ๑๓ กุมภาพันธ์ พ.ศ.๒๕๕๗ ได้ให้ความหมายของคดีปกครองเกี่ยวกับการบริหารงานบุคคลว่า หมายถึงคดีพิพาททางปกครองตามมาตรา ๙ วรรคหนึ่ง แห่งพระราชบัญญัติจัดตั้งศาลปกครอง และวิธีพิจารณาคดีปกครอง พ.ศ. ๒๕๔๒ อันเกี่ยวกับการสรรหา การบรรจุ การแต่งตั้ง การย้าย การโอน การเลื่อนตำแหน่ง การเลื่อนเงินเดือน การดำเนินการทางวินัย การออกจากราชการของเจ้าหน้าที่ของรัฐ และคดีอื่นตามประกาศของประธานศาลปกครองสูงสุด
		๒.๒ ลักษณะคดีเกี่ยวกับการบริหารงานบุคคล
			โดยที่คดีที่เกี่ยวกับการบริหารงานบุคคลจะเกี่ยวข้องกับความเจริญก้าวหน้า และความมั่นคงในการทำงานของเจ้าหน้าที่ของรัฐ ทั้งที่เป็นข้าราชการและพนักงานที่ปฏิบัติงานในหน่วยงานทางปกครอง เมื่อเจ้าหน้าที่ของรัฐผู้ใดเห็นว่าไม่ได้รับความเป็นธรรม จากการใช้อำนาจตามกฎหมายของหน่วยงานทางปกครองหรือเจ้าหน้าที่ของรัฐ เจ้าหน้าที่ผู้นั้นก็มีสิทธิที่จะฟ้องคดีต่อศาลปกครอง เพื่อให้แก้ไขความเดือดร้อนหรือเสียหายที่ได้รับนั้นได้ ซึ่งลักษณะคดีที่เกี่ยวกับการบริหารงานบุคคล อาจแยกตามลักษณะข้อพิพาทได้ ดังนี้
			(๑) ข้อพิพาทเกี่ยวกับการสรรหา การบรรจุ และการแต่งตั้ง
			(๒) ข้อพิพาทเกี่ยวกับการย้าย การโอน การเลื่อนตำแหน่ง และการเลื่อนเงินเดือน
			(๓) ข้อพิพาทเกี่ยวกับการดำเนินการทางวินัย และการออกจากราชการ
			ทั้งนี้ ลักษณะคดีดังกล่าวที่มีการฟ้องต่อศาลปกครองนั้น ย่อมมีผลต่อสถานะและสิทธิประโยชน์ต่อเจ้าหน้าที่ของรัฐโดยตรง ซึ่งศาลปกครองจะต้องดำเนินกระบวนพิจารณาคดีให้เป็นไปอย่างรวดเร็วและเป็นธรรมต่อคู่กรณี รวมทั้งสร้างหลักปฏิบัติราชการที่เกี่ยวกับการบริหารงานบุคคล ที่สามารถนำไปปฏิบัติให้เป็นไปตามหลักการบริหารงานบุคคลโดยระบบคุณธรรม

๓. สถิติเกี่ยวกับการฟ้องคดีเกี่ยวกับการบริหารงานบุคคล

		จากการสำรวจสถิติคดีที่ศาลปกครองรับเข้ามาทั้งหมด ตั้งแต่เปิดทำการจนถึงวันที่ ๓๑ ธันวาคม ๒๕๕๖ ซึ่งจัดทำโดย สำนักบริหารยุทธศาสตร์ สำนักงานศาลปกครอง แยกตามประเภทคดี พบว่า คดีเกี่ยวกับการบริหารงานบุคคล เป็นคดีที่ศาลรับเข้าไว้เพื่อพิจารณาพิพากษาในศาลปกครองชั้นต้น และศาลปกครองสูงสุดมากที่สุด คิดเป็นร้อยละ ๒๓.๑๐ ของจำนวนคดีรับเข้าทั้งหมด คดีการเวนคืนอสังหาริมทรัพย์ ละเมิด ความรับผิดอย่างอื่น คิดเป็นร้อยละ ๑๙.๐๑ คดีการควบคุมอาคาร ทรัพยากรธรรมชาติและสิ่งแวดล้อม คิดเป็นร้อยละ ๑๗.๓๓ คดีการพัสดุ สัญญาทางปกครอง คิดเป็นร้อยละ ๑๓.๑๕ คดีการปกครอง การบริการราชการแผ่นดิน คิดเป็นร้อยละ ๗.๑๙ คดีการคมนาคม พาณิชย์ อุตสาหกรรม คิดเป็นร้อยละ ๔.๒๓ คดีที่ดิน สาธารณสมบัติของแผ่นดิน คิดเป็นร้อยละ ๔.๐๓ คดีการศึกษา ศาสนา วัฒนธรรม คิดเป็นร้อยละ ๓.๒๓ และคดีประเภทอื่นๆ คิดเป็นร้อยละ ๘.๗๓
		หากพิจารณาเฉพาะคดีเกี่ยวกับการบริหารงานบุคคล ตั้งแต่เปิดทำการศาลปกครองจนถึงวันที่ ๓๑ ธันวาคม ๒๕๕๖ คดีที่มีการฟ้องมากที่สุด ได้แก่ การบรรจุ แต่งตั้ง การโอนย้าย การเลื่อนตำแหน่ง การเลื่อนเงินเดือน คิดเป็นร้อยละมากถึง ๔๙.๔๘ รองลงมาเป็นคดีเกี่ยวกับวินัย คิดเป็นร้อยละ ๒๗.๔๕ ของคดีรับเข้าเกี่ยวกับการบริหารงานบุคคลทั้งหมด คดีสิทธิประโยชน์และสวัสดิการ คิดเป็นร้อยละ ๑๐.๖๕ คดีบำเหน็จบำนาญ คิดเป็นร้อยละ ๖.๕๖ คดีองค์กรวิชาชีพ คิดเป็นร้อยละ ๓.๕๑ และคดีงานทะเบียน (บุคคล) คิดเป็นร้อยละ ๒.๓๕
		ในด้านระยะเวลาที่ศาลปกครองใช้ในการพิจารณาพิพากษาคดีเกี่ยวกับการบริหารงานบุคคล จนแล้วเสร็จนั้น พบว่า ในการพิจารณาพิพากษาคดีเกี่ยวกับการบริหารงานบุคคล ซึ่งใช้ระยะเวลามากกว่า ๒ ปี ในการพิจารณาพิพากษาคดีจนแล้วเสร็จ คิดเป็นร้อยละ ๒๘.๗๙ หรือประมาณ ๑ ใน ๔ ของคดีรับเข้าเกี่ยวกับการบริหารงานบุคคลทั้งหมด (ตารางที่ ๑) และคดีเกี่ยวกับการบริหารงานบุคคลซึ่งค้างการพิจารณามากกว่า ๒ ปี คิดเป็นร้อยละ ๓๒.๖๙ ของคดีรับเข้าเกี่ยวกับการบริหารงานบุคคลทั้งหมด นับตั้งแต่เปิดทำการศาลปกครองจนถึงวันที่ ๓๑ ธันวาคม ๒๕๕๖ (ตารางที่ ๒) 



หน้า 14ตารางที่ ๑ คดีแล้วเสร็จของศาลปกครองกรณีพิพาทเกี่ยวกับการบริหารงานบุคคล

    จำแนกตามระยะเวลาที่ใช้ในการพิจารณาคดีแล้วเสร็จ ณ วันที่ ๓๑ ธันวาคม ๒๕๕๖

  
  
  
  
    
      	ศาลปกครอง 
      	ระยะเวลาที่ใช้ในการพิจารณาคดีแล้วเสร็จ 
      	รวม 
    

    
      	
      	ภายใน ๖ เดือน 
      	มากกว่า ๖ เดือนแต่ไม่เกิน ๑ ปี 
      	มากกว่า ๑ ปี แต่ไม่เกิน ๑ ปีครึ่ง 
      	มากกว่า ๑ ปีครึ่ง แต่ไม่เกิน ๒ ปี 
      	มากกว่า ๒ปี 
    

    
      	ศาลปกครองสูงสุด 
      	๑,๒๑๑ 
      	๙๘๕ 
      	๓๒๗ 
      	๑๖๗ 
      	๑,๑๖๐ 
      	๓,๘๕๐ 
    

    
      	ศาลปกครองชั้นต้น 
      	๖,๗๐๙ 
      	๑,๕๔๕ 
      	๑,๐๔๕ 
      	๘๗๓ 
      	๔,๐๔๑ 
      	๑๔,๒๑๓ 
    

    
      	รวม 
      	๗,๙๒๐ 
      	๒,๕๓๐ 
      	๑,๓๗๒ 
      	๑,๐๔๐ 
      	๕,๒๐๑ 
      	๑๘,๐๖๓ 
    

    
      	ร้อยละ 
      	๔๓.๘๕ 
      	๑๔.๐๑ 
      	๗.๖๐ 
      	๕๗๖ 
      	๒๘.๗๙ 
      	๑๐๐ 
    

  


ที่มา : สำนักบริหารยุทธศาสตร์ สำนักงานศาลปกครอง 
 
ตารางที่ ๒ คดีคงค้างของศาลปกครองกรณีพิพาทเกี่ยวกับการบริหารงานบุคคล

    จำแนกตามระยะเวลาที่ค้าง ณ วันที่ ๓๑ ธันวาคม ๒๕๕๖

  
  
  
  
    
      	ศาลปกครอง 
      	ระยะเวลาที่ใช้ในการพิจารณาคดีแล้วเสร็จ 
      	รวม 
    

    
      	
      	ภายใน ๖ เดือน 
      	มากกว่า ๖ เดือนแต่ไม่เกิน ๑ ปี 
      	มากกว่า ๑ ปี แต่ไม่เกิน ๑ ปีครึ่ง 
      	มากกว่า ๑ ปีครึ่ง แต่ไม่เกิน ๒ ปี 
      	มากกว่า ๒ปี 
    

    
      	ศาลปกครองสูงสุด 
      	๓๔๗ 
      	๓๑๘ 
      	๒๑๒ 
      	๒๐๖ 
      	๗๗๓ 
      	๑,๘๕๖ 
    

    
      	ศาลปกครองชั้นต้น 
      	๕๗๙ 
      	๓๓๙ 
      	๔๔๐ 
      	๒๒๘ 
      	๕๒๓ 
      	๒,๑๐๙ 
    

    
      	รวม 
      	๙๒๖ 
      	๖๕๗ 
      	๖๕๒ 
      	๔๓๔ 
      	๑,๒๙๖ 
      	๓,๙๖๕ 
    

    
      	ร้อยละ 
      	๒๓.๓๕ 
      	๑๖.๕๗ 
      	๑๖.๔๔ 
      	๑๐.๙๕ 
      	๓๒.๖๙ 
      	๑๐๐ 
    

  




ที่มา : สำนักบริหารยุทธศาสตร์ สำนักงานศาลปกครอง 
  โดยสรุปแล้ว จากสถิติข้อมูลคดีของศาลปกครอง ปริมาณคดีปกครองที่เป็นคดีเกี่ยวกับการบริหารงานบุคคล เป็นคดีที่ศาลปกครองรับเข้ามาเพื่อพิจารณาพิพากษาในสัดส่วนที่มากที่สุดเมื่อเปรียบเทียบกับคดีประเภทอื่น และในการพิจารณาเฉพาะคดีเกี่ยวกับการบริหารงานบุคคล มีคดีที่ใช้ระยะเวลาในการพิจารณาแล้วเสร็จมากกว่า ๒ ปี คิดเป็นร้อยละ ๒๘.๗๙ หรือประมาณ ๑ ใน ๔ ของคดีรับเข้าเกี่ยวกับการบริหารงานบุคคลทั้งหมด และปัจจุบันยังมีคดีค้างการพิจารณาที่มีระยะเวลามากกว่า ๒ ปี คิดเป็นร้อยละ ๓๒.๖๙ ของคดีรับเข้าเกี่ยวกับการบริหารงานบุคคลทั้งหมด จึงนับได้ว่าการพิจารณาพิพากษาคดีด้านการบริหารงานบุคคลของศาลปกครอง ยังมีคดีที่ล่าช้าและยังคงมีคดีคงค้างจำนวนมาก

๔. แนวทางการจัดตั้งแผนกคดีบริหารงานบุคคลในศาลปกครอง

	๔.๑ การแต่งตั้งคณะกรรมการและคณะอนุกรรมการด้านวิชาการเกี่ยวกับกฎหมาย ว่าด้วยการบริหารงานบุคคล
		เนื่องด้วยปัจจุบันมีการตรากฎหมายกำหนดให้การยื่นฟ้องคดีพิพาทเกี่ยวกับการบริหารงานบุคคล ต้องยื่นฟ้องต่อศาลปกครองสูงสุด เช่น มาตรา ๒๒ แห่งพระราชบัญญัติประกอบรัฐธรรมนูญ ว่าด้วยคณะกรรมการการเลือกตั้ง พ.ศ.๒๕๕๐ และ มาตรา ๑๑๖ แห่งพระราชบัญญัติระเบียบข้าราชการพลเรือน พ.ศ.๒๕๕๑ และมีการยื่นฟ้องคดีพิพาทเกี่ยวกับการบริหารงานบุคคลต่อศาลปกครองชั้นต้นเป็นจำนวนมาก ซึ่งอยู่ในลำดับต้นของคดีที่ยื่นฟ้องต่อศาลปกครอง ประธานศาลปกครองสูงสุดจึงได้มีคำสั่งประธานศาลปกครองที่ ๔๙/๒๕๕๒ ลงวันที่ ๖ พฤศจิกายน ๒๕๕๒ คำสั่งประธานศาลปกครองสูงสุดที่ ๕๓/๒๕๕๓ ลงวันที่ ๓๐ ธันวาคม ๒๕๕๓ คำสั่งประธานศาลปกครองสูงสุดที่ ๒๕/๒๕๕๔ ลงวันที่ ๕ เมษายน ๒๕๕๔ และคำสั่งประธานศาลปกครองที่ ๖๑/๒๕๕๔ ลงวันที่ ๒๐ ธันวาคม ๒๕๕๔ แต่งตั้งคณะกรรมการด้านวิชาการเกี่ยวกับกฎหมายว่าด้วยการบริหารงานบุคคล ประกอบด้วย ตุลาการในศาลปกครองสูงสุด ตุลาการในศาลปกครองชั้นต้น และบุคลากรของสำนักงานศาลปกครอง เพื่อศึกษา วิเคราะห์ และแลกเปลี่ยนความเห็นในทางวิชาการ เพื่อสนับสนุนการปฏิบัติงานและการบริหารจัดการคดีของบุคลากรศาลปกครอง ให้เป็นไปด้วยความรวดเร็ว ต่อเนื่อง และเหมาะสมต่อสถานการณ์ รวมถึงให้ข้อเสนอแนะเกี่ยวกับปัญหาทางวิชาการ พร้อมทั้งให้ข้อเสนอแนะในเรื่องการวางระเบียบราชการของศาล เพื่อให้งานของศาลเป็นไปโดยเรียบร้อยและเป็นไปในแนวทางเดียวกัน
		ในการสนับสนุนการดำเนินงานของคณะกรรมการฯ ประธานศาลปกครองสูงสุดได้มีคำสั่งประธานศาลปกครองสูงสุดที่ ๕๔/๒๕๕๓ ลงวันที่ ๓๐ ธันวาคม ๒๕๕๓ แต่งตั้งคณะอนุกรรมการด้านวิชาการเกี่ยวกับกฎหมาย ว่าด้วยการบริหารงานบุคคล ประกอบด้วย บุคลากรของสำนักงานศาลปกครองที่มีความรู้ความเชี่ยวชาญกฎหมายด้านการบริหารงานบุคคลของประเทศไทยและต่างประเทศ
		การทำงานของคณะกรรมการฯ และคณะอนุกรรมการฯ ดังกล่าว มีลักษณะของการทำงานศึกษาเชิงลึก และลงในรายละเอียดเกี่ยวกับการพัฒนาแนวทางการบริหารจัดการคดี และการพิจารณาพิพากษาคดีบริหารงานบุคคล โดยการศึกษาเปรียบเทียบกับระบบกฎหมาย และประสบการณ์ของศาลในต่างประเทศ ผลงานที่สำคัญอันเป็นรากฐานในการเปิดแผนกคดีบริหารงานบุคคล ได้แก่
		(๑) การจัดตั้งคณะทำงานให้คำปรึกษาด้านวิชาการเกี่ยวกับคดีบริหารงานบุคคล โดยอยู่บนหลักการความเป็นอิสระของตุลาการในการพิจารณาพิพากษาคดี การให้คำปรึกษาด้านวิชาการดังกล่าวเป็นเพียงการรวบรวมแนวคำสั่งคำพิพากษาของศาลปกครองไทยที่ได้เคยมีคำสั่งและคำพิพากษาไว้แล้ว

รวมถึง ศาลปกครองในต่างประเทศเพื่อนำเสนอเป็นองค์ความรู้ประกอบการพิจารณาพิพากษาคดีขององค์คณะ ซึ่งการให้คำปรึกษาดังกล่าวได้ผ่านการค้นคว้าศึกษาจากคณะอนุกรรมการ ด้านวิชาการเกี่ยวกับกฎหมายว่าด้วยการบริหารงานบุคคล ซึ่งประกอบด้วย ตุลาการศาลปกครอง นักวิชาการที่จบการศึกษาในประเทศไทยและต่างประเทศในแต่ละประเทศที่มีศาลปกครอง
			(๒) การจัดตั้งคณะทำงานจัดทำคู่มือเกี่ยวกับการสั่งคดีเกี่ยวกับการบริหารงานบุคคล โดยรวบรวมแนวทาง ประเด็นปัญหาต่างๆ ในการสั่งคดี ตั้งแต่เริ่มรับคดีไว้พิจารณาไปจนถึงศาลมีคำพิพากษาหรือคำสั่ง เพื่อเป็นแนวทางในการค้นคว้า นำไปใช้ในการปฏิบัติอย่างมีมาตรฐานและเป็นบรรทัดฐานเดียวกัน ในการพิจารณาคดีปกครองเกี่ยวกับการบริหารงานบุคคล
			(๓) การจัดตั้งคณะทำงานจัดทำคู่มือเกี่ยวกับ แนวคำพิพากษาและคำสั่งในคดีเกี่ยวกับการบริหารงานบุคคลโดยรวบรวมแนวคำพิพากษา และคำสั่งของศาลปกครองไทยตั้งแต่เริ่มเปิดทำการจนถึงปัจจุบัน รวมถึงในศาลปกครองของต่างประเทศที่สำคัญและเป็นประโยชน์ เช่น ประเทศฝรั่งเศส เยอรมัน อิตาลี และสหภาพยุโรป เป็นต้น เพื่อให้สะดวกในการค้นคว้า ทำให้สามารถพิจารณาคดีได้รวดเร็วยิ่งขึ้น
		๔.๒ การเสริมสร้างความเชี่ยวชาญด้านกฎหมายเกี่ยวกับการบริหารงานบุคคล
			ศาลปกครองได้มีการพัฒนาตุลาการศาลปกครองและพนักงานคดีปกครองอย่างเป็นระบบ ตั้งแต่การสัมมนาตุลาการศาลปกครองสูงสุดและตุลาการศาลปกครองชั้นต้น ที่ได้รับการคัดเลือกก่อนที่จะได้รับการโปรดเกล้าฯ แต่งตั้งให้ปฏิบัติหน้าที่การฝึกอบรมเชิงปฏิบัติการพนักงานคดีปกครองอย่างเข้มข้นก่อนการปฏิบัติหน้าที่ ในระหว่างการปฏิบัติหน้าที่มีการสัมมนาตุลาการศาลปกครองสูงสุด และสัมมนาตุลาการศาลปกครองชั้นต้นเป็นประจำทุกปี ในส่วนของพนักงานคดีปกครองระหว่างการปฏิบัติงาน จะมีการสัมมนาแลกเปลี่ยนความรู้และประสบการณ์ระหว่างพนักงานคดีปกครองด้วยกัน หรือมีการถ่ายทอดความรู้จากตุลาการศาลปกครองให้แก่พนักงานคดีปกครองอย่างต่อเนื่อง รวมทั้งมีการสัมมนา บรรยายทางวิชาการ เกี่ยวกับกฎหมายต่างๆ จากวิทยากรผู้ทรงคุณวุฒิที่มีความเชี่ยวชาญ ทั้งในประเทศและต่างประเทศอย่างต่อเนื่อง อันเป็นการเสริมสร้างความรู้และเพิ่มพูนทักษะความเชี่ยวชาญ ให้แก่ตุลาการศาลปกครองและพนักงานคดีปกครอง รวมทั้งบุคลากรของสำนักงานศาลปกครอง ซึ่งในด้านกฎหมายเกี่ยวกับการบริหารงานบุคคล มีการสัมมนา และการบรรยายทางวิชาการ โดยสรุป ดังนี้ 

			(๑) การสัมมนาเชิงปฏิบัติการตุลาการศาลปกครองชั้นต้น เรื่องการเสริมสร้างความเชี่ยวชาญเกี่ยวกับการบริหารงานบุคคลภาครัฐ ประจำปีงบประมาณ พ.ศ.๒๕๕๔ – ๒๕๕๗ จำนวนปีละ ๑-๒ รุ่นๆ ละ ๕ วัน รวม ๕ รุ่น ณ สำนักงานศาลปกครอง ผู้เข้าสัมมนาประกอบด้วย ตุลาการศาลปกครองชั้นต้น แยกเป็นตุลาการศาลปกครองกลาง จำนวน ๘๐ คน และตุลาการศาลปกครองในภูมิภาค จำนวน ๖๗ คน รวม ๑๔๗ คน
			(๒) การบรรยายทางวิชาการ หัวข้อ การบริหารงานบุคคลภาครัฐ ประเด็นเกี่ยวกับบุคลากรภาครัฐและคดีปกครองที่เกี่ยวกับการโอนย้าย และการลงโทษทางวินัยที่มีผลต่อข้าราชการ เมื่อวันอังคารที่ ๒๑ มีนาคม ๒๕๕๕ โดย Mr. Terry Olson ตุลาการศาลปกครองสูงสุด สภาแห่งรัฐของฝรั่งเศส ณ ห้องสัมมนา ๒ ชั้นบี ๑สำนักงานศาลปกครอง มีผู้เข้ารับฟังประกอบด้วยตุลาการศาลปกครองสูงสุด ที่ปรึกษาในศาลปกครองสูงสุด ตุลาการศาลปกครองชั้นต้น ผู้บริหารสำนักงานศาลปกครองและบุคลากรสำนักงานศาลปกครอง จำนวน ๑๐๐ คน
		๔.๓ การแก้ไขเพิ่มเติมกฎหมายเกี่ยวกับการจัดตั้งแผนกคดี และการจัดตั้งแผนกคดีสิ่งแวดล้อม
			โดยที่พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ ไม่ได้บัญญัติให้มีการจัดองค์กรศาลปกครองในรูปแบบแผนกไว้ จึงมีการดำเนินการแก้ไขเพิ่มเติมพระราชบัญญัติจัดตั้งศาลปกครอง และวิธีพิจารณาคดีปกครอง พ.ศ.๒๕๔๒ โดยพระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๖) พ.ศ.๒๕๕๔ ซึ่งมีผลบังคับใช้ตั้งแต่วันที่ ๒๘ เมษายน ๒๕๕๔ ทำให้ศาลปกครองสามารถจัดตั้งแผนกคดี และกำหนดตำแหน่งตุลาการศาลปกครองในแผนกคดีที่จัดตั้งขึ้นได้ สามารถแก้ไขปัญหาด้านการพิจารณาพิพากษาคดี และช่วยให้งานบริหารบุคคลของศาลปกครองมีประสิทธิภาพยิ่งขึ้น ต่อมาศาลปกครองได้พิจารณาเห็นว่า สถานการณ์ด้านสิ่งแวดล้อมมีความสำคัญและมีผลกระทบต่อสภาพเศรษฐกิจ สังคมและมีผลกระทบต่อความเป็นอยู่ของประชาชนอย่างยิ่งในการพิจารณาคดีสิ่งแวดล้อมจึงจำเป็นต้องดำเนินการโดยรวดเร็ว ให้ทันต่อการแก้ไขเยียวยาความเดือดร้อนหรือเสียหายแก่คู่กรณี และป้องกันผลกระทบที่อาจเกิดขึ้นต่อระบบนิเวศ เศรษฐกิจ และสังคมของประเทศ จึงได้มีการจัดตังแผนกคดีสิ่งแวดล้อมในศาลปกครองสูงสุด และศาลปกครองชั้นต้น ตามประกาศประธานศาลปกครองสูงสุด ลงวันที่ ๒๖ มิถุนายน ๒๕๕๔ แผนกคดีสิ่งแวดล้อมเป็นแผนกคดีที่จัดตั้งขึ้นเป็นอันดับแรกของศาลปกครอง โดยเปิดทำการเมื่อวันที่ ๒ สิงหาคม ๒๕๕๔

		๔.๔ การจัดตั้งแผนกคดีบริหารงานบุคคลในศาลปกครอง
			๔.๔.๑ การเตรียมการจัดตั้งแผนกคดีบริหารงานบุคคล
				ประธานศาลปกครองสูงสุดได้มอบนโยบายและแนวทางในการจัดตั้งแผนกคดีบริหารงานบุคคลในศาลปกครองสูงสุดและศาลปกครองชั้นต้นในการประชุมคณะกรรมการกำกับติดตามและพัฒนายุทธศาสตร์การดำเนินงานของศาลปกครอง และสำนักงานศาลปกครอง ครั้งที่ ๖๐-๑๐/๒๕๕๖ เมื่อวันศุกร์ที่ ๑๘ ตุลาคม ๒๕๕๖ โดยกำหนดให้จัดตั้งแผนกคดีบริหารงานบุคคลในศาลปกครองสูงสุด และศาลปกครองชั้นต้นและเปิดทำการตั้งแต่วันจันทร์ที่ ๑๐ มีนาคม ๒๕๕๗ เป็นต้นไป ในการนี้เพื่อให้การดำเนินการจัดตั้งแผนกคดีบริหารบุคคลเป็นไปด้วยความเรียบร้อย สำนักงานศาลปกครองได้มีคำสั่งที่ ๕๒๓/๒๕๕๖ ลงวันที่ ๕ พฤศจิกายน ๒๕๕๖ และ คำสั่งที่ ๕๕๕/๒๕๕๖ ลงวันที่๒๗ พฤศจิกายน ๒๕๕๖ เรื่อง แต่งตั้งคณะกรรมการดำเนินการเพื่อเตรียมความพร้อมในการจัดตั้งแผนกคดีบริหารงานบุคคล ในศาลปกครองสูงสุดและศาลปกครองชั้นต้น โดยมีเลขาธิการสำนักงานศาลปกครองเป็นประธานฯ คณะกรรมการฯ ประกอบด้วยหน่วยงานที่เกี่ยวข้อง และสำนักบริหารทรัพยากรมนุษย์เป็นกรรมการและเลขานุการฯ โดยให้มีอำนาจหน้าที่หลักในการจัดทำแผนการดำเนินงาน เตรียมการจัดตั้งแผนกคดีบริหารงานบุคคลในศาลปกครองสูงสุด และศาลปกครองชั้นต้น เพื่อให้เป็นไปตามมติคณะกรรมการกำกับติดตามและพัฒนายุทธศาสตร์การดำเนินงาน ของศาลปกครองและสำนักงานศาลปกครอง และสอดคล้องกับแนวทางที่คณะกรรมการด้านวิชาการเกี่ยวกับกฎหมาย ว่าด้วยการบริหารงานบุคคลกำหนด
			๔.๔.๒ การจัดตั้งแผนกคดีบริหารงานบุคคล
				ประธานศาลปกครองสูงสุดได้มีประกาศประธานศาลปกครองสูงสุด เรื่อง การจัดตั้งแผนกคดีบริหารงานบุคคลในศาลปกครองสูงสุด ลงวันที่ ๑๗ มกราคม พ.ศ.๒๕๕๗ ประกาศประธานศาลปกครองสูงสุด เรื่อง การจัดตั้งแผนกคดีบริหารงานบุคคลในศาลปกครองชั้นต้น ลงวันที่ ๑๗ มกราคม พ.ศ. ๒๕๕๗&#160;ซึ่งได้ประกาศในราชกิจจานุเบกษา เล่ม ๑๓๑ ตอนที่ ๑๒ก วันที่ ๒๔ มกราคม ๒๕๕๗ และมีผลบังคับใช้ในวันถัดจากวันประกาศในราชกิจจานุเบกษา และได้มีคำแนะนำของประธานศาลปกครองสูงสุด ในการดำเนินกระบวนพิจารณาคดีปกครองเกี่ยวกับการบริหารงานบุคคล เพื่อเป็นแนวทางในการพิจารณาพิพากษาคดีเกี่ยวกับการบริหารงานบุคคล ในศาลปกครองสูงสุดและศาลปกครองชั้นต้นให้มีความรวดเร็ว และเป็นไปในแนวทางเดียวกัน ศาลปกครองจึงได้จัดตั้งแผนกคดีบริหารงานบุคคลในศาลปกครองสูงสุด และแผนกคดีปกครองในศาลปกครองชั้นต้นโดยเปิดทำการพร้อมกัน ในวันที่ ๑๐ มีนาคม ๒๕๕๗

การฟ้องและการพิจารณาพิพากษาคดีเกี่ยวกับการบริหารงานบุคคล

รูปภาพ ภาพค้อนที่ใช้ในการพิจารณาคดี และรูปเงาผู้หญิงและผู้ชาย

รูปภาพ ภาพห้องพิจารณาคดีและค้อนที่ใช้ตัดสินคดี

รูปภาพ ภาพตราสัญลักษณ์ของศาลปกครองและภาพการจับมือ

			การฟ้องและการพิจารณาพิพากษาคดีเกี่ยวกับการบริหารงานบุคคล

รูปภาพ ภาพสำนักงานศาลปกครองสูงสุด

	๑. การฟ้องคดี

	ผู้ฟ้องคดีต้องยื่นฟ้องต่อศาลปกครองที่มีเขตอำนาจ (คดีที่ฟ้องตามมาตรา ๑๑๖ วรรคสอง แห่งพระราชบัญญัติระเบียบข้าราชการพลเรือน พ.ศ.๒๕๕๑ ต้องยื่นฟ้องต่อศาลปกครองสูงสุด) กรณีที่ยื่นฟ้องต่อคดีศาลปกครองชั้นต้นต้องเป็นศาลที่มูลคดีเกิดขึ้น หรือศาลที่ผู้ฟ้องมีภูมิลำเนาอยู่ในเขตศาลนั้นสำหรับวิธีการยื่นฟ้องคดีต้องทำเป็นหนังสือและมีรายการตามที่กำหนดไว้ โดยจะยื่นด้วยตนเองหรือมอบอำนาจให้ผู้อื่นยื่นฟ้องคดีแทน หรือจะส่งทางไปรษณีย์ลงทะเบียนก็ได้ ส่วนศาลปกครองสูงสุดมีเขตอำนาจครอบคลุมทุกพื้นที่ทั่วประเทศ เมื่อพนักงานเจ้าหน้าที่ของศาลได้รับคำฟ้องจากผู้ฟ้องคดีแล้ว จะตรวจรับคำฟ้องเบื้องต้นและออกใบรับให้ผู้ฟ้องคดีต่อไป จากนั้นอธิบดีศาลปกครองจะสั่งจ่ายสำนวนให้องค์คณะและตั้งตุลาการผู้แถลงคดี ตุลาการหัวหน้าคณะจะจ่ายสำนวนให้ตุลาการเจ้าของสำนวน และเนื่องจากวิธีพิจารณาคดีปกครองจะใช้ระบบไต่สวน บทบาทหน้าที่ของตุลาการในศาลปกครอง จะต้องทำหน้าที่ในการแสวงหาข้อเท็จจริงและข้อกฎหมาย และไม่ถูกจำกัดอยู่เฉพาะข้อเท็จจริงหรือพยานหลักฐานที่คู่ความหรือคู่กรณียื่นเสนอต่อศาลเท่านั้น และตั้งอยู่บนพื้นฐานของหลักเรื่องการฟังความสองฝ่ายและการโต้แย้งชี้แจงและศาลที่ทำหน้าที่ดังกล่าวเรียกว่าตุลาการเจ้าของสำนวน ซึ่งตุลาการเจ้าของสำนวนจะรวบรวมข้อเท็จจริงและเสนอความเห็นต่อองค์คณะศาลปกครองต่อไป

ในการแสวงหาข้อเท็จจริงจากคู่กรณีโดยปกติแล้วจะมีขั้นตอน ๔ ขั้นตอน ได้แก่ คำฟ้อง คำให้การ คำคัดค้าน คำให้การ และคำให้การเพิ่มเติม

	๒. การพิจารณา

		เมื่อตุลาการเจ้าของสำนวนได้รับมอบสำนวนคดีแล้ว จะพิจารณาคำฟ้องว่าเป็นคดีที่อยู่ในอำนาจของศาลปกครอง และเป็นไปตามเงื่อนไขการฟ้องคดีหรือไม่ กรณีที่ศาลสั่งรับคำฟ้องไว้พิจารณาศาลจะสั่งให้ผู้ถูกฟ้องคดีทำคำให้การ ผู้ถูกฟ้องคดีจะต้องยื่นคำให้การและพยานหลักฐาน พร้อมกับจัดทำสำเนาคำให้การและสำเนาพยานหลักฐานยื่นต่อศาล ภายใน ๓๐ วัน หรือภายในระยะเวลาที่ศาลกำหนด โดยผู้ถูกฟ้องคดีจะฟ้องแย้งมาในคำให้การก็ได้ หากผู้ถูกฟ้องคดีไม่ได้ดำเนินการตามคำสั่งศาลภายในระยะเวลาที่ศาลกำหนด ให้ถือว่าผู้ถูกฟ้องคดียอมรับข้อเท็จจริงตามข้อหาของผู้ฟ้องคดี และศาลพิจารณาพิพากษาต่อไปได้ตามที่เห็นเป็นการยุติธรรม
		กรณีที่ผู้ถูกฟ้องคดียื่นคำให้การแล้ว ศาลจะส่งสำเนาคำให้การพร้อมทั้งสำเนาพยานหลักฐานยังผู้ฟ้องคดี เพื่อให้ผู้ฟ้องคดีทำคำคัดค้านหรือยอมรับคำให้การภายใน ๓๐ วันหรือภายในระยะเวลาที่ศาลกำหนด ในกรณีที่ผู้ฟ้องคดีไม่ทำคำคัดค้านคำให้การและไม่แจ้งต่อศาลเป็นหนังสือว่าประสงค์จะให้ศาลพิจารณาพิพากษาคดีต่อไปภายในกำหนดระยะเวลาดังกล่าว ศาลอาจสั่งจำหน่ายคดีออกจากสารบบความก็ได้ คำคัดค้านคำให้การของผู้ฟ้องคดีจะทำได้เฉพาะในประเด็นที่ยกขึ้นกล่าวแล้วในคำฟ้องหรือคำให้การ หรือที่ศาลกำหนด และเมื่อมีการยื่นคำคัดค้านคำให้การแล้วศาลจะส่งสำเนาคำคัดค้านคำให้การ ให้แก่ผู้ถูกฟ้องคดีเพื่อทำคำให้การเพิ่มเติมภายใน ๑๕ วัน หรือภายในระยะเวลาที่ศาลกำหนด เมื่อผู้ถูกฟ้องคดียื่นคำให้การเพิ่มเติมแล้ว ศาลจะส่งสำเนาคำให้การเพิ่มเติมให้ผู้ฟ้องคดีทราบต่อไปในกรณีที่ตุลาการเจ้าของสำนวนได้แสวงหาข้อเท็จจริงตามขั้นตอนดังกล่าวข้างต้นแล้ว เห็นว่าคดีมีข้อเท็จจริงเพียงพอที่จะมีคำพิพากษาหรือมีคำสั่งชี้ขาดคดีได้แล้ว โดยไม่จำเป็นต้องมีการแสวงหาข้อเท็จจริงในคดีอีก (ไม่ว่าจะครบ ๔ ขั้นตอนแล้วหรือไม่) ตุลาการเจ้าของสำนวนมีอำนาจจัดทำบันทึกของตุลาการเจ้าของสำนวน สรุปข้อเท็จจริง ประเด็นที่ต้องวินิจฉัย และความเห็นเกี่ยวกับประเด็นที่จะต้องวินิจฉัย พร้อมสำนวนคดีเสนอให้องค์คณะพิจารณาดำเนินการต่อไป
		ในกรณีที่องค์คณะพิจารณาสำนวนคดีดังกล่าวแล้วเห็นว่าไม่มีกรณีต้องแสวงหาข้อเท็จจริงเพิ่มเติม ตุลาการหัวหน้าคณะจะมีคำสั่งกำหนดวันสิ้นสุดการแสวงหาข้อเท็จจริง แจ้งให้คู่กรณีทราบล่วงหน้าไม่น้อยกว่า ๑๐ วัน แล้วส่งสำนวนคดีให้อธิบดีศาลปกครองชั้นต้นพิจารณา เพื่อส่งสำนวนคดีนั้นให้ตุลาการผู้แถลงคดีจัดทำคำแถลงการณ์เป็นหนังสือ เว้นแต่ในกรณีที่เป็นเรื่องเร่งด่วน เรื่องที่มีข้อเท็จจริงหรือข้อกฎหมายไม่ยุ่งยาก หรือในกรณีคำขอเกี่ยวกับวิธีการชั่วคราวก่อนการพิพากษา ซึ่งอาจแถลงการณ์ด้วยวาจาแทนก็ได้

เมื่อตุลาการผู้แถลงคดีได้จัดทำคำแถลงการณ์เป็นหนังสือ หรือสามารถเสนอคำแถลงการณ์ด้วยวาจาแล้วองค์คณะจะกำหนดวันนั่งพิจารณาคดีครั้งแรกต่อไป หลังจากที่ได้หารือกับอธิบดีศาลปกครองชั้นต้นแล้ว
		การนั่งพิจารณาคดีเป็นขั้นตอนสำคัญขั้นตอนหนึ่งของกระบวนการพิจารณาคดีปกครอง หลังจากเสร็จสิ้นขั้นตอนการแสวงหาข้อเท็จจริงและการสรุปสำนวนแล้ว องค์คณะจะต้องจัดให้มีการนั่งพิจารณาอย่างน้อย ๑ ครั้ง เพื่อให้คู่กรณีมีโอกาสมาแถลงด้วยวาจาต่อหน้าองค์คณะ ในการนี้ศาลจะส่งสรุปข้อเท็จจริงของตุลาการเจ้าของสำนวน ให้คู่กรณีทราบล่วงหน้าไม่น้อยกว่า ๗ วัน โดยคู่กรณีมีสิทธิยื่นคำแถลงและนำพยานหลักฐานมาสืบประกอบคำแถลงดังกล่าว ในวันนั่งพิจารณาคดี คู่กรณีประสงค์จะยื่นคำแถลงเป็นหนังสือจะต้องยื่นต่อศาลก่อนวันนั่งพิจารณาคดี หรืออย่างช้าที่สุดในระหว่างนั่งพิจารณาคดี คำแถลงเป็นหนังสือที่ยื่นต่อศาลนั้นต้องเป็นข้อเท็จจริงที่เคยยกขึ้นอ้างไว้แล้วเท่านั้น เว้นแต่เป็นข้อเท็จจริงที่เป็นประเด็นสำคัญในคดีซึ่งคู่กรณีผู้ยื่นสามารถพิสูจน์ได้ว่ามีเหตุจำเป็น หรือพฤติการณ์พิเศษที่ทำให้ไม่อาจเสนอต่อศาลได้ก่อนหน้านั้น สำหรับขั้นตอนในการนั่งพิจารณาคดีครั้งแรก เริ่มด้วยตุลาการเจ้าของสำนวนจะสรุปข้อเท็จจริงและประเด็นของคดีนั้น แล้วให้คู่กรณีแถลงด้วยวาจาประกอบคำแถลงเป็นหนังสือที่ได้ยื่นไว้แล้ว และด้วยเหตุที่กระบวนการพิจารณาคดีของศาลปกครอง มีลักษณะเป็นกระบวนการพิจารณาทางเอกสารเป็นหลัก ดังนั้น คำแถลงด้วยวาจาของคู่กรณีจะต้องกระชับอยู่ในประเด็น โดยไม่อาจยกข้อเท็จจริง หรือข้อกฎหมายอื่นนอกจากที่ปรากฏในคำแถลงเป็นหนังสือ เมื่อเสร็จสิ้นการแถลงและการนำพยานหลักฐานมาสืบของคู่กรณีแล้ว

หน้า 25

ตุลาการผู้แถลงคดีจะชี้แจงด้วยวาจาประกอบคำแถลงการณ์เป็นหนังสือ หรือเสนอคำแถลงการณ์ด้วยวาจาต่อองค์คณะ ตุลาการผู้แถลงคดีจะเสนอความเห็นในการวินิจฉัยคดีของตนโดยอิสระต่อองค์คณะ แต่ไม่ผูกพันองค์คณะในการพิพากษาคดี

		เมื่อเสร็จสิ้นการแถลงการณ์ของตุลาการผู้แถลงคดี ตุลาการหัวหน้าคณะจะนัดประชุมปรึกษาเพื่อพิพากษาหรือมีคำสั่ง และศาลจะมีหมายแจ้งวันอ่านผลแห่งการพิพากษาหรือคำสั่งของศาลปกครองชั้นต้นให้คู่กรณีทราบต่อไป ในการพิพากษาคดี ศาลปกครองมีอำนาจกำหนดคำบังคับอย่างหนึ่งอย่างใด ดังต่อไปนี้ สั่งให้เพิกถอนกฎ หรือคำสั่ง หรือสั่งห้ามการกระทำทั้งหมดหรือบางส่วน ในกรณีที่มีการฟ้องว่าหน่วยงานทางปกครองหรือเจ้าหน้าที่ของรัฐ กระทำการโดยมิชอบด้วยกฎหมายตามมารตรา ๙ วรรคหนึ่ง (๑) สั่งให้หัวหน้าหน่วยงานทางปกครองหรือเจ้าหน้าที่ของรัฐที่เกี่ยวข้อง ปฏิบัติตามหน้าที่ภายในเวลาที่ศาลปกครองกำหนด ในกรณีที่มีการฟ้องว่าหน่วยงานทางปกครอง หรือเจ้าหน้าที่ของรัฐละเลยต่อหน้าที่หรือปฏิบัติหน้าที่ล่าช้าเกินสมควร สั่งให้ใช้เงิน หรือให้ส่งมอบทรัพย์สิน หรือให้กระทำการ หรืองดเว้นกระทำการ โดยจะกำหนดระยะเวลาและเงื่อนไขอื่นๆ ไว้ด้วยก็ได้ ในกรณีที่มีการฟ้องเกี่ยวกับการกระทำละเมิด หรือความรับผิดชอบของหน่วยงานทางปกครอง หรือเจ้าหน้าที่ของรัฐ หรือการฟ้องเกี่ยวกับสัญญาทางปกครอง

หน้า26

สั่งให้ถือปฏิบัติต่อสิทธิหรือหน้าที่ของบุคคลที่เกี่ยวข้อง ในกรณีที่มีการฟ้องให้ศาลมีคำพิพากษาแสดงความเป็นอยู่ของสิทธิหรือหน้าที่นั้น หรือสั่งให้บุคคลกระทำหรือละเว้นกระทำอย่างหนึ่งอย่างใด เพื่อให้เป็นไปตามกฎหมาย (มาตรา ๗๒ วรรคหนึ่ง (๑) ถึง (๕) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒) กรณีที่คู่กรณีไม่พอใจคำพิพากษาหรือคำสั่งของศาลปกครองชั้นต้น คู่กรณีมีสิทธิอุทธรณ์คำพิพากษาหรือคำสั่งดังกล่าว ให้ศาลปกครองสูงสุดพิจารณาได้ โดยจะต้องยื่นอุทธรณ์ต่อศาลปกครองชั้นต้นที่มีคำพิพากษาหรือคำสั่ง ภายใน ๓๐ วัน นับแต่วันที่ได้มีคำพิพากษาหรือคำสั่งนั้น (มาตรา ๗๓ วรรคหนึ่ง แห่งพระราชบัญญัติจัดตั้งศาลปกครองฯ) และข้อเท็จจริงหรือข้อกฎหมายที่ยกขึ้นอ้างในอุทธรณ์ ต้องเป็นข้อที่ได้ยกขึ้นว่ากันมาแล้วโดยชอบในศาลปกครองชั้นต้น แต่ถ้าปัญหาข้อใดเป็นปัญหาอันเกี่ยวด้วยความสงบเรียบร้อยของประชาชน หรือปัญหาเกี่ยวกับประโยชน์สาธารณะ ผู้อุทธรณ์จะยกปัญหาข้อนั้นขึ้นกล่าวในคำอุทธรณ์ หรือในชั้นอุทธรณ์ก็ได้

รูปภาพ ภาพประตูทางเข้าห้องพิจารณาคดีที่ ๘



หน้า27

พนักงานเจ้าหน้าที่ของศาลจะตรวจคำอุทธรณ์ในเบื้องต้น จากนั้นตุลาการหัวหน้าคณะจะแต่งตั้งตุลาการเจ้าของสำนวนเพื่อตรวจคำอุทธรณ์ดังกล่าว ถ้าเห็นว่ามีความสมบูรณ์ครบถ้วน จะเสนอให้องค์คณะมีคำสั่งรับอุทธรณ์ แล้วเสนออธิบดีศาลปกครองชั้นต้นเพื่อส่งคำอุทธรณ์นั้นให้ศาลปกครองสูงสุดพิจารณา ในลักษณะเดียวกับการดำเนินกระบวนการพิจารณาในศาลปกครองชั้นต้นต่อไป แต่ขั้นตอนในการแสวงหาข้อเท็จจริงลดลง กล่าวคือ ไม่จำต้องดำเนินการจนครบ ๔ ขั้นตอนดังเช่นในศาลปกครองชั้นต้น จะมีเพียง ๒ ขั้นตอน คือ พิจารณาจากคำอุทธรณ์และคำแก้อุทธรณ์ ก็อาจสรุปสำนวนได้ ถ้าตุลาการเจ้าของสำนวนเห็นว่าคดีมีข้อเท็จจริงเพียงพอ ที่ศาลจะพิพากษาหรือมีคำสั่งอุทธรณ์ได้แล้ว จากนั้นก็จะไปสู่ขั้นตอนของการนั่งพิจารณาและการแถลงการณ์ของตุลาการผู้แถลงคดีต่อไป กรณีที่ศาลปกครองสูงสุดมีคำพิพากษาหรือคำสั่งแล้ว โดยปกติจะส่งไปให้ศาลปกครองชั้นต้นที่คู่กรณีได้อุทธรณ์คำพิพากษาหรือคำสั่งดังกล่าว มายังศาลปกครองสูงสุดเป็นศาลที่อ่านคำพิพากษาหรือคำสั่งของศาลปกครองสูงสุดต่อไป

		ในระหว่างการพิจารณาคดีของศาลผู้ฟ้องคดีมีสิทธิยื่นคำขอให้ศาลมีคำสั่งทุเลาการบังคับตามกฎหรือคำสั่งทางปกครอง ซึ่งจะมีผลเป็นการชะลอหรือระงับการบังคับตามผลของกฎ หรือคำสั่งทางปกครองไว้ก่อนเป็นการชั่วคราวก่อนการพิพากษาได้โดยการยื่นมาในคำฟ้องหรือยื่นคำขอในเวลาใดๆ ก่อนศาลมีคำพิพากษาหรือคำสั่งชี้ขาดคดีและนอกจากที่กล่าวแล้ว ผู้ฟ้องคดีอาจยื่นคำขอให้ศาลมีคำสั่งกำหนดมาตรการหรือวิธีการคุ้มครองอย่างใดๆ เพื่อบรรเทาทุกข์ชั่วคราวก่อนการพิพากษา หรือคู่กรณีอาจยื่นคำขอให้ศาลมีคำสั่งกำหนดวิธีการ เพื่อคุ้มครองประโยชน์ของผู้ขอในระหว่างการพิจารณาหรือเพื่อบังคับตามคำพิพากษาได้ (มาตรา ๖๖ แห่งพระราชบัญญัติจัดตั้งศาลปกครองฯ ประกอบ ข้อ ๖๙ ถึง ข้อ ๗๗ ของระเบียบของที่ประชุมใหญ่ตุลาการในศาลปกครองสูงสุดว่าด้วยวิธีการพิจารณาคดีปกครอง พ.ศ.๒๕๔๓ และที่แก้ไขเพิ่มเติม)


หน้า28

แผนภูมิกระบวนการพิจารณาคดีเกี่ยวกับการบริหารงานบุคคล

รูปภาพ ภาพแผนภูมิกระบวนการพิจารณาคดีเกี่ยวกับการบริหารงานบุคคล






หน้า29

หมายเหตุ กรณีคดีฟ้องตรงการดำเนินกระบวนการพิจารณาของศาลปกครองสูงสุด มีลักษณะทำนองเดียวกับศาลปกครองชั้นต้น


หน้า30

หน้า 31

คำพิพากษา คำสั่ง ของศาลปกครองสูงสุดในคดีเกี่ยวกับการบริหารงานบุคคล

รูปภาพ ภาพกระบวนการบริหารงานบุคคล

รูปภาพ ภาพสำนักงานศาลปกครอง

รูปภาพ ภาพสำนักงานศาลปกครองสูงสุด

คำพิพากษา คำสั่ง ของศาลปกครองสูงสุดในคดีเกี่ยวกับการบริหารงานบุคคล

รูปภาพ ภาพคันชั่งที่แสดงถึงความเที่ยงตรง


๑. การฟ้องคดีปกครอง

		คดีที่ศาลปกครองมีอำนาจรับไว้พิจารณาพิพากษาได้นั้น นอกจากจะต้องเป็นคดีปกครองที่อยู่ในอำนาจของศาลปกครองแล้ว ยังจะต้องปรากฏว่า ผู้ฟ้องคดีได้ปฏิบัติตามหลักเกณฑ์และเงื่อนไขในการฟ้องคดีครบถ้วนแล้ว ดังนี้
		> ผู้ฟ้องคดีต้องเป็นผู้มีสิทธิฟ้องคดี กล่าวคือ ผู้ฟ้องคดีจะต้องเป็นผู้เสียหาย หรือเป็นผู้ซึ่งได้รับผลกระทบหรือผู้มีส่วนได้เสียในเรื่องที่จะนำมาฟ้องคดีต่อศาลปกครอง และในการแก้ไขความเดือดร้อนเสียหายดังกล่าวต้องมีคำบังคับที่ศาลปกครองมีอำนาจ
		> ผู้ฟ้องคดีได้ดำเนินการแก้ไขความเดือดร้อนหรือเสียหายตามขั้นตอนหรือวิธีการที่กฎหมายกำหนดแล้วกล่าวคือ ถ้าผู้มีสิทธิฟ้องคดีไม่เห็นด้วยกับการกระทำในเรื่องใดของหน่วยงานทางปกครองหรือเจ้าหน้าที่ของรัฐ ผู้มีสิทธิฟ้องคดีจะต้องดำเนินการโต้แย้งหรือคัดค้านการกระทำในเรื่องนั้น ต่อเจ้าหน้าที่หรือคณะกรรมการผู้พิจารณาอุทธรณ์ของฝ่ายบริหารให้เสร็จสิ้นเสียก่อน จึงจะนำคดีมาฟ้องต่อศาลปกครองได้
		> ผู้ฟ้องคดีต้องจัดทำคำฟ้องตามที่กฎหมายกำหนด กล่าวคือ การทำคำฟ้องในคดีปกครองนั้นไม่มีแบบฟอร์มกำหนดไว้ตายตัว



หน้า 35

กฎหมายกำหนดไว้แต่เพียงว่าจะต้องทำคำฟ้องเป็นหนังสือ ซึ่งจะเขียนด้วยลายมือหรือจะพิมพ์ดีดก็ได้แต่จะฟ้องด้วยวาจาหรือฟ้องทางโทรศัพท์ไม่ได้ ในการเขียนคำฟ้องจะต้องใช้ถ้อยคำสุภาพและมีรายการครบถ้วนตามที่กฎหมายกำหนดไว้
		> ผู้ฟ้องคดีต้องยื่นคำฟ้องภายในระยะเวลาที่กฎหมายกำหนด โดยกฎหมายกำหนดระยะเวลาในการฟ้องคดีปกครองไว้แตกต่างกัน กล่าวคือ
		ถ้าเป็นการฟ้องคดีขอให้เพิกถอนกฎหรือคำสั่งทางปกครองหรือขอให้สั่งห้ามการกระทำทางปกครองที่ไม่ชอบด้วยกฎหมาย ให้ยื่นฟ้องภายในเก้าสิบวันนับแต่วันที่รู้หรือควรรู้ถึงเหตุแห่งการฟ้องคดี
		ถ้าเป็นการฟ้องคดีว่าหน่วยงานทางปกครองหรือเจ้าหน้าที่ของรัฐ ละเลยต่อหน้าที่ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร ผู้ฟ้องคดีอาจฟ้องคดีได้ภายในเก้าสิบวันนับแต่วันที่รู้หรือควรรู้ถึงเหตุแห่งการฟ้องคดี หรือในกรณีที่ได้มีหนังสือร้องขอให้หน่วยงานทางปกครอง หรือเจ้าหน้าที่ของรัฐปฏิบัติหน้าที่ กรณีนี้ผู้ฟ้องคดีมีสิทธิยื่นฟ้องภายในเก้าสิบวัน นับแต่วันที่พ้นกำหนดเก้าสิบวันที่ได้ยื่นหนังสือร้องของดังกล่าว
		ถ้าเป็นการฟ้องคดีเกี่ยวกับการกระทำละเมิด หรือความรับผิดอย่างอื่นของหน่วยงานทางปกครอง หรือเจ้าหน้าที่ของรัฐ ให้ยื่นฟ้องภายในหนึ่งปี นับแต่วันที่รู้หรือควรรู้ถึงเหตุแห่งการฟ้องคดี แต่ไม่เกินสิบปีนับแต่วันที่มีเหตุแห่งการฟ้องคดี
		ถ้าเป็นการฟ้องคดีปกครองเกี่ยวกับการคุ้มครองประโยชน์สาธารณะหรือสถานะของบุคคล จะยื่นฟ้องคดีเมื่อใดก็ได้







		๑.๑ คำพิพากษา คำสั่งที่เกี่ยวกับอำนาจของศาลปกครอง

		คำสั่งศาลปกครองสูงสุดที่ ๔๔๖/๒๕๕๖
		ผู้ฟ้องคดีฟ้องว่า เมื่อครั้งที่ผู้ฟ้องคดีรับราชการทหารตำแหน่งสัสดีอำเภอสันกำแพง จังหวัดเชียงใหม่ ถูกคำสั่งให้สำรองราชการและพักราชการในระหว่างสอบสวนดำเนินคดีอาญา ในความผิดฐานเป็นเจ้าพนักงานเรียกรับทรัพย์สิน หรือประโยชน์อื่นใดสำหรับตนเองหรือผู้อื่นโดยมิชอบ ซึ่งต่อมาศาลทหารสูงสุดมีคำพิพากษายกฟ้อง แต่ผู้ถูกฟ้องคดีทั้งสี่ (รัฐมนตรีว่าการกระทรวงกลาโหม ที่ ๑ ผู้บัญชาการทหารบก ที่ ๒ แม่ทัพภาคที่ ๓ ที่ ๓ ผู้บัญชาการมณฑลทหารบกที่ ๓๓ ที่ ๔) ไม่ดำเนินการให้ผู้ฟ้องคดีได้กลับเข้ารับราชการเป็นเหตุให้ผู้ฟ้องคดีได้รับความเสียหาย จึงนำคดีมาฟ้องขอให้ยกเลิกหรือแก้ไขข้อบังคับกระทรวงกลาโหม ว่าด้วยการคำสั่งให้ข้าราชการทหารพักราชการ พ.ศ. ๒๕๒๘ ให้กระทรวงกลาโหมมีคำสั่งให้ผู้ฟ้องคดีกลับเข้ารับราชการ ตั้งแต่วันที่ ๒๑ พฤศจิกายน ๒๕๔๖ เพื่อให้เกิดสิทธิแก่ผู้ฟ้องคดีรวมทั้งเลื่อนยศและพระราชทานเครื่องราชอิสริยาภรณ์ และให้ผู้ถูกฟ้องคดีทั้งสี่ร่วมกันชดใช้ค่าสินไหมทดแทนให้แก่ผู้ฟ้องคดี

		ศาลปกครองสูงสุดวินิจฉัยว่า ในส่วนของคำขอให้ยกเลิกหรือแก้ไขข้อบังคับกระทรวงกลาโหม ว่าด้วยการสั่งให้ข้าราชการทหารพักราชการ พ.ศ.๒๕๒๘ นั้น เห็นว่าข้อบังคับกระทรวงกลาโหม ว่าด้วยการสั่งให้ข้าราชการทหารพักราชการ พ.ศ. ๒๕๒๘ เป็นกฎตามนัยมาตรา ๓ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ การที่ผู้ฟ้องคดีฟ้องว่าข้อบังคับดังกล่าวไม่ชอบด้วยกฎหมายจึงเป็นคดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐ ออกกฎโดยไม่ชอบด้วยกฎหมายตามมาตรา ๙ วรรคหนึ่ง (๑) แห่งพระราชบัญญัติจัดตั้งศาลปกครองฯ ผู้ฟ้องคดีอ้างว่าเป็นผู้ได้รับความเดือดร้อนเสียหายจากการออกกฎดังกล่าว และมีคำขอให้ยกเลิกหรือแก้ไขข้อบังคับดังกล่าว ซึ่งเป็นคำขอที่ศาลมีอำนาจกำหนดบังคับให้ได้ ตามมาตรา ๗๒ วรรคหนึ่ง (๑) แห่งพระราชบัญญัติดังกล่าว ผู้ฟ้องคดีจึงเป็นผู้มีสิทธิฟ้องคดีตามมาตรา ๔๒ วรรคหนึ่ง แห่งพระราชบัญญัติเดียวกัน แต่เนื่องจากข้อบังคับดังกล่าวมีผลใช้บังคับตั้งแต่วันที่ ๒๑ กรกฎาคม ๒๕๒๘ ซึ่งข้อเท็จจริงไม่ปรากฏว่าผู้ฟ้องคดีได้รับการบรรจุเข้าเป็นทหารวันใด คงปรากฏแต่เพียงว่าผู้ฟ้องคดีได้รับเลื่อนยศเป็นว่าที่ร้อยตรีเมื่อวันที่ ๑๗ กันยายน ๒๕๓๐ และเป็นร้อยตรี เมื่อวันที่ ๑ เมษายน ๒๕๓๑ การที่ผู้ฟ้องคดีได้รับเลื่อนยศแสดงว่า ผู้ฟ้องคดีต้องได้รับการบรรจุเข้ารับราชการทหารก่อนวันที่ ๑๗ กันยายน ๒๕๓๐ ผู้ฟ้องคดีจึงอยู่ภายใต้บังคับของกฎดังกล่าวอย่างช้าที่สุด วันที่ ๑๗ กันยายน ๒๕๓๐ จึงถือว่าวันดังกล่าวเป็นวันที่ผู้ฟ้องคดีรู้หรือควรรู้ถึงเหตุแห่งการฟ้องคดี แต่เนื่องจากขณะนั้นศาลปกครองยังไม่เปิดทำการ ศาลปกครองเปิดทำการเมื่อวันที่ ๙ มีนาคม ๒๕๔๔ ผู้ฟ้องคดีจึงควรนำคดีมาฟ้องต่อศาลปกครองภายในเก้าสิบวัน นับแต่วันดังกล่าว ตามนัยมาตรา ๔๙ แห่งพระราชบัญญัติจัดตั้งศาลปกครองฯ การที่ผู้ฟ้องคดีนำคดีมาฟ้องต่อศาลปกครองเมื่อวันที่ ๑๑ มิถุนายน ๒๕๕๕ จึงเป็นการยื่นฟ้องคดีเมื่อพ้นกำหนดเก้าสิบวัน นับแต่วันที่รู้หรือควรรู้ถึงเหตุแห่งการฟ้องคดี ในส่วนของคำขอให้กระทรวงกลาโหมมีคำสั่งให้ผู้ฟ้องคดีกลับเข้ารับราชการตั้งแต่วันที่ ๒๑ พฤศจิกายน ๒๕๔๖ นั้น เห็นว่า ผู้ฟ้องคดีถูกกล่าวว่ากระทำความผิดทางอาญา และถูกดำเนินคดี ในระหว่างดำเนินคดีอาญาผู้ฟ้องคดีถูกสั่งพักราชการ เนื่องจากเหตุต้องโทษในคดีอาญา ภายหลังจากศาลทหารสูงสุดมีคำพิพากษาในคดีอาญาเมื่อวันที่ ๒๒ กันยายน ๒๕๕๔ ยืนตามคำพิพากษาของศาลทหารกลางที่ให้ยกฟ้องผู้ฟ้องคดี ผู้ฟ้องคดีรายงานตัวขอกลับเข้ารับราชการ ดังนั้น เหตุที่เป็นข้ออ้างสำหรับสั่งพักราชการมาจากฐานความผิดทางอาญา หาได้มาจากฐานความผิดทางวินัยทหาร ตามพระราชบัญญัติ ว่าด้วยวินัยทหาร พุทธศักราช ๒๔๗๖ หรือถูกสั่งพักราชการกรณีต้องหาว่ากระทำผิดวินัยอย่างร้ายแรง ถูกสอบสวนเพื่อลงทัณฑ์สถานหนัก ตามข้อบังคับกระทรวงกลาโหม ว่าด้วยการสั่งให้ข้าราชการทหารพักราชการ พ.ศ. ๒๕๒๘ การสั่งพักราชการกรณีของผู้ฟ้องคดีจึงมิใช่เป็นขั้นตอนการดำเนินการเกี่ยวกับวินัยทหาร 

แม้คำสั่งดังกล่าวจะขึ้นอยู่กับการพิจารณาและดุลพินิจของผู้ถูกฟ้องทั้งสี่ ที่จะสั่งการอนุญาตหรือไม่อนุญาตให้ผู้ฟ้องคดีกลับเข้ารับราชการ แต่เมื่อจนถึงขณะที่ยื่นฟ้องคดีนี้ ไม่ปรากฏว่าผู้ถูกฟ้องคดีทั้งสี่ได้มีการสั่งการใดๆ เกี่ยวกับคำขอดังกล่าว ดังนั้น การที่ผู้ฟ้องคดีฟ้องขอให้ผู้ถูกฟ้องคดีทั้งสี่พิจารณาคำขอกลับเข้ารับราชการของผู้ฟ้องคดี จึงเป็นคดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐ ละเลยต่อหน้าที่ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควรตามมาตรา ๙ วรรคหนึ่ง (๒) แห่งพระราชบัญญัติจัดตั้งศาลปกครองฯ ซึ่งอยู่ในอำนาจพิจารณาพิพากษาของศาลปกครอง มิใช่การดำเนินการเกี่ยวกับวินัยทหาร ตามมาตรา ๙ วรรคสอง (๑) แห่งพระราชบัญญัติดังกล่าว และกรณีนี้ไม่มีขั้นตอนให้ต้องดำเนินการก่อนฟ้องคดี อย่างไรก็ดี ข้อเท็จจริงปรากฏว่าผู้ฟ้องคดีได้มีหนังสือลงวันที่ ๒๐ ตุลาคม ๒๕๕๔ ไปยังผู้ถูกฟ้องคดีที่ ๔ ขอกลับเข้ารับราชการ ซึ่งเจ้าหน้าที่ของผู้ถูกฟ้องคดีทั้งสี่ได้รับคำร้องของผู้ฟ้องคดีในวันเดียวกัน ผู้ถูกฟ้องคดีทั้งสี่จึงมีกำหนดเวลาพิจารณาเรื่องดังกล่าวให้แล้วเสร็จภายในเก้าสิบวัน นับแต่วันที่ ๒๐ ตุลาคม ๒๕๕๔ ซึ่งจะครบกำหนดเวลาการพิจารณา ในวันที่ ๑๘ มกราคม ๒๕๕๕ แต่จนถึงวันดังกล่าว ผู้ฟ้องคดีก็ยังไม่ได้รับหนังสือชี้แจงจากผู้ถูกฟ้องคดีทั้งสี่ ผู้ฟ้องคดีจึงต้องฟ้องคดีภายในเก้าสิบวัน นับแต่วันที่พ้นกำหนดเก้าสิบวัน นับแต่วันที่ผู้ฟ้องคดีได้มีหนังสือร้องขอต่อผู้ถูกฟ้องคดีทั้งสี่ เพื่อให้ปฏิบัติหน้าที่ตามที่กฎหมายกำหนด วันสุดท้ายของระยะเวลาการฟ้องคดีคือวันที่ ๑๗ เมษายน ๒๕๕๕ ผู้ฟ้องคดีจึงต้องฟ้องคดีภายในวันที่ ๑๗ เมษายน ๒๕๕๕ การที่ผู้ฟ้องคดีนำคดีมาฟ้องต่อศาลเมื่อวันที่ ๑๑ มิถุนายน ๒๕๕๕ จึงเป็นการฟ้องคดีเมื่อพ้นกำหนดระยะเวลาการฟ้องคดีตามมาตรา ๔๙ แห่งพระราชบัญญัติจัดตั้งศาลปกครองฯ และในส่วนคำขอให้ผู้ถูกฟ้องคดีทั้งสี่ร่วมกันชดใช้ค่าสินไหมทดแทนให้แก่ผู้ฟ้องคดีเห็นว่า คำขอดังกล่าวเป็นกรณีที่ผู้ฟ้องคดีฟ้องเรียกค่าเสียหายจากการถูกสั่งพักราชการ ซึ่งการออกคำสั่งให้พักราชการผู้ฟ้องคดีในคดีนี้ ออกโดยอาศัยอำนาจตามความในข้อ ๕ ของข้อบังคับกระทรวงกลาโหม ว่าด้วยการสั่งให้ข้าราชการทหารพักราชการ พ.ศ. ๒๕๒๘ เนื่องจาก เป็นการสั่งพักราชการข้าราชการทหารเพราะถูกฟ้องคดีอาญา หรือถูกกล่าวหาว่ากระทำผิดอาญา มิใช่การสั่งพักราชการเพราะมีกรณีที่ต้องหาว่ากระทำผิดวินัยอย่างร้ายแรง ถูกสอบสวนเพื่อลงทัณฑ์สถานหนัก การออกคำสั่งพักราชการดังกล่าวจึงไม่ใช่เป็นการดำเนินการเกี่ยวกับวินัยทหาร ที่อยู่ในบังคับของบทบัญญัติมาตรา ๙ วรรคสอง (๑) แห่งพระราชบัญญัติจัดตั้งศาลปกครองฯ ผู้ฟ้องคดีอ้างว่าการที่ผู้ถูกฟ้องคดีทั้งสี่ออกคำสั่งพักราชการผู้ฟ้องคดี ทำให้ผู้ฟ้องคดีได้รับความเสียหายในศักดิ์ศรีความเป็นมนุษย์ เสียชื่อเสียงของวงศ์ตระกูลขาดโอกาสเจริญก้าวหน้าในหน้าที่ราชการ ในการได้รับพระราชทานยศและเครื่องราชอิสริยาภรณ์ที่สูงขึ้น รวมทั้งสิทธิในการได้รับสวัสดิการต่างๆ ของทางราชการ

โดยเหตุแห่งความเสียหายตามที่ผู้ฟ้องคดีกล่าวอ้าง เกิดจากการใช้อำนาจตามกฎหมายในการสั่งพักราชการจึงเป็นการฟ้องคดีพิพาทเกี่ยวกับ การกระทำละเมิดของหน่วยงานทางปกครองหรือเจ้าหน้าที่ของรัฐ อันเกิดจากการใช้อำนาจตามกฎหมาย ตามมาตรา ๙ วรรคหนึ่ง (๓) แห่งพระราชบัญญัติจัดตั้งศาลปกครองฯ และคำขอให้ผู้ถูกฟ้องคดีทั้งสี่ชดใช้ค่าเสียหาย ศาลปกครองมีอำนาจออกบังคับให้ได้ตามมาตรา ๗๒ วรรคหนึ่ง (๓) แห่งพระราชบัญญัติดังกล่าว ผู้ฟ้องคดีจึงเป็นผู้มีสิทธิฟ้องคดีตามมาตรา ๔๒ วรรคหนึ่ง แห่งพระราชบัญญัติเดียวกัน อย่างไรก็ดี เมื่อข้อเท็จจริงปรากฏว่าคำสั่งให้พักราชการผู้ฟ้องคดีมีผลบังคับใช้แก่ผู้ฟ้องคดีตั้งแต่วันที่ ๒๑ พฤศจิกายน ๒๕๔๖ จึงถือว่าผู้ฟ้องคดีรู้หรือควรรู้ถึงเหตุแห่งการฟ้องคดีนับแต่วันดังกล่าว การที่ผู้ฟ้องคดียื่นฟ้องคดีต่อศาลในวันที่ ๑๑ มิถุนายน ๒๕๕๕ จึงเป็นการฟ้องคดีเมื่อพ้นกำหนดหนึ่งปี นับแต่วันที่รู้หรือควรรู้ถึงเหตุแห่งการฟ้องคดี ตามมาตรา ๕๑ แห่งพระราชบัญญัติจัดตั้งศาลปกครองฯ

		คำสั่งศาลปกครองสูงสุดที่ ๕๓๐/๒๕๕๖

		คดีนี้ผู้ฟ้องคดีฟ้องว่า ผู้บัญชาการมณฑลทหารบกที่ ๑๓ ได้มีคำสั่งลงวันที่ ๑๐ เมษายน ๒๕๕๒ ปลดผู้ฟ้องคดีออกจากราชการ ฐานหนีราชการทหารในเวลาประจำการเป็นนายสิบกองหนุน ไม่มีสิทธิรับเบี้ยหวัด บำเหน็จ และบำนาญ สังกัด บก. จทบ. ลบ. ตั้งแต่วันที่ ๓ มกราคม ๒๕๕๒ เป็นต้นไปโดยไม่ชอบด้วยกฎหมาย เนื่องจากผู้ฟ้องคดีมิได้มีเจตนาที่จะขาดหนีราชการ ขอให้ศาลมีคำพิพากษาหรือคำสั่งให้ผู้ถูกฟ้องคดีทั้งสอง (แม่ทัพภาคที่ ๑ ที่ ๑ และกองทัพบก ที่๒) รับผู้ฟ้องคดีกลับเข้ารับราชการทหาร และให้เพิกถอนคำสั่งดังกล่าว เห็นว่า ที่ผู้ฟ้องคดีฟ้องว่าคำสั่งมณฑลทหารบกที่ ๑๓ ลงวันที่ ๑๐ เมษายน ๒๕๕๒ ที่ปลดผู้ฟ้องคดีออกจากราชการ เป็นคำสั่งที่ไม่ชอบด้วยกฎหมายนั้น มูลเหตุแห่งการออกคำสั่งดังกล่าว สืบเนื่องมาจากผู้ฟ้องคดีหนีราชการทหารในเวลาประจำการ จึงเป็นการดำเนินการเกี่ยวกับวินัยทหารตามมาตรา ๕ วรรคหนึ่ง และมาตรา ๗ แห่งพระราชบัญญัติ ว่าด้วยวินัยทหาร พุทธศักราช ๒๔๗๖ ส่วนที่ผู้ฟ้องคดีฟ้องขอให้ผู้ถูกฟ้องคดีทั้งสองรับผู้ฟ้องคดีกลับเข้ารับราชการทหารนั้น ก็เป็นเรื่องสืบเนื่องมาจากการดำเนินการเกี่ยวกับวินัยทหารดังกล่าว คดีนี้จึงไม่อยู่ในอำนาจพิจารณาพิพากษาของศาลปกครองตามมาตรา ๙ วรรคสอง (๑) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒

		๑.๒ คำพิพากษา คำสั่งที่เกี่ยวกับเงื่อนไขการฟ้องคดี
			๑.๒.๑ บริหารงานบุคคล
				(๑) ผู้มีสิทธิฟ้องคดี
					(๑.๑) ผู้ได้รับความเดือดร้อนเสียหายฯ
					คำสั่งศาลปกครองสูงสุดที่ ๖๔๓/๒๕๕๔
ผู้ฟ้องคดีเป็นข้าราชการพลเรือนสามัญ ตำแหน่งเภสัชกรปฏิบัติการโรงพยาบาลแม่ลาว ช่วยราชการที่กลุ่มงานคุ้มครองผู้บริโภค สำนักงานสาธารณสุขจังหวัดเชียงราย ฟ้องว่า ผู้ถูกฟ้องคดีทั้งสอง (นายแพทย์สาธารณสุขจังหวัดเชียงราย ที่ ๑ สำนักงานสาธารณสุขจังหวัดเชียงราย ที่ ๒) ซึ่งเป็นต้นสังกัดและผู้บังคับบัญชา ไม่ดำเนินการเบิกจ่ายเงินเดือนและค่าตอบแทนกำลังคนด้านสาธารณสุข (พตส.) ให้แก่ผู้ฟ้องคดี ตั้งแต่เดือนตุลาคม ๒๕๕๒ จนถึงวันที่ ๑๑ มีนาคม ๒๕๕๔ อันเป็นวันฟ้องคดี โดยไม่ทราบสาเหตุ ทั้งเงินเดือนและค่าตอบแทนส่วนที่จ่ายให้ใน พ.ศ. ๒๕๕๒ ก็ไม่สอดคล้องกับหนังสือรับรองการหักภาษี ณ ที่จ่าย ลงวันที่ ๓๐ มีนาคม ๒๕๕๓ การกระทำของผู้ถูกฟ้องคดีทั้งสองจึงเป็นการกระทำที่ไม่ชอบด้วยกฎหมายขอให้ศาลปกครองมีคำพิพากษาหรือคำสั่งให้ผู้ถูกฟ้องคดีทั้งสอง จ่ายเงินเดือนและค่าตอบแทนกำลังคนด้านสาธารณสุข (พตส.) ตั้งแต่เดือนตุลาคม ๒๕๕๒ เป็นต้นไปให้แก่ผู้ฟ้องคดี กรณีจึงเป็นการฟ้องว่า ผู้ถูกฟ้องคดีทั้งสองซึ่งเป็นหน่วยงานทางปกครองและเจ้าหน้าที่ของรัฐ กระทำการโดยมิชอบด้วยกฎหมายและเป็นการกระทำละเมิดต่อผู้ฟ้องคดี อันเป็นคดีพิพาทตามมาตรา ๙ วรรคหนึ่ง (๓) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ และคำขอให้ผู้ถูกฟ้องคดีทั้งสองจ่ายเงินเดือน และค่าตอบแทนกำลังคนด้านสาธารณสุข (พตส.) ตั้งแต่เดือนตุลาคม ๒๕๔๒ เป็นต้นไปให้แก่ผู้ฟ้องคดีเป็นคำขอที่ศาลอาจออกคำบังคับให้ได้ตามมาตรา ๗๒ แห่งพระราชบัญญัติเดียวกัน ผู้ฟ้องคดีจึงเป็นผู้ได้รับความเดือดร้อนและเสียหาย จากการกระทำหรือการงดเว้นการกระทำ ของหน่วยงานทางปกครองหรือเจ้าหน้าที่ของรัฐ ที่จะมีสิทธิฟ้องคดีต่อศาลปกครองตามมาตรา ๔๒ วรรคหนึ่ง แห่งพระราชบัญญัติจัดตั้งศาลปกครองฯ
			คำพิพากษาศาลปกครองสูงสุดที่ อ.๑๐๘/๒๕๕๕
			ข้อเท็จจริงปรากฏว่า ได้มีพระบรมราชโองการโปรดเกล้าฯ แต่งตั้งพลตำรวจเอก ว. เป็นประธานกรรมการการเลือกตั้ง นาย ป. นาย ว. พลเอก จ. และ นาย จ. เป็นกรรมการการเลือกตั้ง เพื่อปฏิบัติหน้าที่ตามที่รัฐธรรมนูญแห่งราชอาณาจักรไทย พุทธศักราช ๒๕๔๐ และพระราชบัญญัติประกอบรัฐธรรมนูญว่าด้วยคณะกรรมการการเลือกตั้ง พ.ศ. ๒๕๔๑ กำหนด ซึ่งต่อมานาย จ. ได้ถึงแก่อนิจกรรมเมื่อวันที่ ๘ พฤศจิกายน ๒๕๔๘ 

จึงเป็นเหตุให้กรรมการการเลือกตั้งว่างลงหนึ่งตำแหน่ง แต่เมื่อครบกำหนด ๔๕ วัน นับแต่วันที่นาย จ. พ้นจากตำแหน่งเนื่องจากถึงแก่อนิจกรรม ก็มิได้มีการดำเนินการสรรหาผู้สมควรเป็นกรรมการการเลือกตั้งแทนตำแหน่งที่ว่าง ตามมาตรา ๑๔๓ วรรคสอง ของรัฐธรรมนูญแห่งราชอาณาจักรไทย พุทธศักราช ๒๕๔๐ จึงทำให้ผู้ถูกฟ้องคดีที่ ๓ (คณะกรรมการการเลือกตั้ง) ในขณะนั้นมีกรรมการการเลือกตั้งเพียง ๔ คน ซึ่งต่อมาได้มีพระราชกฤษฎีกายุบสภาผู้แทนราษฎร พ.ศ. ๒๕๔๙ ให้ยุบสภาผู้แทนราษฎรเพื่อให้มีการเลือกตั้งสมาชิกสภาผู้แทนราษฎรใหม่ โดยมีผลบังคับในวันที่ ๒๔ กุมภาพันธ์ ๒๕๔๙

และเป็นผลให้ผู้ถูกฟ้องคดีที่ ๑ (นายกรัฐมนตรี) และผู้ถูกฟ้องคดีที่ ๒ (คณะรัฐมนตรี) พ้นจากตำแหน่งแต่ต้องอยู่ในตำแหน่งเพื่อปฏิบัติหน้าที่ต่อไป จนกว่าคณะรัฐมนตรีที่ตั้งขึ้นใหม่จะเข้ารับหน้าที่ แต่จะใช้อำนาจแต่งตั้งหรือย้ายข้าราชการซึ่งมีตำแหน่งหรือเงินเดือนประจำ หรือพนักงานของหน่วยงานของรัฐหรือรัฐวิสาหกิจ หรือให้บุคคลดังกล่าวพ้นจากตำแหน่งมิได้ เว้นแต่ว่าจะได้รับความเห็นชอบจากผู้ฟ้องคดีที่ ๓ ตามมาตรา ๒๑๕ วรรคสอง ของรัฐธรรมนูญแห่งราชอาณาจักรไทย พุทธศักราช ๒๕๔๐ โดยในช่วงระหว่างที่ได้มีพระราชกฤษฎีกายุบสภาผู้แทนราษฎร พ.ศ. ๒๕๔๙ ในวันที่ ๒๔ กุมภาพันธ์ ๒๕๔๙ นั้น

พลเอก จ. ได้ขอลาออกจากตำแหน่งคณะกรรมการการเลือกตั้งเมื่อวันที่ ๑๕ พฤษภาคม ๒๕๔๙ เป็นเหตุให้กรรมการการเลือกตั้งว่างลงอีกหนึ่งตำแหน่งและผู้ถูกฟ้องคดีที่ ๒ ได้อนุมัติแต่งตั้ง ย้าย หรือให้พ้นจากตำแหน่งข้าราชการพลเรือน ตำแหน่งปลัดกระทรวง อธิบดีหรือเทียบเท่า และผู้ถูกฟ้องคดีที่ ๓ ได้มีมติให้ความเห็นชอบในการแต่งตั้ง ย้าย หรือให้พ้นจากตำแหน่งข้าราชการพลเรือนตามที่ผู้ถูกฟ้องคดีที่ ๒ อนุมัติรวมทั้งสิ้น ๕๑ คนในการประชุมระหว่างวันที่ ๗ มีนาคม ๒๕๔๙ ถึงวันที่ ๑๓ กรกฎาคม ๒๕๔๙ ซึ่งผู้ฟ้องคดีเห็นว่าการดำเนินการดังกล่าวไม่ชอบด้วยกฎหมาย เนื่องจากขณะนั้นผู้ถูกฟ้องคดีที่ ๓ มีกรรมการการเลือกตั้งเพียง ๔ คน และ ๓ คน ตามลำดับโดยมิได้มีการดำเนินการสรรหากรรมการการเลือกตั้งทดแทนตำแหน่งที่ว่าง ภายใน ๔๕ วัน นับแต่วันที่นาย จ. พ้นจากตำแหน่งเนื่องจากถึงแก่อนิจกรรมและพลเอก จ. ลาออกจากตำแหน่ง ซึ่งเป็นเหตุให้กรรมการการเลือกตั้งที่เหลืออยู่ ไม่อาจปฏิบัติหน้าที่ได้และถือว่ายังไม่มีผู้ถูกฟ้องคดีที่ ๓ โดยชอบด้วยกฎหมายผู้ฟ้องคดีจึงได้ยื่นฟ้องต่อศาล ขอให้เพิกถอนคำสั่งและมติที่เห็นชอบให้ย้าย แต่งตั้ง หรือให้ข้าราชการพ้นจากตำแหน่งดังกล่าว เห็นว่า เมื่อคดีนี้เหตุแห่งความเดือดร้อนเสียหายที่ผู้ฟ้องคดีกล่าวอ้างเกิดจากการที่ผู้ถูกฟ้องคดีที่ ๓ ได้มีมติให้ความเห็นชอบในการแต่งตั้ง ย้าย หรือให้พ้นจากตำแหน่ง ตามที่ผู้ฟ้องคดีที่ ๒ อนุมัติรวม ๕๑ คน กรณีจึงเห็นได้ว่า ผู้ที่ได้รับผลกระทบอันอาจถือได้ว่าเป็นผู้ได้รับความเดือดร้อนหรือเสียหาย อันเกิดจากการกระทำของผู้ถูกฟ้องคดีทั้งสาม ในกรณีนี้ย่อมหมายถึง ข้าราชการพลเรือนที่ถูกย้ายหรือให้พ้นจากตำแหน่งดังกล่าว ผู้ฟ้องคดีเป็นเพียงบุคคลภายนอก ที่มิได้รับผลกระทบใดจากการแต่งตั้ง ย้าย หรือให้พ้นจากตำแหน่งข้าราชการพลเรือนดังกล่าวจึงไม่อาจถือได้ว่าผู้ฟ้องคดีเป็นผู้ได้รับความเดือดร้อนหรือเสียหาย อันเกิดจากการกระทำของผู้ถูกฟ้องคดีทั้งสาม ส่วนที่ผู้ฟ้องคดีอ้างว่าผู้ฟ้องคดีเป็นปวงชนชาวไทยที่มีสิทธิเลือกตั้งสมาชิกสภาผู้แทนราษฎร สมาชิกวุฒิสภา สมาชิกสภาท้องถิ่นและผู้บริหารท้องถิ่นได้รับผลกระทบโดยตรงและโดยอ้อม อันเนื่องจากการแต่งตั้งย้าย หรือให้พ้นจากตำแหน่งข้าราชการพลเรือนตำแหน่งปลัดกระทรวง อธิบดีหรือเทียบเท่าในกรณีดังกล่าว เพราะอาจทำให้เกิดความไม่เป็นกลางทางการเมือง และส่งผลให้การเลือกตั้งมิได้เป็นไปโดยสุจริตและเที่ยงธรรม อันเป็นอุปสรรคต่อการปกครองและการบริหารราชการแผ่นดินนั้น เป็นเพียงการคาดคะเนของผู้ฟ้องคดีเท่านั้นผู้ฟ้องคดีมิอาจอ้างการเป็นผู้มีสิทธิเลือกตั้ง ในการฟ้องร้องขอให้ยกเลิกเพิกถอนการแต่งตั้ง ย้าย หรือให้พ้นจากตำแหน่งราชการพลเรือนดังกล่าวได้เมื่อผู้ฟ้องคดีมิใช่เป็นผู้ได้รับความเดือดร้อนหรือเสียหาย อันเกิดจากการกระทำของผู้ถูกฟ้องคดีทั้งสาม ผู้ฟ้องคดีจึงมิใช่เป็นผู้มีสิทธิฟ้องคดีนี้ต้องศาลปกครองตามมาตรา ๔๒ วรรคหนึ่ง แห่งพระราชบัญญัติจัดตั้งศาลปกครองฯ

			(๑.๒) คำบังคับ

			คำสั่งศาลปกครองสูงสุดที่ ๔๔๐/๒๕๕๔

ผู้ฟ้องคดีทั้งห้าฟ้องว่า ผู้ฟ้องคดีทั้งห้าเป็นผู้มีรายชื่ออยู่ในบัญชีสำรอง เรียงตามลำดับคะแนนในการสอบเป็นข้าราชการตำรวจชั้นสัญญาบัตร ตามประกาศกองบัญชาการศึกษา เรื่อง ประกาศลำดับผู้ได้รับคัดเลือกเรียงตามลำดับคะแนนในการรับสมัครและคัดเลือกข้าราชการตำรวจผู้มีวุฒิปริญญาโท เข้ารับการฝึกอบรมเพื่อแต่งตั้งเป็นข้าราชการตำรวจชั้นสัญญาบัตร พ.ศ.๒๕๕๐ ลงวันที่ ๘ ตุลาคม ๒๕๕๐ ที่ผู้ถูกฟ้องคดีที่ ๒ (ผู้บัญชาการตำรวจแห่งชาติ) ให้หลักการไว้ท้ายหนังสือกองบัญชาการศึกษา ลงวันที่ ๒๗ กันยายน ๒๕๕๐ ว่าหากผู้ถูกฟ้องคดีที่ ๑ (สำนักงานตำรวจแห่งชาติ) มีโครงการรับบุคคลมีคุณวุฒิเช่นเดียวกันอีก และมีอัตรารองรับเพิ่มเติม อาจบรรจุและแต่งตั้งผู้ที่ได้รับการขึ้นบัญชี โดยไม่ต้องประกาศรับสมัครสอบแข่งขันใหม่แต่เมื่อมีตำแหน่งว่าง ผู้ถูกฟ้องคดีที่ ๑ ไม่ได้ดำเนินการแต่งตั้งผู้ฟ้องคดีทั้งห้า เป็นข้าราชการตำรวจชั้นสัญญาบัตรตามที่อนุมัติหลักการไว้ แต่กลับมอบหมายให้ผู้ถูกฟ้องคดีที่ ๓ (ผู้บัญชาการกองบัญชาการศึกษา)ประกาศรับสมัครและคัดเลือกข้าราชการตำรวจผู้มีวุฒิปริญญาตรี เข้ารับการฝึกอบรมเพื่อแต่งตั้งเป็นข้าราชการตำรวจชั้นสัญญาบัตร ตามประกาศกองบัญชาการศึกษา ลงวันที่ ๕ ตุลาคม ๒๕๕๐ และลงวันที่ ๑๔ ธันวาคม ๒๕๕๐ทำให้ผู้ฟ้องคดีทั้งห้าเสียสิทธิได้รับการแต่งตั้งเป็นข้าราชการตำรวจชั้นสัญญาบัตร และสิทธิประโยชน์อันพึงมีพึงได้ตามกฎหมายซึ่งเป็นกรณีคดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐ ละเลยต่อหน้าที่ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร ตามมาตรา ๙ วรรคหนึ่ง (๒) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒และแม้ว่าผลจากประกาศกองบัญชาการศึกษาทั้งสองฉบับดังกล่าว จะกระทบต่อสิทธิของผู้ฟ้องคดีทั้งห้า ที่ควรได้รับการแต่งตั้งเป็นข้าราชการตำรวจชั้นสัญญาบัตรตามที่ขึ้นบัญชีไว้อันทำให้ได้รับความเดือดร้อนหรือเสียหาย แต่การที่ผู้ฟ้องคดีทั้งห้ามีคำขอให้ศาลมีคำพิพากษาหรือคำสั่งให้ผู้ถูกฟ้องคดีทั้งห้า แต่งตั้งผู้ฟ้องคดีทั้งห้าเป็นข้าราชการตำรวจชั้นสัญญาบัตร ศาลปกครองไม่อาจกำหนดคำบังคับให้ได้ตามมาตรา ๗๒ วรรคหนึ่ง (๒) แห่งพระราชบัญญัติจัดตั้งศาลปกครองฯเนื่องจากอำนาจในการที่จะแต่งตั้งผู้ฟ้องคดีทั้งห้า ให้ดำรงตำแหน่งข้าราชการตำรวจชั้นสัญญาบัตรได้หรือไม่ เป็นอำนาจของผู้บังคับบัญชาตามที่พระราชบัญญัติตำรวจแห่งชาติ พ.ศ. ๒๕๔๗ ได้กำหนดอำนาจหน้าที่ไว้เป็นการเฉพาะศาลจึงไม่อาจก้าวล่วงเข้าไปออกคำบังคับในกรณีดังกล่าวได้ ผู้ฟ้องคดีทั้งห้าจึงไม่มีสิทธิฟ้องคดีนี้ต่อศาลปกครองตามมาตรา ๔๒ วรรคหนึ่ง แห่งพระราชบัญญัติจัดตั้งศาลปกครองฯ

			(๒) การดำเนินการตามขั้นตอนที่กฎหมายกำหนด

				(๒.๑) การอุทธรณ์

				คำสั่งศาลปกครองสูงสุดที่ ฟ.๓๘/๒๕๕๔

				ผู้ฟ้องคดีฟ้องว่า ผู้ฟ้องคดีรับราชการในตำแหน่งนักวิชาการเงินและบัญชีชำนาญการ สำนักงานส่งเสริมการปกครองท้องถิ่นจังหวัดกาฬสินธุ์ ได้รับคำสั่งลงโทษปลดออกจากราชการตามคำสั่งลงวันที่ ๔ พฤษภาคม ๒๕๕๓ กรณีกระทำผิดวินัยอย่างร้ายแรง ฐานเป็นผู้มีส่วนร่วมในการเรียกร้องเงินจากผู้สอบบรรจุเป็นพนักงานส่วนตำบล เมื่อครั้งดำรงตำแหน่งนักวิชาการเงินและบัญชี ๕ผู้ฟ้องคดีเห็นว่าคำสั่งของผู้ถูกฟ้องคดี (อธิบดีกรมส่งเสริมการปกครองท้องถิ่น) ดังกล่าว ไม่ชอบด้วยกฎหมาย และได้อุทธรณ์ต่อคณะกรรมการพิทักษ์ระบบคุณธรรม (ก.พ.ค.) แล้ว เมื่อวันที่ ๕ กรกฎาคม ๒๕๕๓จึงนำคดีมาฟ้องต่อศาลปกครองขอให้เพิกถอนคำสั่งดังกล่าว กรณีจึงเป็นคดีพิพาทเกี่ยวกับการที่เจ้าหน้าที่ของรัฐออกคำสั่งโดยไม่ชอบด้วยกฎหมาย ตามมาตรา ๙ วรรคหนึ่ง (๑) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒โดยกรณีดังกล่าวหากผู้ฟ้องคดีทราบผลการพิจารณาอุทธรณ์ของ ก.พ.ค. แล้วไม่เห็นด้วยกับคำวินิจฉัยของ ก.พ.ค. ผู้ฟ้องคดีมีสิทธินำคดีมาฟ้องต่อศาลปกครองสูงสุดตามมาตรา ๑๑๖ วรรคสอง แห่งพระราชบัญญัติระเบียบข้าราชการพลเรือน พ.ศ. ๒๕๕๑ คดีนี้จึงเป็นคดีพิพาทที่มีกฎหมายกำหนดให้อยู่ในอำนาจศาลปกครองสูงสุดตามมาตรา ๑๑ (๓) แห่งพระราชบัญญัติจัดตั้งศาลปกครองฯอย่างไรก็ตาม เมื่อผู้ฟ้องคดียังมิได้รับแจ้งผลการวินิจฉัยอุทธรณ์ดังกล่าว แต่ผู้ฟ้องคดีได้นำคดีนี้มาฟ้องต่อศาลปกครองเมื่อวันที่ ๒๗ สิงหาคม ๒๕๕๓ จึงถือว่าผู้ฟ้องคดียังไม่ได้ดำเนินการการตามขั้นตอนหรือวิธีการตามที่กฎหมายกำหนด และได้มีการสั่งการตามกฎหมายนั้นหรือมิได้มีการสั่งการภายในเวลาอันสมควรหรือภายในเวลาที่กฎหมายกำหนดก่อนนำคดีมาฟ้องศาล ตามมาตรา ๔๒ วรรคสอง แห่งพระราชบัญญัติจัดตั้งศาลปกครองฯ(๒.๒) การร้องทุกข์คำสั่งศาลปกครองสูงสุดที่ ๙๑/๒๕๕๔ผู้ฟ้องคดีเป็นผู้ผ่านการสอบคัดเลือกเพื่อเลื่อนและแต่งตั้งให้ดำรงตำแหน่งคลังจังหวัดและผู้อำนวยการส่วน ในลำดับที่ ๑๖ ผู้ถูกฟ้องคดีที่ ๑ (อธิบดีกรมบัญชีกลาง) มีคำสั่งแต่งตั้งบุคคลที่สอบคัดเลือกได้จนถึงลำดับที่ ๑๕ ให้ดำรงตำแหน่งคลังจังหวัด ต่อมาเมื่อวันที่ ๑๘ ธันวาคม ๒๕๕๒ผู้ฟ้องคดีทราบข่าวว่า นาง จ. ผู้ผ่านการคัดเลือกในลำดับที่ ๑๒ มีคุณวุฒิเฉพาะสำหรับตำแหน่งไม่ตรงตามที่คณะกรรมการข้าราชการพลเรือนกำหนด ผู้ฟ้องคดีควรที่จะได้รับการเลื่อนและแต่งตั้งให้ไปดำรงตำแหน่งดังกล่าวแทน เนื่องจากเป็นผู้ที่สอบได้ในลำดับถัดไปและมีคุณสมบัติครบ

แม้ไม่ปรากฏชัดแจ้งว่า ผู้ฟ้องคดีทราบเหตุดังกล่าวเมื่อใด แต่ถือได้ว่าผู้ฟ้องคดีทราบเหตุแห่งการร้องทุกข์ในวันดังกล่าวเป็นอย่างช้า จึงต้องใช้สิทธิร้องทุกข์ต่อผู้ถูกฟ้องคดีที่ ๒ (ปลัดกระทรวงการคลัง) ซึ่งเป็นผู้มีอำนาจวินิจฉัยร้องทุกข์ หรืออาจยื่นต่อผู้ถูกฟ้องคดีที่ ๑ผู้บังคับบัญชาที่เป็นต้นเหตุแห่งความคับข้องใจได้ ภายในสามสิบวันนับแต่วันดังกล่าว ซึ่งผู้ฟ้องคดีอ้างว่าได้ยื่นหนังสือร้องขอความเป็นธรรม ลงวันที่ ๑๓ มกราคม ๒๕๕๓ ต่อผู้ถูกฟ้องคดีที่ ๑ ซึ่งเป็นผู้บังคับบัญชาขณะขอเข้าพบในวันเดียวกันแล้วแต่ผู้ถูกฟ้องคดีที่ ๑ ปฏิเสธว่าไม่ได้รับเอกสารดังกล่าว แต่เมื่อพิจารณาจากเอกสารประกอบคำฟ้องและคำชี้แจงของผู้ถูกฟ้องคดีที่ ๒ ปรากฏว่า หนังสือของผู้ฟ้องคดี ลงวันที่ ๔ กุมภาพันธ์ ๒๕๕๓ที่มีถึงผู้ถูกฟ้องคดีที่ ๑ เพื่อขอทราบผลการดำเนินการขอให้แต่งตั้งผู้ฟ้องคดีให้ดำรงตำแหน่งคลังจังหวัด ในหนังสือดังกล่าวได้อ้างถึง หนังสือฉบับลงวันที่ ๑๓ มกราคม ๒๕๕๓ ของผู้ฟ้องคดีที่ได้ร้องขอความเป็นธรรมต่อผู้ถูกฟ้องคดีที่ ๑และต่อมาเมื่อผู้ฟ้องคดีมีหนังสือฉบับลงวันที่ ๑๑ กุมภาพันธ์ ๒๕๕๓ ร้องทุกข์ต่อผู้ถูกฟ้องคดีที่ ๒ ผู้ฟ้องคดีก็ยังได้อ้างถึงบันทึกร้องขอความเป็นธรรมฉบับลงวันที่ ๑๓ มกราคม ๒๕๕๓ จึงฟังได้ว่าผู้ฟ้องคดีได้ยื่นบันทึกร้องขอความเป็นธรรมลงวันที่ ๑๓ มกราคม ๒๕๕๓ ขณะเข้าพบผู้ถูกฟ้องคดีที่ ๑ จริงและเมื่อหนังสือฉบับนี้มีเนื้อหาขอความเป็นธรรมในการบรรจุแต่งตั้งผู้ฟ้องคดี จึงมีองค์ประกอบเข้าหลักเกณฑ์การร้องทุกข์ตาม กฎ ก.พ.ค. ว่าด้วยการร้องทุกข์และการพิจารณาวินิจฉัยเรื่องร้องทุกข์ พ.ศ.๒๕๕๑ ข้อ ๘ วรรคสองถือได้ว่าผู้ฟ้องคดีได้ร้องทุกข์ต่อผู้ฟ้องคดีที่ ๑ ในวันดังกล่าวแล้วตามข้อ ๒๑ ของ กฎ ก.พ.ค. ฉบับดังกล่าว จึงถือได้ว่า ผู้ฟ้องคดีได้ดำเนินการตามขั้นตอนหรือวิธีการสำหรับแก้ไขความเดือดร้อน หรือเสียหายตามเงื่อนไขที่กำหนดไว้ตามมาตรา ๔๒ วรรคสอง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ดังนั้น เมื่อผู้ถูกฟ้องคดีได้ยื่นคำร้องทุกข์ต่อผู้ถูกฟ้องคดีที่ ๑ เมื่อวันที่ ๑๓ มกราคม ๒๕๕๓ มีผลให้ผู้ถูกฟ้องคดีที่ ๒ ซึ่งเป็นผู้มีอำนาจพิจารณาวินิจฉัยเรื่องร้องทุกข์ ต้องพิจารณาให้แล้วเสร็จภายในวันที่ ๑๓ พฤษภา ๒๕๕๓เมื่อมิได้มีคำวินิจฉัยภายในเวลาดังกล่าว การที่ผู้ฟ้องยื่นฟ้องคดีนี้เมื่อวันที่ ๑๙ พฤษภาคม ๒๕๕๓ จึงเป็นการฟ้องคดีภายในเก้าสิบวัน ตามมาตรา ๔๙ แห่งพระราชบัญญัติจัดตั้งศาลปกครองฯแม้ภายหลังยื่นฟ้องผู้ถูกฟ้องคดีที่ ๒ จะมีคำวินิจฉัยเรื่องร้องทุกข์และแจ้งให้ผู้ฟ้องคดีทราบตามหนังสือลงวันที่ ๓๑ พฤษภาคม ๒๕๕๓ ก็ไม่มีผลกระทบต่อการฟ้องคดีดังกล่าว จึงเป็นคดีที่ศาลปกครองอาจรับไว้พิจารณาได้

				(๓) ระยะเวลาการฟ้องคดี

				คำสั่งศาลปกครองสูงสุดที่ ๓๐๙/๒๕๕๓

				สถาบันอาหารจัดตั้งขึ้นตามมติคณะรัฐมนตรี และคำสั่งกระทรวงอุตสาหกรรม เพื่อแก้ไขปัญหาการส่งออกและอุปสรรค ที่เกี่ยวข้องกับการพัฒนาอุตสาหกรรมอาหารของประเทศไทยซึ่งเป็นกิจการและนโยบายของรัฐ โดยการดำเนินงานอยู่ภายใต้การควบคุมดูแลของกระทรวงอุตสาหกรรม สถาบันอาหารจึงเป็นหน่วยงานอื่นของรัฐ และเป็นหน่วยงานทางปกครองตามมาตรา ๓ แห่งพระราชบัญญัติจัดตั้งศาลปกครอง และวิธีพิจารณาคดีปกครอง พ.ศ. ๒๕๔๒เมื่อมูลเหตุแห่งการฟ้องคดีนี้เกิดจากการที่ผู้ถูกฟ้องคดี (ผู้อำนายการสถาบันอาหาร) ซึ่งเป็นเจ้าหน้าที่ของรัฐตามมาตรา ๓ แห่งพระราชบัญญัติจัดตั้งศาลปกครองฯ มีคำสั่งแต่งตั้งคณะกรรมการสอบข้อเท็จจริงกรณีผู้ฟ้องคดีบริหารงานโครงการพัฒนาสัตว์น้ำเศรษฐกิจตัวใหม่ของไทยเพื่อการส่งออก : ปลาเผาะ แล้วก่อให้เกิดความเสียหายต่อสถาบันอาหาร และมีหนังสือเตือนเป็นลายลักษณ์อักษร ให้ผู้ฟ้องคดีปฏิบัติงานในหน้าที่ให้เป็นไปด้วยความรอบคอบ และตามระเบียบข้อบังคับของสถาบันอาหารต่อมา ผู้ฟ้องคดีมีหนังสืออุทธรณ์หนังสือเตือนดังกล่าว ผู้ถูกฟ้องคดีพิจารณาแล้วเห็นว่าคณะกรรมการสถาบันอาหาร ได้รับฟังข้อเท็จจริงเป็นที่ยุติและเป็นที่สุดแล้ว เห็นควรให้ว่ากล่าวตักเตือนผู้ฟ้องคดีเป็นลายลักษณ์อักษร ผู้ฟ้องคดีจึงนำคดีมาฟ้อง ขอให้เพิกถอนหนังสือเตือนและเพิกถอนผลการพิจารณาอุทธรณ์ดังกล่าวคดีนี้จึงเป็นคดีพิพาทเกี่ยวกับการที่เจ้าหน้าที่ของรัฐ กระทำการโดยไม่ชอบด้วยกฎหมาย ตามมาตรา ๙ วรรคหนึ่ง (๑) แห่งพระราชบัญญัติจัดตั้งศาลปกครองฯ เมื่อผู้ฟ้องคดีได้รับหนังสือเตือนเป็นลายลักษณ์อักษรซึ่งเป็นการลงโทษทางวินัย ตามระเบียบคณะกรรมการสถาบันอาหารว่าด้วยการบริหารงานบุคคล พ.ศ.๒๕๔๐ ผู้ฟ้องคดีจึงเป็นผู้ได้รับความเดือดร้อนหรือเสียหายโดยมิอาจหลีกเลี่ยงได้ อันเนื่องจากการกระทำของผู้ถูกฟ้องคดี และคำขอของผู้ฟ้องคดีดังกล่าวเป็นคำขอที่ศาลมีอำนาจกำหนดคำบังคับได้ตามมาตรา ๗๒ วรรคหนึ่ง (๑) แห่งพระราชบัญญัติดังกล่าว ผู้ฟ้องคดีจึงเป็นผู้มีสิทธิฟ้องคดีนี้ต่อศาลปกครองตามนัยมาตรา ๔๒ วรรคหนึ่ง แห่งพระราชบัญญัติเดียวกันและเมื่อผู้ฟ้องคดีได้รับหนังสือเตือนดังกล่าว และได้อุทธรณ์ต่อผู้ถูกฟ้องคดี ซึ่งผู้ถูกฟ้องคดีได้พิจารณาและมีหนังสือแจ้งผลการพิจารณาอุทธรณ์ให้ให้ผู้ฟ้องคดีทราบแล้ว จึงเป็นกรณีที่ผู้ฟ้องคดีได้ดำเนินการแก้ไขความเดือดร้อนหรือเสียหาย;ตามขั้นตอนหรือวิธีการก่อนฟ้องคดีปกครองตามาตรา ๔๒ วรรคสอง แห่งพระราชบัญญัติจัดตั้งศาลปกครองฯ แล้ว แต่โดยที่ผู้ถูกฟ้องคดีแจ้งผลการพิจารณาอุทธรณ์ให้ผู้ฟ้องคดีทราบ โดยมิได้ระบุวิธีการยื่นคำฟ้องและระยะเวลาสำหรับยื่นคำฟ้องไว้ จึงมีผลให้ระยะเวลาสำหรับยื่นคำฟ้องขยายเป็นหนึ่งปีตามนัยมาตรา ๕๐ วรรคสาม แห่งพระราชบัญญัติจัดตั้งศาลปกครองฯ

เมื่อไม่ปรากฏชัดว่าผู้ฟ้องคดีได้รับทราบผลการพิจารณาอุทธรณ์ของผู้ถูกฟ้องคดีเมื่อใด จึงต้องถือว่าผู้ฟ้องคดีได้รู้หรือควรรู้ถึงเหตุแห่งการฟ้องคดีอย่างเร็วที่สุด ในวันที่ ๒๘ พฤศจิกายน ๒๕๕๑ซึ่งเป็นวันที่ผู้ถูกฟ้องคดีมีหนังสือแจ้งผลการพิจารณาอุทธรณ์ให้ผู้ฟ้องคดีทราบ การที่ผู้ฟ้องคดียื่นฟ้องคดีนี้ต่อศาลปกครองเมื่อวันที่ ๗ สิงหาคม ๒๕๕๒ จึงเป็นการยื่นฟ้องภายในระยะเวลาการฟ้องคดีตามที่กฎหมายกำหนด

		๑.๒.๒ วินัย

			(๑) ผู้มีสิทธิฟ้องคดี

				(๑.๑) ผู้ได้รับความเดือดร้อนเสียหายฯ

				คำสั่งศาลปกครองสูงสุดที่ ๕๘๓/๒๕๕๓

				ผู้ฟ้องคดีดำรงตำแหน่งปลัด อบต. กระเบื้องนอก ฟ้องว่า คำสั่ง อบต.กระเบื้องนอก ที่ ๒๑๘/๒๕๔๙ แก้ไขเพิ่มเติมโดยคำสั่งที่ ๒๙/๒๕๕๐ และคำสั่งที่ ๓๐/๒๕๕๐ แต่งตั้งคณะกรรมการสอบสวนวินัยอย่างร้ายแรง แก่ผู้ฟ้องคดีไม่ชอบด้วยกฎหมายเนื่องจากนายก อบต. กระเบื้องนอก ผู้ออกคำสั่ง และนาย ส. ซึ่งเป็นกรรมการมีความโกรธเคืองผู้ฟ้องคดี อันมีกรณีที่มีสภาพร้ายแรงอันอาจทำให้การพิจารณาทางปกครองไม่เป็นกลาง ตามมาตรา ๑๓ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ผู้ฟ้องคดีจึงเป็นผู้ได้รับความเดือนร้อนหรือเสียหายจากคำสั่งดังกล่าว และเป็นผู้มีสิทธิฟ้องคดีในประเด็นนี้ตามมาตรา ๔๒ วรรคหนึ่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒

				คำสั่งศาลปกครองสูงสุดที่ ๓๗๗/๒๕๕๕

				ผู้ฟ้องคดีฟ้องว่า ผู้ฟ้องคดีได้มีหนังสือลงวันที่ ๒๓ มีนาคม ๒๕๕๓ ร้องเรียนไปยังผู้ถูกฟ้องคดีที่๑ (ผู้อำนวยการโรงพยาบาลพิจิตร) เพื่อให้ผู้ถูกฟ้องคดีที่ ๑ ดำเนินการทางวินัยแก่นาง ม. ซึ่งเป็นผู้ใต้บังคับบัญชาของผู้ถูกฟ้องคดีที่ ๑กรณีที่นาง ม. ได้นำความอันเป็นเท็จร้องเรียนผู้ฟ้องคดีต่อผู้ถูกฟ้องคดีที่ ๑ แต่ผู้ถูกฟ้องคดีที่ ๑ ไม่ดำเนินการตามเรื่องร้องเรียนของผู้ฟ้องคดีและผู้ถูกฟ้องคดีที่ ๒ (ผู้ว่าราชการจังหวัดพิจิตร) ไม่เร่งรัดให้ผู้ถูกฟ้องคดีที่ ๑ ดำเนินการทางวินัยแก่นาง ม. ตามที่ผู้ฟ้องคดีได้มีหนังสือร้องเรียน&#160;จึงฟ้องขอให้ศาลมีคำพิพากษาหรือคำสั่งให้ผู้ถูกฟ้องคดีที่ ๒ สั่งให้ผู้ถูกฟ้องคดีที่ ๑ ดำเนินการสืบสวนข้อเท็จจริงตามหนังสือร้องเรียนของผู้ฟ้องคดี และหากผลการสืบสวนปรากฏว่า นาง ม. กระทำผิด ให้ผู้ถูกฟ้องคดีที่ ๑ ลงโทษทางวินัยแก่นาง ม.คดีนี้จึงเป็นคดีพิพาทเกี่ยวกับการที่เจ้าหน้าที่ของรัฐ ละเลยต่อหน้าที่ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร ตามาตรา ๙ วรรคหนึ่ง (๒) แห่งพระราชบัญญัติจัดตั้งศาลปกครองฯ

รูปภาพ ภาพสำนักงานศาลปกครอง


และเห็นว่าการดำเนินการทางวินัยเป็นเรื่องที่ผู้บังคับบัญชา ผู้มีอำนาจพิจารณาลงโทษผู้ใต้บังคับบัญชาที่กระทำความผิด อันก่อให้เกิดความเสียหายแก่ทางราชการ ซึ่งถือได้ว่าทางราชการหรือหน่วยงานของรัฐเป็นผู้เสียหายในกรณีที่มีการกระทำความผิดทางวินัย และการที่ผู้บังคับบัญชาจะดำเนินการทางวินัยต่อผู้ใต้บังคับบัญชาที่กระทำผิด เป็นอำนาจของผู้บังคับบัญชาโดยเฉพาะ ที่จะพิจารณาดำเนินการตามควรแก่กรณีแม้ผู้ถูกฟ้องคดีทั้งสองจะดำเนินการสืบสวนหาข้อเท็จจริงและดำเนินการทางวินัยกับนาง ม. ก็ไม่เป็นการแก้ไขหรือบรรเทาความเดือดร้อนหรือความเสียหายที่ผู้ฟ้องคดีได้รับเพราะความเดือดร้อนหรือความเสียหายที่ผู้ฟ้องคดีกล่าวอ้างเกิดจากการกระทำของนาง ม. ผู้ฟ้องคดีจึงไม่ได้รับความเดือดร้อนหรือเสียหาย หรืออาจจะเดือดร้อนหรือเสียหายโดยมิอาจหลีกเลี่ยงได้อันเนื่องจากการกระทำหรืองดเว้นการกระทำของผู้ถูกฟ้องคดีทั้งสอง ผู้ฟ้องคดีจึงมิใช่ผู้มีสิทธิฟ้องคดีต่อศาลปกครองตามมาตรา ๔๒ วรรคหนึ่ง แห่งพระราชบัญญัติจัดตั้งศาลปกครองฯ

คำสั่งศาลปกครองสูงสุด ๕๖/๒๕๕๔

				ผู้ฟ้องคดีฟ้องว่า ผู้ฟ้องคดีเคยรับราชการเป็นพนักงานส่วนตำบล ตำแหน่งนักบริหารงานองค์การบริหารส่วนตำบล ระดับ ๖ ได้รับความเดือดร้อนเสียหายจากการที่ผู้ถูกฟ้องคดีที่ ๑ (นายกองค์การบริหารส่วนตำบลทุ่งคลอง) มีคำสั่งลงวันที่ ๑๓ ตุลาคม ๒๕๔๙แต่งตั้งคณะกรรมการสอบสวนวินัยอย่างร้ายแรงต่อผู้ฟ้องคดี กรณีถูกกล่าวหาว่าร่วมกันเป็นคณะกรรมการดำเนินการสอบแข่งขัน เพื่อบรรจุพนักงานส่วนตำบลขององค์การบริหารส่วนตำบลทุ่งคลองโดยทุจริต และคำสั่งลงวันที่ ๕ มิถุนายน ๒๕๕๐ แต่งตั้งคณะกรรมการสอบสวน (เพิ่มเติม)เนื่องจากนาย พ. ซึ่งเป็นประธานกรรมการสอบสวนต้องโอนไปปฏิบัติหน้าที่ที่อื่น จึงไม่สามารถปฏิบัติหน้าที่ประธานกรรมการสอบสวนดังกล่าวได้ ผู้ฟ้องคดีเห็นว่า การกระทำดังกล่าวเป็นการกระทำที่ไม่ชอบด้วยกฎหมาย ขอให้เพิกถอนคำสั่งดังกล่าว

คดีนี้แม้จะไม่ใช่คดีพิพาทเกี่ยวกับความชอบด้วยกฎหมาย ของคำสั่งลงโทษทางวินัยอย่างร้ายแรงแก่ผู้ฟ้องคดีอันเป็นคำสั่งทางปกครอง แต่เป็นคดีพิพาทเกี่ยวกับความชอบด้วยกฎหมายของคำสั่งที่เป็นการเตรียมการ และการดำเนินการเพื่อจัดให้มีคำสั่งลงโทษทางวินัยอย่างร้ายแรงแก่ผู้ฟ้องคดีซึ่งเป็นคดีพิพาทเกี่ยวกับความชอบด้วยกฎหมายของคำสั่งอื่น ที่อยู่ในอำนาจพิจารณาพิพากษาของศาลปกครองตามมาตรา ๙ วรรคหนึ่ง (๑) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒และตามมติที่ประชุมใหญ่ตุลาการในศาลปกครองสูงสุด ครั้งที่ ๑/๒๕๕๓ ได้มีมติว่า คำสั่งแต่งตั้งคณะกรรมการสอบสวนทางวินัยอย่างร้ายแรงเป็นขั้นตอนอันเป็นสาระสำคัญ เพื่อแสวงหาข้อเท็จจริงตามข้อกล่าวหาซึ่งต้องแจ้งข้อกล่าวหาและสรุปพยานหลักฐานให้ผู้ถูกกล่าวหาทราบ พร้อมทั้งรับฟังคำชี้แจงของผู้ถูกกล่าวหา เมื่อคณะกรรมการสอบสวนดำเนินการเสร็จ ต้องรายงานผลการสอบสวนและความเห็นต่อผู้บังคับบัญชาซึ่งกฎหมายกำหนดให้เป็นผู้มีอำนาจพิจารณาวินิจฉัยว่า ผู้ถูกกล่าวหากระทำผิดวินัยหรือไม่ ในชั้นถูกตั้งกรรมการสอบสวนทางวินัยอย่างร้ายแรง ผู้ถูกกล่าวหาอ้างว่าตนมิได้กระทำผิดวินัยตามข้อกล่าวหาและนำคดีมายื่นฟ้อง ขอให้ศาลเพิกถอนคำสั่งแต่งตั้งคณะกรรมการสอบสวนทางวินัยอย่างร้ายแรงโดยผู้บังคับบัญชาซึ่งกฎหมายกำหนดให้เป็นผู้มีอำนาจพิจารณาวินิจฉัย ยังมิได้วินิจฉัยว่าผู้ถูกกล่าวหากระทำผิดวินัยหรือไม่ ผู้ฟ้องคดีจึงยังไม่อยู่ในฐานะเป็นผู้มีสิทธิฟ้องคดีต่อศาลปกครอง ตามมาตรา ๔๒ วรรคหนึ่ง แห่งพระราชบัญญัติจัดตั้งศาลปกครองฯ




				(๑.๒) คำบังคับ

				คำสั่งศาลปกครองสูงสุดที่ ๖๓๙/๒๕๕๔

				ผู้ฟ้องคดีเดิมรับราชการตำแหน่งนักบริหารงานทั่วไประดับ ๖ สังกัดกองกิจการสภาองค์การบริหารส่วนจังหวัดเชียงราย ถูกนายกบริหารองค์การบริหารส่วนจังหวัดเชียงรายสั่งปลดให้ออกจากราชการ เนื่องจากใช้สิทธิเบิกค่าเช่าบ้านโดยมิชอบจึงนำคดีมาฟ้องขอให้ผู้ถูกฟ้องคดีที่ ๒ (ผู้ว่าราชการจังหวัดเชียงราย) ดำเนินการสอบสวนทางวินัยและดำเนินคดีอาญากับบุคคลที่เกี่ยวข้อง กับการมีมติและคำสั่งลงโทษปลดผู้ฟ้องคดีออกจากราชการ เห็นว่าการดำเนินการทางวินัยและการพิจารณาดำเนินคดีอาญาแก่ข้าราชการเป็นเรื่องที่ผู้บังคับบัญชามีอำนาจจะพิจารณาลงโทษ หรือจะดำเนินคดีอาญาแก่ผู้ใต้บังคับบัญชาที่กระทำความผิด อันก่อให้เกิดความเสียหายแก่ทางราชการหรือหน่วยงานของรัฐ ซึ่งโดยหลักแล้วถือว่าทางราชการหรือหน่วยงานของรัฐเป็นผู้เสียหายในกรณีที่มีการกระทำความผิดทางวินัยหรืออาญาที่เกิดขึ้น และการที่ผู้บังคับบัญชาจะดำเนินการทางวินัย หรือจะดำเนินคดีอาญาต่อผู้ใต้บังคับบัญชาที่กระทำผิดดังกล่าวหรือไม่นั้น เป็นอำนาจดุลพินิจของผู้บังคับบัญชาโดยเฉพาะ ที่จะพิจารณาดำเนินการตามควรแก่กรณี

ดังนั้น คำขอของผู้ฟ้องคดีจึงเป็นคำขอที่มิได้อยู่ในอำนาจศาลปกครอง จะออกบังคับได้ตามมาตรา ๗๒ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ประกอบกับการที่ผู้ถูกฟ้องคดีที่ ๒ จะดำเนินการตามคำขอของผู้ฟ้องคดีหรือไม่ก็หามีผลเป็นการเยียวยาหรือแก้ไขความเดือดร้อนหรือเสียหายให้แก่ผู้ฟ้องคดีได้โดยตรง ผู้ฟ้องคดีจึงมิใช่ผู้มีสิทธิฟ้องคดีต่อศาลปกครองตามมาตรา ๔๒ วรรคหนึ่ง แห่งพระราชบัญญัติเดียวกัน

				(๒)การดำเนินการตามขั้นตอนที่กฎหมายกำหนด

				คำสั่งศาลปกครองสูงสุดที่ ๕๘๓/๒๕๕๓

				ผู้ฟ้องคดีฟ้องว่า คำสั่ง อบต. กระเบื้องนอกที่ ๑๑๓/๒๕๕๑ ลงวันที่ ๕ มิถุนายน ๒๕๕๑ ลงโทษไล่ผู้ฟ้องคดีออกจากราชการไม่ชอบด้วยกฎหมาย และขอให้เพิกถอนคำสั่งดังกล่าวนั้น เห็นว่าการที่ผู้ฟ้องคดีมีหนังสือลงวันที่ ๔ กรกฎาคม ๒๕๕๑ อุทธรณ์คำสั่ง อบต. กระเบื้องนอก ที่ ๑๑๓/๒๕๕๑ และผู้ถูกฟ้องคดีที่ ๑ (ประธานกรรมการพนักงานส่วนตำบลจังหวัดนครราชสีมา) ได้รับหนังสือดังกล่าวไว้ในวันเดียวกันเป็นการอุทธรณ์ภายในสามสิบวัน นับแต่วันทราบคำสั่งตามข้อ ๑๑๓ วรรคหนึ่ง ของประกาศคณะกรรมการพนักงานส่วนตำบลจังหวัดนครราชสีมา เรื่อง หลักเกณฑ์และเงื่อนไขการสอบสวน การลงโทษทางวินัย การออกจากราชการ การอุทธรณ์และการร้องทุกข์ ลงวันที่ ๑๕ มกราคม ๒๕๔๔อันถือว่าผู้ฟ้องคดีได้ปฏิบัติตามขั้นตอนและวิธีการที่กฎหมายกำหนดไว้โดยเฉพาะ ตามมาตรา ๔๒ วรรคสอง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ แล้วซึ่งผู้ถูกฟ้องคดีที่ ๒ จะต้องพิจารณาอุทธรณ์ให้แล้วเสร็จอย่างช้าที่สุดภายในวันที่ ๑ ธันวาคม ๒๕๕๑ อันเป็นวันครบกำหนดหนึ่งร้อยห้าสิบวัน นับแต่วันได้รับหนังสืออุทธรณ์ตามข้อ ๑๑๓ วรรคหนึ่ง ของประกาศคณะกรรมการพนักงานส่วนตำบลจังหวัดนครราชสีมาฯแต่เมื่อครบกำหนดแล้ว ผู้ฟ้องคดียังไม่ได้รับแจ้งผลการพิจารณาอุทธรณ์ จึงถือได้ว่าวันที่ ๒ ธันวาคม ๒๕๕๑ ซึ่งเป็นวันพ้นกำหนดพิจารณาอุทธรณ์ เป็นวันที่ผู้ฟ้องคดีรู้ หรือควรรู้เหตุแห่งการฟ้องดังนั้น การที่ผู้ฟ้องคดีนำคดีมายื่นฟ้องเมื่อวันที่ ๑๐ พฤศจิกายน ๒๕๕๒ จึงเป็นการยื่นฟ้องคดีเมื่อพ้นกำหนดระยะเวลาเก้าสิบวัน นับแต่วันที่ผู้ฟ้องคดีรู้ หรือควรรู้เหตุแห่งการฟ้องคดี ตามมาตรา ๔๙ แห่งพระราชบัญญัติจัดตั้งศาลปกครองฯและการฟ้องคดีนี้ไม่เป็นประโยชน์แก่ส่วนรวมหรือมีเหตุจำเป็นอื่น ที่ผู้ฟ้องคดีไม่อาจจะมายื่นฟ้องคดีภายในระยะเวลาตามที่กฎหมายกำหนด ศาลจึงไม่อาจรับคำฟ้องในประเด็นนี้ไว้พิจารณาได้

(๓)ระยะเวลาการฟ้องคดี

				คำสั่งศาลปกครองสูงสุดที่ ๖๓๐/๒๕๕๔


				ผู้ฟ้องคดีฟ้องว่า ผู้ถูกฟ้องคดี (นายกรัฐมนตรี) ได้มีคำสั่งสำนักนายกรัฐมนตรี ลงวันที่ ๑๙ ตุลาคม ๒๕๕๒ ลงโทษปลดผู้ฟ้องคดีออกจากราชการ เนื่องจาก ป.ป.ช. มีมติชี้มูลความผิดผู้ฟ้องคดีว่าเป็นผู้กระทำผิดวินัยอย่างร้ายแรง ผู้ฟ้องคดีได้มีหนังสืออุทธรณ์คำสั่งลงโทษดังกล่าว ต่อประธานคณะกรรมการข้าราชการตำรวจ ซึ่งคณะกรรมการข้าราชการตำรวจ (ก.ตร.) ได้พิจารณาอุทธรณ์ของผู้ฟ้องคดีแล้วมีมติว่า การกระทำของผู้ฟ้องคดีไม่เป็นความผิดวินัยอย่างร้ายแรง ให้สั่งยกโทษแก่ผู้ฟ้องคดี ผู้ฟ้องคดีได้มีหนังสือลงวันที่ ๒๓ กุมภาพันธ์ ๒๕๕๓ ถึงผู้ถูกฟ้องคดีขอให้ดำเนินการให้เป็นไปตามมติของ ก.ตร. โดยให้ยกเลิกคำสั่งสำนักนายกรัฐมนตรีฉบับดังกล่าว แต่ผู้ถูกฟ้องคดีก็ยังมิได้ดำเนินการให้ ขอให้ศาลมีคำสั่งพิพากษาหรือคำสั่งให้ผู้ถูกฟ้องคดีดำเนินการให้เป็นไปตามมติของ ก.ตร. จึงเป็นคดีพิพาทเกี่ยวกับการที่เจ้าหน้าที่ของรัฐละเลยต่อหน้าที่ ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร ตามมาตรา ๙ วรรคหนึ่ง (๒) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ เมื่อข้อเท็จจริงปรากฏว่า ก.ตร. ได้พิจารณาอุทธรณ์ของผู้ฟ้องคดี เมื่อวันที่ ๓๐ ธันวาคม ๒๕๕๒ และผู้ฟ้องคดีได้มีหนังสือลงวันที่ ๒๓ กุมภาพันธ์ ๒๕๕๓ ร้องขอให้ผู้ถูกฟ้องคดียกเลิกคำสั่งสำนักนายกรัฐมนตรีลงวันที่ ๑๙ ตุลาคม ๒๕๕๒ ที่ลงโทษปลดผู้ฟ้องคดีออกจากราชการ ซึ่งผู้ถูกฟ้องคดีได้มีหนังสือชี้แจงผู้ฟ้องคดีว่า เรื่องที่ผู้ฟ้องคดีร้องขอนั้นเกี่ยวข้องกับข้อกฎหมายหลายประการ และขณะนี้อยู่ระหว่างการพิจารณาของคณะกรรมการกฤษฎีกา หากผลการพิจารณาเป็นประการใดจะแจ้งให้ทราบต่อไป และต่อมาผู้ฟ้องคดีมีหนังสือร้องขอต่อผู้ถูกฟ้องคดีอีกหลายฉบับ ซึ่งผู้ถูกฟ้องคดีก็ได้มีหนังสือชี้แจงผู้ฟ้องคดีมาโดยตลอด นอกจากนี้ผู้ถูกฟ้องคดีได้มีหนังสือลงวันที่ ๗ กรกฎาคม ๒๕๕๓ ชี้แจงต่อผู้ฟ้องคดีว่า แม้คณะกรรมการกฤษฎีกาจะได้ตอบข้อหารือปัญหาข้อกฎหมายในบางประเด็นแล้วก็ตาม แต่ผู้ถูกฟ้องคดีจำเป็นต้องตรวจสอบข้อกฎหมายให้ชัดเจนก่อนเพื่อความรอบคอบ กรณีจึงถือได้ว่าผู้ฟ้องคดีได้รับหนังสือชี้แจงจากผู้ถูกฟ้องคดีและเป็นคำชี้แจงที่มีเหตุผล ผู้ฟ้องคดีจึงไม่ได้ยื่นฟ้องคดีต่อศาลในระหว่างนั้น แต่เมื่อผู้ฟ้องคดีได้มีหนังสือฉบับสุดท้ายลงวันที่ ๑๒ กรกฎาคม ๒๕๕๓ ร้องขอให้ผู้ถูกฟ้องคดีดำเนินการยกเลิกคำสั่งลงโทษปลดผู้ฟ้องคดีออกจากราชการ และผู้ถูกฟ้องคดีได้มีหนังสือลงวันที่ ๒๙ กรกฎาคม ๒๕๕๓ ชี้แจงว่าเรื่องที่ผู้ฟ้องคดีขอให้ดำเนินการมีปัญหาข้อกฎหมายที่ยังไม่ชัดเจน จึงได้หารือปัญหาข้อกฎหมายต่อคณะกรรมหารกฤษฎีกาเพิ่มเติม และในหนังสือดังกล่าวได้แจ้งให้ผู้ฟ้องคดีทราบด้วยว่า ผู้ฟ้องคดีสามารถฟ้องคดีต่อศาลปกครองได้หากเห็นว่าการดำเนินการไม่ถูกต้อง

เมื่อผู้ฟ้องคดีเห็นว่าคำชี้แจงดังกล่าวเป็นคำชี้แจงที่ไม่มีเหตุผล ผู้ฟ้องคดีจึงสามารถฟ้องคดีนี้ต่อศาลได้ภายในเก้าสิบวัน นับแต่วันที่พ้นกำหนดเก้าสิบวัน นับแต่วันที่ผู้ฟ้องคดีได้มีหนังสือร้องขอต่อหน่วยงานทางปกครองหรือเจ้าหน้าที่ของรัฐ เพื่อให้ปฏิบัติหน้าที่ตามที่กฎหมายกำหนดและได้รับคำชี้แจง แต่ผู้ฟ้องคดีเห็นว่าเป็นคำชี้แจงที่ไม่มีเหตุผล ตามมาตรา ๔๙ แห่งพระราชบัญญัติจัดตั้งศาลปกครองฯ ดังนั้น เมื่อผู้ฟ้องคดีได้มีหนังสือลงวันที่ ๑๒ กรกฎาคม ๒๕๕๓ ร้องขอให้ผู้ถูกฟ้องคดีปฏิบัติหน้าที่ตามที่กฎหมายกำหนด และผู้ถูกฟ้องคดีได้มีหนังสือลงวันที่ ๒๙ กรกฎาคม ๒๕๕๓ ชี้แจงต่อผู้ฟ้องคดี แต่ผู้ฟ้องคดีเห็นว่าเป็นคำชี้แจงที่ไม่มีเหตุผล ผู้ฟ้องคดีจะต้องยื่นฟ้องคดีต่อศาลภายในวันที่ ๘ มกราคม ๒๕๕๔ การที่ผู้ฟ้องคดีฟ้องคดีต่อศาลในวันที่ ๒๘ ธันวาคม ๒๕๕๓ จึงเป็นการฟ้องคดีภายในกำหนดระยะเวลา 

				คำสั่งศาลปกครองสูงสุดที่ ๑๘๗/๒๕๕๔ 
				ผู้ฟ้องคดีได้มีหนังสือลงวันที่ ๒๗ เมษายน ๒๕๕๒ อุทธรณ์คำสั่งสำนักงานเขตพื้นที่การศึกษาสุรินทร์ เขต ๓ ที่ไล่ผู้ฟ้องคดีออกจากราชการ เนื่องจากถูกร้องเรียนว่ากระทำผิดวินัยอย่างร้ายแรง กรณีมีความสัมพันธ์ฉันชู้สาวกับนักเรียนหญิง ซึ่งคณะกรรมการข้าราชการครูและบุคลากรทางการศึกษา (ก.ค.ศ.) มิได้พิจารณาอุทธรณ์ให้แล้วเสร็จภายในระยะเวลาเก้าสิบวัน ตามมาตรา ๑๒๒ แห่งพระราชบัญญัติระเบียบข้าราชการครูและบุคลากรทางการศึกษา พ.ศ. ๒๕๔๗ คือภายในวันที่ ๒๙ กรกฎาคม ๒๕๕๒ ดังนั้น ผู้ฟ้องคดีออกจากราชการได้ภายในเก้าสิบวัน นับแต่วันที่ ๓๐ กรกฎาคม ๒๕๕๒ ซึ่งเป็นวันที่รู้เหตุแห่งการฟ้องคดี เมื่อผู้ฟ้องคดีมิได้ฟ้องคดีภายในเก้าสิบวัน คือภายในวันที่ ๒๗ ตุลาคม ๒๕๕๒ จึงถือว่าผู้ฟ้องคดีมิได้ฟ้องเพิกถอนคำสั่ง ของผู้อำนวยการสำนักงานเขตพื้นที่การศึกษาสุรินทร์ เขต ๓ ภายในระยะเวลาที่กฎหมายกำหนด แต่โดยที่ ก.ค.ศ. มีคำวินิจฉัยอุทธรณ์ให้ยกอุทธรณ์ของของผู้ฟ้องคดีในภายหลัง ตามหนังสือสำนักงาน ก.ค.ศ. ลงวันที่ ๔ พฤศจิกายน ๒๕๕๒ คำวินิจฉัยอุทธรณ์ดังกล่าวเป็นคำสั่งทางปกครองที่มีผลเป็นการไล่ผู้ฟ้องคดีออกจากราชการ แม้ในคำขอท้ายฟ้องของผู้ฟ้องคดีจะระบุแต่เพียง ขอให้ศาลเพิกถอนมติของคณะอนุกรรมการข้าราชการครูและบุคลากรทางการศึกษาวิสามัญ เกี่ยวกับวินัยและการออกจากราชการ และเพิกถอนคำสั่งของผู้อำนวยการสำนักงานเขตพื้นที่การศึกษาสุรินทร์ เขต ๓ แต่เป็นที่เข้าใจได้ว่าผู้ฟ้องคดีมีจุดมุ่งหมายที่จะขอให้ศาลเพิกถอนคำสั่งไล่ผู้ฟ้องคดีออกจากราชการ ผู้ฟ้องคดีจึงมีสิทธิที่จะฟ้องขอให้เพิกถอนคำวินิจฉัยอุทธรณ์ ตามหนังสือสำนักงาน ก.ค.ศ. ดังกล่าวได้ภายในเก้าสิบวัน นับแต่วันที่ได้รับหนังสือฉบับนั้น แต่ข้อเท็จจริงไม่ปรากฏว่าผู้ฟ้องคดีได้รับหนังสือดังกล่าวเมื่อใด


หน้า54

[image: Administration court-page54-55]


รูปภาพ ภาพห้องพิจารณาคดี

รูปภาพ ภาพห้องพิจารณาคดี

จึงต้องสันนิษฐานตามาตรา ๗๑ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ ในกรณีการแจ้งโดยวิธีส่งทางไปรษณีย์ตอบรับ ให้ถือว่าได้รับแจ้งเมื่อครบกำหนดเจ็ดวันนับแต่วันส่ง สำหรับการส่งภายในประเทศ ดังนั้น จึงถือว่าผู้ฟ้องคดีได้รับหนังสือสำนักงาน ก.ค.ศ. ในวันที่ ๑๐ พฤศจิกายน ๒๕๕๒ ผู้ฟ้องคดีจึงต้องยื่นฟ้องภายในวันที่ ๘ กุมภาพันธ์ ๒๕๕๓ เมื่อผู้ฟ้องคดีนำคดีมาฟ้องต่อศาลในวันที่ ๘ มกราคม ๒๕๕๓ จึงเป็นการยื่นฟ้องภายในระยะเวลาที่กฎหมายกำหนด ตามมาตรา ๔๙ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒

๒. คดีเกี่ยวกับการบริหารงานบุคคล 

			๒.๑ คดีเกี่ยวกับการสรรหา การบรรจุ การแต่งตั้ง 

			คำพิพากษาศาลสูงสุดที่ อ.๑๙๔/๒๕๕๔ผู้ฟ้องคดีฟ้องว่า 

			ผู้ฟ้องคดีได้รับความเดือดร้อนหรือเสียหายจากการที่ผู้ถูกฟ้องคดีที่ ๑ (สำนักงานคณะกรรมการสิทธิมนุษยชนแห่งชาติ) มีประกาศสำนักงานคณะกรรมการสิทธิมนุษยชนแห่งชาติ ลงวันที่ ๔ กรกฎาคม ๒๕๔๖ ว่าไม่อาจบรรจุแต่งตั้งผู้ฟ้องคดีเข้ารับราชการ ในตำแหน่งเจ้าหน้าที่สิทธิมนุษยชน ๓ ซึ่งเป็นไปตามมติของผู้ถูกฟ้องคดีที่ ๒ (คณะกรรมการสิทธิมนุษยชนแห่งชาติ) ผู้ฟ้องคดีเห็นว่าประกาศของผู้ถูกฟ้องคดีที่ ๑ และมติของผู้ถูกฟ้องคดีที่ ๒ ดังกล่าวเป็นไปโดยไม่ชอบด้วยกฎหมาย ขอให้ศาลเพิกถอนประกาศของผู้ถูกฟ้องคดีที่ ๑ และมติของผู้ถูกฟ้องคดีที่ ๒ ดังกล่าว เห็นว่า การที่ผู้ถูกฟ้องคดีที่ ๒ ได้กำหนดคุณสมบัติเฉพาะสำหรับตำแหน่งเจ้าหน้าที่สิทธิมนุษยชน ๓ ว่า ต้องได้รับปริญญาตรีหรือเทียบเท่าทางกฎหมาย หรือทางสังคมศาสตร์ หรือทางสาขาวิชาอื่นที่ผู้ถูกฟ้องคดีที่ ๒ กำหนดว่าใช้เป็นคุณสมบัติเฉพาะสำหรับตำแหน่งนี้ได้ ซึ่งการกำหนดคุณสมบัติเฉพาะตำแหน่งดังกล่าวแสดงให้เห็นว่า บุคคลที่จบการศึกษาในระดับปริญญาตรีทางกฎหมาย ทางสังคมศาสตร์หรือสาขาวิชาอื่นที่ผู้ถูกฟ้องคดีที่ ๒ กำหนดนั้น สามารถที่จะทำงานในตำแหน่งเจ้าหน้าที่สิทธิมนุษยชน ๓ ในสังกัดของผู้ถูกฟ้องคดีที่ ๑ ได้ โดยไม่จำเป็นต้องจบการศึกษาในระดับปริญญาตรีเฉพาะด้านกฎหมายเพียงอย่างเดียวเท่านั้น เมื่อข้อเท็จจริงปรากฏว่า คณะอนุกรรมการสรรหาบุคคลได้ทำการสรรหาบุคคลเพื่อบรรจุและแต่งตั้งให้ดำรงตำแหน่งเจ้าหน้าที่สิทธิมนุษยชน ๓ โดยวิธีการคัดเลือกเฉพาะผู้ที่จบการศึกษาในระดับปริญญาตรีเกียรตินิยม สาขานิติศาสตร์เพียงสาขาเดียวเท่านั้น ที่ให้มีสิทธิเข้ารับการสอบคัดเลือกเพื่อบรรจุและแต่งตั้งให้ดำรงตำแหน่งดังกล่าว ซึ่งเห็นได้ว่าการดำเนินการสรรหาบุคคลของคณะอนุกรรมการสรรหาบุคคลดังกล่าว เป็นการตัดสิทธิของบุคคลที่จบการศึกษาในระดับปริญญาตรีเกียรตินิยม ทางสังคมศาสตร์หรือสาขาวิชาอื่นที่ผู้ถูกฟ้องคดีที่ ๒ กำหนด ซึ่งควรมีโอกาสที่จะได้รับการคัดเลือกเช่นเดียวกับผู้จบการศึกษาระดับปริญญาตรีเกียรตินิยม สาขานิติศาสตร์ ที่ได้รับสิทธิให้เข้ารับการคัดเลือกดังกล่าว ดังนั้น การที่คณะอนุกรรมการสรรหาบุคคลตัดโอกาส บุคคลผู้ที่จบการศึกษาในระดับปริญญาตรีเกียรตินิยมทางสังคมศาสตร์ และสาขาวิชาอื่นไม่ได้มีสิทธิเข้ารับการสอบคัดเลือก เพื่อเข้ารับราชการในตำแหน่งเจ้าหน้าที่สิทธิมนุษยชน ๓ จึงเป็นการเลือกปฏิบัติโดยไม่เป็นธรรมและเป็นการขัดต่อหลักความเสมอภาค ตามที่กำหนดไว้ในรัฐธรรมนูญแห่งราชอาณาจักรไทย ดังนั้น การที่ผู้ถูกฟ้องคดีที่ ๒ มีมติไม่ยอมรับผลการคัดเลือกบุคคลของคณะอนุกรรมการสรรหาบุคคล โดยเห็นว่าเป็นการเลือกปฏิบัติโดยไม่เป็นธรรมนั้น

มติดังกล่าวจึงเป็นมติที่ชอบด้วยกฎหมาย และเมื่อผู้ถูกฟ้องคดีที่ ๑ อาศัยมติของผู้ถูกฟ้องคดีที่ ๒ ออกประกาศลงวันที่ ๔ กรกฎาคม ๒๕๔๖ ไม่ดำเนินการบรรจุผู้ฟ้องคดีเข้ารับราชการ ประกาศของผู้ถูกฟ้องคดีที่ ๑ ดังกล่าวจึงเป็นประกาศที่ชอบด้วยกฎหมายด้วย

		คำพิพากษาศาลปกครองสูงสุดที่ อ.๑๔๒/๒๕๔๗


		ตามบทบัญญัติมาตรา ๓๐ วรรคหนึ่ง ของรัฐธรรมนูญแห่งราชอาณาจักรไทยได้วางหลักแห่งความเสมอภาคไว้ ซึ่งหลักดังกล่าวนี้องค์กรต่างๆ ของรัฐรวมทั้งฝ่ายปกครองต้องปฏิบัติต่อบุคคลที่เหมือนกันในสาระสำคัญอย่างเดียวกัน และปฏิบัติต่อบุคคลที่แตกต่างกัน ในสาระสำคัญแตกต่างกันออกไปตามลักษณะเฉพาะของแต่ละคน การปฏิบัติต่อบุคคลที่เหมือนกัน ในสาระสำคัญแตกต่างกันก็ดี หรือการปฏิบัติต่อบุคคลที่แตกต่างกันในสาระสำคัญอย่างเดียวกันก็ดี ย่อมขัดต่อหลักความเสมอภาค จึงเห็นได้ว่าหลักความเสมอภาคไม่ได้บังคับให้องค์กรต่างๆ ของรัฐ ต้องปฏิบัติต่อบุคคลทุกคนอย่างเดียวกัน ตรงกันข้ามกลับบังคับให้ต้องปฏิบัติต่อบุคคลแตกต่างกัน ในสาระสำคัญแตกต่างกันออกไปตามลักษณะเฉพาะของแต่ละคน เฉพาะแต่บุคคลที่เหมือนกันในสาระสำคัญเท่านั้นที่องค์กรต่างๆ ของรัฐต้องปฏิบัติต่อบุคคลเหล่านั้นอย่างเดียวกัน อย่างไรก็ตาม การแบ่งแยกบุคคลออกเป็นประเภทๆ แล้วปฏิบัติต่อบุคคลต่างประเภทกันแตกต่างกันออกไปนั้น มาตรา ๓๐ วรรคสาม ของรัฐธรรมนูญแห่งราชอาณาจักรไทย ได้บัญญัติวางข้อจำกัดการกระทำดังกล่าวขององค์กรต่างๆ ของรัฐไว้ว่า การนำเหตุแห่งความแตกต่างในเรื่องถิ่นกำเนิด เชื้อชาติ ภาษา เพศ อายุ สภาพทางกายหรือสุขภาพ สถานะของบุคคล ฐานะทางเศรษฐกิจหรือสังคม ความเชื่อทางศาสนา การศึกษาอบรม หรือ ความคิดเห็นทางการเมือง อันไม่ขัดต่อบทบัญญัติแห่งรัฐธรรมนูญ มาอ้างเพื่อเลือกปฏิบัติต่อบุคคลให้แตกต่างกัน หากเป็นไปโดยไม่เป็นธรรม ก็ย่อมถือว่าเป็นการเลือกปฏิบัติต่อบุคคลโดยไม่เป็นธรรมเช่นเดียวกัน ดังนั้น หากการเลือกปฏิบัติต่อบุคคลเพราะเหตุแห่งความแตกต่างดังกล่าว โดยไม่มีเหตุผลที่หนักแน่นควรค่าแห่งการรับฟัง ย่อมถือว่าเป็นการเลือกปฏิบัติโดยไม่เป็นธรรมต่อบุคคล ซึ่งต้องห้ามมาตรา ๓๐ วรรคสาม ของรัฐธรรมนูญแห่งราชอาณาจักรไทยดังกล่าว เมื่อปรากฏว่าผู้ฟ้องคดีแม้รูปกายพิการ แต่ไม่ถึงขนาดที่ไม่อาจปฏิบัติหน้าที่การงานตามปกติได้ โดยประกอบวิชาชีพทนายความมาแล้ว และการที่คณะกรรมการแพทย์ฯ รายงานผลการตรวจร่างกายของผู้ฟ้องคดีว่า ผู้ฟ้องคดีมีรูปกายพิการ โดยคณะอนุกรรมการพิจารณาคุณสมบัติของผู้สมัครสอบคัดเลือกพิจารณาแล้วเห็นว่า ผู้ฟ้องคดีขาดคุณสมบัติตามมาตรา ๓๓ (๑๑) และ (๑๒) แห่งพระราชบัญญัติระเบียบข้าราชการฝ่ายอัยการฯ นั้น ความเห็นดังกล่าวเป็นเพียงความเห็นเบื้องต้นที่เสนอผู้ถูกฟ้องคดีประกอบการพิจารณาเท่านั้น

การที่ผู้ถูกฟ้องคดีมีมติไม่รับสมัครผู้ฟ้องคดีโดยมิได้พิจารณาถึงความสามารถ ที่แท้จริงในการปฏิบัติงานของผู้ฟ้องคดี จึงไม่มีเหตุผลที่หนักแน่นควรค่าแก่การรับฟังว่า การที่ผู้ฟ้องคดีมีกายพิการดังกล่าว จะทำให้ไม่สามารถปฏิบัติงานในหน้าที่ของข้าราชการอัยการได้อย่างไร มติของผู้ถูกฟ้องคดีไม่รับสมัครผู้ฟ้องคดีในการสอบคัดเลือก เพื่อบรรจุเป็นข้าราชการอัยการในตำแหน่งอัยการผู้ช่วยฯ จึงเป็นการใช้ดุลพินิจวินิจฉัยโดยไม่ชอบด้วยมาตรา ๓๓ (๑๑) แห่งพระราชบัญญัติระเบียบข้าราชการฝ่ายอัยการฯ และเป็นการเลือกปฏิบัติที่ไม่เป็นธรรมต่อผู้ฟ้องคดีตามมาตรา ๓๐ ของรัฐธรรมนูญแห่งราชอาณาจักรไทย พิพากษาให้เพิกถอนมติของผู้ถูกฟ้องคดีที่ไม่รับสมัครผู้ฟ้องคดี ในการสอบคัดเลือกเพื่อบรรจุเป็นข้าราชการอัยการ ในตำแหน่งอัยการผู้ช่วยประจำปี พ.ศ. ๒๕๔๔

		๒.๒ คดีเกี่ยวกับการย้าย การโอน การเลื่อนตำแหน่ง การเลื่อนเงินเดือน


		คำพิพากษาศาลปกครองสูงสุดที่ อ.๑๔๓/๒๕๕๕


		ผู้ฟ้องคดีฟ้องว่า ผู้ฟ้องคดีเป็นข้าราชการครู ตำแหน่งอาจารย์ ๒ ระดับ ๗ โรงเรียนบ้านคอวัง สังกัดผู้ถูกฟ้องคดีที่ ๒ (สำนักงานเขตพื้นที่การศึกษานครปฐม เขต ๑) ได้รับความเดือดร้อนเสียหายอันเนื่องมาจากผู้ถูกฟ้องคดีที่ ๔ (ผู้อำนวยการสถานศึกษาโรงเรียนบ้านคอวัง) มีคำสั่งไม่อนุญาตให้ผู้ฟ้องคดีลาป่วยระหว่างในวันที่ ๑๑ ถึงวันที่ ๑๔ มกราคม ๒๕๔๘ รวม ๔ วัน และมีคำสั่งไม่อนุญาตให้ผู้ฟ้องคดีลากิจส่วนตัวระหว่างวันที่ ๑๘ ถึงวันที่ ๑๙ มกราคม ๒๕๔๘ รวม ๒ วัน และถือว่าผู้ฟ้องคดีขาดราชการในวันดังกล่าว ต่อมา ผู้ถูกฟ้องคดีที่ ๓ (ผู้อำนวยการสำนักงานเขตพื้นที่การศึกษานครปฐม เขต ๑) เห็นว่า การที่ผู้ฟ้องคดีหยุดราชการไปโดยผู้บังคับบัญชา มิได้อนุญาตเป็นการขาดราชการกรณีเป็นการกระทำผิดวินัยอย่างไม่ร้ายแรง ตามมาตรา ๘๕ วรรคหนึ่ง ประกอบกับมาตรา ๘๗ วรรคหนึ่ง แห่งพระราชบัญญัติระเบียบข้าราชการครูและบุคลากรทางการศึกษา พ.ศ.๒๕๔๗ ผู้ถูกฟ้องคดีที่ ๓ จึงมีคำสั่งให้ผู้ถูกฟ้องคดีที่ ๔ พิจารณาลงโทษผู้ฟ้องคดีตามอำนาจหน้าที่ และให้เรียกเงินเดือนที่จ่ายให้แก่ผู้ฟ้องคดีในวันที่ขาดราชการคืน ผู้ฟ้องคดีได้ร้องทุกข์ต่อผู้ถูกฟ้องคดีที่ ๑ (อ.ก.ค.ศ. เขตพื้นที่การศึกษานครปฐม เขต ๑) ในเรื่องการถูกเรียกเงินเดือนคืนในวันที่ขาดราชการจำนวน ๖ วัน คิดเป็นเงินจำนวน ๓,๓๕๐.๓๒ บาท และเรื่องที่ไม่ได้รับการพิจารณาเลื่อนขั้นเงินเดือน ประจำปีงบประมาณ พ.ศ.๒๕๔๘ ครั้งที่ ๑ ผู้ถูกฟ้องคดีที่ ๑ มีมติให้ยกคำร้องทุกข์ ผู้ฟ้องคดีไม่เห็นด้วยกับมติของผู้ถูกฟ้องคดีที่ ๑ ที่วินิจฉัยว่า ผู้ฟ้องคดีขาดราชการจึงเป็นเหตุให้ไม่ได้รับการเลื่อนขั้นเงินเดือนประจำปีงบประมาณ พ.ศ. ๒๕๔๘ ครั้งที่ ๑ และถูกเรียกเงินเดือนในวันที่ขาดราชการคืน ผู้ฟ้องคดีเห็นว่าไม่ได้รับความเป็นธรรมเพราะถูกกลั่นแกล้ง รายงานเท็จว่าขาดราชการจึงยื่นฟ้องคดีต่อศาล เห็นว่า กรณีการขาดราชการในวันที่ ๑๑ ถึงวันที่ ๑๔ มกราคม ๒๕๔๘ เป็นเวลา ๔ วันนั้น

ข้อเท็จจริงปรากฏว่า เมื่อผู้ฟ้องคดีได้กลับมาปฏิบัติราชการในวันที่ ๑๗ มกราคม ๒๕๔๘ และยื่นใบลาป่วยในวันดังกล่าวซึ่งเป็นวันแรกที่มาปฏิบัติราชการ อันเป็นการปฏิบัติตามระเบียบว่าด้วยการขอลาของข้าราชการ พ.ศ. ๒๕๓๕ แล้ว ประกอบกับใบลาป่วยของผู้ฟ้องคดีมีใบรับรองแพทย์ประกอบการลาป่วย โดยแพทย์มีความเห็นว่าผู้ฟ้องคดีควรหยุดงานในวันที่ ๑๑ ถึงวันที่ ๑๔ มกราคม ๒๕๔๘ เป็นเวลา ๔ วัน หากผู้ถูกฟ้องคดีที่ ๔ ซึ่งเป็นผู้บังคับบัญชาชั้นต้นและเป็นผู้มีอำนาจอนุญาตการลา เห็นว่าใบรับรองแพทย์ที่ผู้ฟ้องคดีนำมายื่นนั้นขาดความน่าเชื่อถือ ผู้ถูกฟ้องคดีที่ ๔ ก็ชอบที่จะสั่งให้ผู้ฟ้องคดีใช้ใบรับรองแพทย์ ซึ่งผู้ถูกฟ้องคดีที่ ๔ เห็นชอบแทน หรือสั่งผู้ฟ้องคดีไปรับการตรวจจากแพทย์ของทางราชการ เพื่อประกอบการพิจารณาอนุญาตตามระเบียบได้ เมื่อพยานหลักฐานดังกล่าวแสดงว่าผู้ฟ้องคดีเป็นผู้ป่วยจริง และไม่ปรากฏว่าใบรับรองแพทย์ที่ผู้ฟ้องคดีนำมายื่นประกอบการลาป่วยเป็นเท็จ ดังนั้น เมื่อผู้ฟ้องคดีได้ยื่นใบลาป่วยระหว่างวันที่ ๑๑ ถึงวันที่ ๑๔ มกราคม ๒๕๔๘ โดยชอบด้วยข้อที่ ๑๗ ของระเบียบว่าด้วยการลาของข้าราชการ พ.ศ. ๒๕๓๕ แล้ว จะถือว่าผู้ฟ้องคดีละทิ้งหรือทอดทิ้งหน้าที่ราชการโดยไม่มีเหตุผลอันสมควรไม่ได้ การที่ผู้ถูกฟ้องคดีที่ ๔ ปฏิเสธไม่รับหลักฐานใบรับรองแพทย์ประกอบการลาป่วยของผู้ฟ้องคดี โดยไม่ดำเนินการให้ถูกต้องตามระเบียบว่าด้วยการลาของข้าราชการ พ.ศ. ๒๕๓๕ มีคำสั่งไม่อนุญาตการลาป่วยของผู้ฟ้องคดี และกล่าวหาว่าผู้ฟ้องคดีขาดราชการในวันดังกล่าว พร้อมกับรายงานการขาดราชการดังกล่าวต่อผู้ถูกฟ้องคดีที่ ๓ จึงเป็นการใช้ดุลพินิจโดยไม่ชอบ

		สำหรับกรณีการขาดราชการในวันที่ ๑๘ ถึงวันที่ ๑๙ มกราคม ๒๕๔๘ เป็นเวลา ๒ วัน นั้น ข้อเท็จจริงปรากฏว่า ผู้ฟ้องคดีไม่ไปปฏิบัติราชการตามปกติในวันดังกล่าวเป็นเวลา ๒ วัน เนื่องจากเมื่อวันที่ ๑๘ มกราคม ๒๕๔๘ เวลาประมาณ ๖ นาฬิกา มีเจ้าหน้าที่ตำรวจประมาณ ๖ ถึง ๗ นายจู่โจมเข้าที่บ้านพักของผู้ฟ้องคดี โดยเจ้าหน้าที่ตำรวจได้แสดงหมายศาลและจับตัวบุตรชายของผู้ฟ้องคดี ไปที่สถานีตำรวจภูธรอำเภอกำแพงแสน พร้อมทั้งแจ้งให้เข้าไปรับฟังการสอบสวนด้วย เนื่องจากยังไม่มีทนายความ ผู้ฟ้องคดีจึงไปที่โรงเรียนบ้านคอวังเพื่อขอลากิจส่วนตัว และได้รอพบผู้ถูกฟ้องคดีที่ ๔ อยู่จนถึงเวลาประมาณ ๘.๐๕ นาฬิกา แต่ผู้ฟ้องคดีที่ ๔ ยังไม่มาปฏิบัติงาน ผู้ฟ้องคดีมีความเป็นห่วงบุตรชายที่ถูกเจ้าหน้าที่ตำรวจจับตัวไป จึงได้เขียนใบลากิจส่วนตัวโดยระบุเหตุผลว่า เนื่องจากมีความจำเป็นต้องขอลากิจส่วนตัวไปสถานีตำรวจภูธรอำเภอกำแพงแสน ตั้งแต่วันที่ ๑๘ ถึงวันที่ ๑๙ มกราคม ๒๕๔๘ มีกำหนด ๒ วัน และได้ฝากใบลากิจส่วนตัวดังกล่าวให้นาย บ. นักการภารโรงของโรงเรียนบ้านคอวัง เพื่อส่งต่อให้ผู้ถูกฟ้องคดีที่ ๔ โดยไม่ได้รอรับการอนุญาตจากผู้ถูกฟ้องคดีที่ ๔ ก่อนหยุดงาน โดยนาย บ. ได้ส่งใบลากิจส่วนตัวของผู้ฟ้องคดีต่อผู้ถูกฟ้องคดีที่ ๔ พร้อมทั้งได้ชี้แจง ข้อเท็จจริงเกี่ยวกับการลากิจส่วนตัวให้ผู้ถูกฟ้องคดีที่ ๔ ทราบแล้ว

ทั้งยังปรากฏว่าคณะครูรวมทั้งกรรมการโรงเรียนบ้านคอวัง ต่างก็รู้ถึงเหตุผลและความจำเป็นที่ผู้ฟ้องคดี ต้องติดตามเรื่องที่บุตรชายถูกจับกุมไปดำเนินคดีจึงต้องขอลากิจส่วนตัวและในชั้นสอบสวนของคณะกรรมการสอบสวนข้อเท็จจริง ผู้ฟ้องคดีได้ยื่นหนังสือรับรองการมาติดต่อราชการของรองผู้กำกับการ (ฝ่ายป้องกันปราบปราม) สถานีตำรวจภูธรอำเภอกำแพงแสนสำเนาหนังสือรับรองเงินเดือนของผู้ฟ้องคดีซึ่งออกโดยผู้ถูกฟ้องคดีที่ ๒ ลงวันที่ ๑๘ มกราคม ๒๕๔๘ ประกอบเหตุผลและความจำเป็นในการลากิจส่วนตัวด้วย และจากการสอบปากคำพยานบุคคลที่เกี่ยวข้องปรากฏว่าพยานทุกคนทราบดีว่าผู้ฟ้องคดีมีความจำเป็น ต้องไปติดตามเรื่องที่บุตรชายถูกตำรวจจับตัวไป และได้ฝากใบลากิจส่วนตัวไว้กับนักการภารโรงเพื่อให้เสนอต่อผู้ถูกฟ้องคดีที่ ๔ แล้วจึงเห็นว่าผู้ฟ้องคดีมีเหตุจำเป็นที่ต้องลากิจส่วนตัว และมีเหตุพิเศษที่ทำให้ไม่สามารถยื่นใบลากิจส่วนตัว และรอรับคำสั่งอนุญาตการลาจากผู้บังคับบัญชาก่อนหยุดงานได้แต่ผู้ฟ้องคดีก็ได้พยายามดำเนินการตามระเบียบ ว่าด้วยการลาของข้าราชการ พ.ศ. ๒๕๓๕ ข้อ ๑๙ แล้ว การที่ผู้ถูกฟ้องคดีที่ ๔ อุทธรณ์โต้แย้งว่า เมื่อผู้ฟ้องคดีกลับเข้ามาปฏิบัติราชการแล้ว ก็ไม่ปรากฏว่าผู้ฟ้องคดีได้ชี้แจงเหตุผลใดๆ ต่อผู้ถูกฟ้องคดีที่ ๔ ในภายหลังผู้ถูกฟ้องคดีที่ ๔ จึงไม่ทราบสาเหตุความจำเป็นนั้น จึงฟังไม่ขึ้น ดังนั้น จะถือว่าผู้ฟ้องคดีละทิ้งหรือทอดทิ้งหน้าที่ราชการโดยไม่มีเหตุผลอันสมควรไม่ได้การที่ผู้ถูกฟ้องคดีที่ ๔ ไม่อนุญาตให้ผู้ฟ้องคดีลากิจส่วนตัวในวันดังกล่าว และกล่าวหาว่าผู้ฟ้องคดีขาดราชการ พร้อมกับรายงานการขาดราชการดังกล่าวต่อผู้ถูกฟ้องคดีที่ ๓ จึงเป็นการใช้ดุลพินิจโดยไม่ชอบเช่นกันเมื่อได้วินิจฉัยแล้วว่าผู้ฟ้องคดีได้ยื่นใบลาป่วยระหว่างวันที่ ๑๑ ถึงวันที่ ๑๔ มกราคม ๒๕๔๘ และได้ยื่นใบลากิจส่วนตัวระหว่างวันที่ ๑๘ ถึงวันที่ ๑๙ มกราคม ๒๕๔๘ โดยชอบด้วยระเบียบว่าด้วยการลาของข้าราชการ พ.ศ. ๒๕๓๕จึงไม่ถือว่าผู้ฟ้องคดีละทิ้งหรือทอดทิ้งหน้าที่ราชการโดยไม่มีเหตุผลอันสมควร รวม ๖ วันดังกล่าว ดังนั้น การที่ผู้ถูกฟ้องคดีที่ ๒ มีคำสั่งแต่งตั้งคณะกรรมการสอบสวนข้อเท็จจริง กรณีผู้ฟ้องคดีขาดราชการ รวม ๖ วันเสนอความเห็นไปยังผู้ถูกฟ้องคดีที่ ๑ เพื่อพิจารณาความผิดและกำหนดโทษ และต่อมาผู้ถูกฟ้องคดีที่ ๑ มีมติว่าผู้ฟ้องคดีขาดราชการระหว่างวันที่ ๑๑ ถึงวันที่ ๑๔ มกราคม ๒๕๔๘ และระหว่างวันที่ ๑๘ ถึงวันที่ ๑๙ มกราคม ๒๕๔๘ รวม ๖ วัน จึงต้องคืนเงินเดือนในวันที่ขาดราชการและไม่มีสิทธิได้รับการพิจารณาเลื่อนขั้นเงินเดือนประจำปีงบประมาณ พ.ศ. ๒๕๔๘ ครั้งที่ ๑ จึงยกคำร้องทุกข์ของผู้ฟ้องคดี และคำสั่งของผู้ถูกฟ้องคดีที่ ๓ ที่เรียกเงินเดือนในวันที่ขาดราชการคืนจากผู้ฟ้องคดี รวม ๖ วัน จำนวน ๓,๓๕๐.๓๒ บาท ตามมติของผู้ถูกฟ้องคดีที่ ๑ ดังกล่าว จึงเป็นมติและคำสั่งที่ไม่ชอบด้วยกฎหมาย

		คำพิพากษาศาลปกครองสูงสุดที่ อ.๔๐๓/๒๕๕๕

		ผู้ฟ้องคดีเป็นข้าราชการครูโรงเรียนระดมวิทยานุสรณ์ ช่วยปฏิบัติราชการที่โรงเรียนจตุรคามสามัคคี ได้รับความเดือดร้อนเสียหายจากการที่ผู้ถูกฟ้องคดีที่ ๑ (ผู้อำนวยการสำนักงานเขตพื้นที่การศึกษานครราชสีมา เขต ๔)มีคำสั่งลงวันที่ ๘ เมษายน ๒๕๔๗ ไม่เลื่อนขั้นเงินเดือนให้แก่ผู้ฟ้องคดี เนื่องจากลาเกินเกณฑ์และการประเมินประสิทธิภาพ โดยผู้ถูกฟ้องคดีที่ ๓ ถึงที่ ๗ในฐานะคณะกรรมการระดับสถานศึกษาพิจารณาเลื่อนขั้นเงินเดือนข้าราชการครู ลูกจ้างประจำ ครึ่งปีแรก (๑ เมษายน ๒๕๔๗) ของโรงเรียนระดมวิทยานุสรณ์ ประเมินประสิทธิภาพให้ผู้ฟ้องคดีได้คะแนนต่ำผู้ฟ้องคดีเห็นว่าการประเมินประสิทธิภาพดังกล่าว ไม่เป็นไปตามประกาศคณะกรรมการการศึกษาขั้นพื้นฐาน เรื่อง หลักเกณฑ์และแนวปฏิบัติในการพิจารณาเลื่อนขั้นเงินเดือนข้าราชการ สำนักงานคณะกรรมการการศึกษาขั้นพื้นฐาน พ.ศ. ๒๕๔๗และผู้ฟ้องคดีไม่ได้ลาเกินเกณฑ์ตามกฎ ก.พ. ว่าด้วยการเลื่อนขั้นเงินเดือน พ.ศ. ๒๕๔๔ ผู้ฟ้องคดีจึงได้มีหนังสือลงวันที่ ๘ เมษายน ๒๕๔๗ ร้องทุกข์ต่อผู้ถูกฟ้องคดีที่ ๑ ซึ่งสำนักงานคณะกรรมการการศึกษาขั้นพื้นฐานได้มีหนังสือ ลงวันที่ ๒๒ มีนาคม ๒๕๔๘แจ้งให้ผู้ฟ้องคดีทราบว่าได้โอนเรื่องร้องทุกข์ของผู้ฟ้องคดีมาเป็นของผู้ถูกฟ้องคดีที่ ๒ (อ.ก.ค.ศ. เขตพื้นที่การศึกษานครราชสีมา เขต ๔) ตามพระราชบัญญัติระเบียบข้าราชการครูและบุคลากรทางการศึกษา พ.ศ. ๒๕๔๗ แต่ยังไม่มีการดำเนินการอย่างใด จึงนำคดีมาฟ้องต่อศาล เห็นว่าเมื่อผลการตรวจสอบวันลาของผู้ฟ้องคดี ปรากฏว่าผู้ฟ้องคดีลากิจจำนวน ๖ ครั้ง รวม ๖ วันครึ่ง ลาป่วย ๑ ครั้งรวม ๒ วัน รวมจำนวนครั้งที่ลาเป็น ๗ ครั้งเป็นเวลา ๘ วันครึ่ง จึงเป็นการลาเกินเกณฑ์การลาบ่อยครั้งตามข้อ ๕.๑ ของประกาศสำนักงานคณะกรรมการการศึกษาขั้นพื้นฐาน เรื่อง หลักเกณฑ์และแนวปฏิบัติในการพิจารณาเลื่อนขั้นเงินเดือนข้าราชการ สำนักงานคณะกรรมการการศึกษาขั้นพื้นฐาน พ.ศ.๒๕๔๗ผู้ฟ้องคดีจึงไม่ผ่านเกณฑ์ ที่จะได้รับการพิจารณาเลื่อนขั้นเงินเดือนครึ่งขั้นตามข้อ ๗ (๗) ของกฎ ก.พ. ว่าด้วยการเลื่อนขั้นเงินเดือน พ.ศ. ๒๕๔๔ อีกทั้งผลการประเมินประสิทธิภาพและประสิทธิผลการปฏิบัติงาน ปรากฏว่าผู้ฟ้องคดีได้รับคะแนนเพียง ๑๑๔ คะแนน คิดเป็นร้อยละ ๕๗;ซึ่งอยู่ในเกณฑ์ต้องปรับปรุงและไม่ควรเลื่อนขั้นเงินเดือนตามข้อ ๘.๓ ของประกาศสำนักงานคณะกรรมการการศึกษาขั้นพื้นฐานดังกล่าว ดังนั้น การที่ผู้ถูกฟ้องคดีที่ ๑ มีคำสั่งลงวันที่ ๘ เมษายน ๒๕๔๗ ไม่เลื่อนขั้นเงินเดือนแก่ผู้ฟ้องคดีจึงชอบด้วยกฎหมายแล้ว

รูปภาพ ภาพการรับเรื่องในศาลปกครอง


			๒.๓ คดีเกี่ยวกับการดำเนินการทางวินัย การออกจากราชการ

			คำพิพากษาศาลปกครองสูงสุดที่ อ.๒๖๔/๒๕๕๖

			คดีนี้ผู้ฟ้องทั้งสองซึ่งเป็นข้าราชการตำรวจ ตำแหน่งผู้บังคับหมู่งานป้องกันปราบปราม สถานีตำรวจภูธรอำเภอเมืองชลบุรี ฟ้องว่าได้รับความเดือดร้อนเสียหายจาการผู้ถูกฟ้องคดีที่ ๑ (ผู้บัญชาการตำรวจภูธรภาค ๒)มีคำสั่งลงวันที่ ๒๒ ตุลาคม ๒๕๔๖ ลงโทษไล่ผู้ฟ้องคดีทั้งสองออกจากราชการ คำสั่งลงวันที่ ๒๕ กุมภาพันธ์ ๒๕๔๖ ให้ผู้ฟ้องคดีทั้งสองออกจากราชการไว้ก่อน และมติของผู้ถูกฟ้องคดีที่ ๒ (คณะกรรมการข้าราชการตำรวจ) ที่ให้ยกอุทธรณ์ของผู้ฟ้องคดีทั้งสองเนื่องจากผู้ฟ้องคดีทั้งสองกระทำผิดวินัยอย่างร้ายแรง ฐานปฏิบัติหรือละเว้นการปฏิบัติหน้าที่ราชการ เพื่อให้ตนเองหรือผู้อื่นได้ประโยชน์ที่มิควรได้ เป็นการทุจริตต่อหน้าที่ราชการและกระทำการอื่นใดอันได้ชื่อว่าเป็นผู้ประพฤติชั่วอย่างร้ายแรงตามมาตรา ๘๒ วรรคสาม และมาตรา ๙๘ วรรคสอง แห่งพระราชบัญญัติระเบียบข้าราชการพลเรือน พ.ศ. ๒๕๓๕ กรณีผู้ฟ้องคดีทั้งสองถูกกล่าวหาว่าจับกุมผู้ค้ายาเสพติด แล้วเรียกรับเงินเพื่อแลกกับการกปล่อยตัวผู้ฟ้องคดีเห็นว่า ไม่ได้รับความเป็นธรรม จึงนำคดีมาฟ้องขอให้เพิกถอนคำสั่งและมติดังกล่าว เห็นว่า การดำเนินการทางวินัยนั้นมีจุดมุ่งหมาย เพื่อควบคุมพฤติกรรมของข้าราชการให้อยู่ในระเบียบวินัยหากมีมูลพอสมควรว่าฝ่าฝืนมิได้ปฏิบัติตามระเบียบกฎหมาย ผู้บังคับบัญชาก็สามารถลงโทษทางวินัยแก่ผู้นั้นได้ ซึ่งแตกต่างจากคดีอาญาที่จะต้องมีพยานหลักฐาน แสดงถึงการกระทำผิดอย่างชัดแจ้ง





หน้า64

หากฟังเป็นที่สงสัยต้องยกประโยชน์แห่งความสงสัยแก่จำเลย คดีนี้ผู้ฟ้องคดีทั้งสองถูกกล่าวหาว่าเป็นเจ้าพนักงานเรียกรับ หรือยอมจะรับทรัพย์สิน หรือผลประโยชน์อื่นใดจากผู้อื่นโดยมิชอบเพื่อการกระทำหรือไม่กระทำการอย่างใดอย่างหนึ่งในตำแหน่ง และเป็นเจ้าพนักงานปฏิบัติหรือละเว้นการปฏิบัติหน้าที่โดยมิชอบ เพื่อให้เกิดความเสียหายแก่ผู้หนึ่งผู้ใดหรือปฏิบัติหรือละเว้นการปฏิบัติหน้าที่โดยทุจริตกรณีเมื่อวันที่ ๑๓ ธันวาคม ๒๕๔๕ ผู้ฟ้องคดีทั้งสองได้ทำการจับกุมตัวนาย ม. ผู้ค้ายาบ้าและปล่อยตัวไป โดยมีสิบตำรวจเอก อ. เป็นผู้เจรจากับนาง ป. ภรรยาของนาย ม. เพื่อรับเงินจากฝ่ายผู้ถูกจับกุมจนกระทั่งมีการปล่อยตัวผู้ต้องหาไป โดยไม่นำตัวไปดำเนินคดีตามกฎหมายซึ่งการสอบสวนทางวินัยของคณะกรรมการการสอบสวนทางวินัยในเรื่องนี้ ไม่มีพยานบุคคลใดรู้เห็นข้อเท็จจริงโดยตรง นอกจากผู้ฟ้องคดีทั้งสอง สิบตำรวจเอก อ. และนาย ม. นาง ป. นางสาว อ. นาง ว. ซึ่งหากพิจารณาได้ว่าพยานฝ่ายหนึ่งฝ่ายใดให้การเป็นเท็จก็จะทำให้มีมูลหรือไม่มีมูลพอที่จะลงโทษทางวินัยแก่ผู้ฟ้องคดีทั้งสองและสิบตำรวจ อ. ดังนั้นในการออกคำสั่งลงโทษทางวินัยจึงต้องพิจารณาโดยอาศัยการชั่งน้ำหนักของพยานหลักฐาน และความน่าจะเป็นที่วิญญูชนทั่วไปจะเชื่อว่าเป็นความจริงได้ ซึ่งหากการออกคำสั่งลงโทษทางวินัยได้อาศัยเหตุในการชั่งน้ำหนัก และความน่าจะเป็นดังกล่าวแล้วก็ไม่อาจกล่าวได้ว่าเป็นการออกคำสั่งโดยใช้สามัญสำนึกส่วนตัว หรือเป็นเพียงการคาดคะเนไปเองดังที่ศาลปกครองชั้นต้นวินิจฉัย คดีนี้เมื่อพิจารณาคำให้การและพยานบุคคลของผู้ฟ้องคดีทั้งสองเห็นได้ว่าพยานบุคคลของผู้ฟ้องคดีทั้งสองเป็นพยานที่เห็นผู้ฟ้องคดีทั้งสองก่อนเกิดเหตุและหลังเกิดเหตุ แต่ในช่วงเวลาเกิดเหตุผู้ฟ้องคดีทั้งสองไม่มีพยานยืนยันตามข้อกล่าวอ้าง แม้ว่าผู้ฟ้องคดีทั้งสองจะกล่าวอ้างว่าเนื่องจากบริเวณดังกล่าวไม่มีบ้านคนพักอาศัยอยู่แต่เมื่อผู้ฟ้องคดีทั้งสองออกตรวจโดยขับขี่รถจักรยานยนต์และขณะนั้นเป็นเวลากลางวัน จึงน่าจะมีบุคคลที่พบเห็นผู้ฟ้องคดีทั้งสองตรวจค้นรถยนต์ของนาย ม. ตามที่ผู้ฟ้องคดีทั้งสองกล่าวอ้างหรือพบเห็นผู้ฟ้องคดีทั้งสองออกปฏิบัติหน้าที่ในบริเวณดังกล่าวแต่ไม่ปรากฏว่าผู้ฟ้องคดีทั้งสองจะมีพยานมายืนยันในส่วนนี้แต่อย่างใด อีกทั้งภายหลังเวลาประมาณ ๑๖ นาฬิกา ซึ่งเป็นช่วงเวลาที่ผู้ฟ้องคดีทั้งสองกลับไปปล่อยตัวนาย ม. ผู้ฟ้องคดีทั้งสองก็ไม่มีพยานยืนยันเช่นกันว่าในเวลาดังกล่าว ผู้ฟ้องคดีทั้งสองอยู่ที่ใดและพยานหลักฐานในขณะเกิดเหตุของผู้ฟ้องคดีทั้งสอง ยังมีข้อสงสัยและมีน้ำหนักรับฟังได้น้อย เนื่องจากผู้ฟ้องคดีทั้งสองไม่มีพยานหลักฐานที่พิสูจน์ได้ว่าในขณะเกิดเหตุ ผู้ฟ้องคดีทั้งสองไม่ได้กระทำการตามที่ถูกกล่าวหาอย่างไรก็ตาม คดีนี้ผู้ฟ้องคดีทั้งสองเป็นผู้ถูกกล่าวหา จึงต้องพิจารณาพยานของผู้กล่าวหาว่ามีน้ำหนักรับฟังได้หรือไม่เพียงใดด้วย เมื่อพิจารณาจากพยานบุคคลของผู้กล่าวหา ที่มีการให้ถ้อยคำและให้การจำนวน ๓ ครั้ง เห็นว่า พยานของผู้กล่าวหามีพยานบุคคลที่เกี่ยวข้องจำนวนมาก

และมีการให้การหลายครั้งหลายคราว ซึ่งแต่ละคนให้การมีสาระสำคัญสอดคล้องสัมพันธ์ไปในทางเดียวกัน โดยเฉพาะในส่วนของนาย ม. ที่รู้ถึงระยะเวลาและจุดที่ผู้ฟ้องคดีทั้งสองจะต้องปฏิบัติหน้าที่ ซึ่งหากนาย ม. มิได้ถูกจับจริงก็จะไม่อาจทราบถึงเรื่องดังกล่าวได้พยานของผู้กล่าวหาจึงเชื่อได้ว่ามิได้เกิดจากการตกแต่งสร้างเรื่องขึ้น ส่วนที่ผู้ฟ้องคดีทั้งสองอ้างว่า ผู้ฟ้องคดีได้ยื่นฟ้องนาย ม. และนาง ป. ต่อศาลแขวงชลบุรีและศาลได้พิพากษาว่าบุคคลทั้งสองกระทำความผิดฐานแจ้งความเท็จ นั้น เห็นว่าผู้ฟ้องคดีทั้งสองได้เป็นโจทก์ยื่นฟ้องนาย ม. และนาง ป. ในข้อหาแจ้งความอันเป็นเท็จแก่เจ้าพนักงาน ซึ่งอาจทำให้ผู้อื่นหรือประชาชนเสียหาย ขอให้ศาลลงโทษตามประมวลกฎหมายอาญามาตรา ๑๓๗ประกอบกับมาตรา ๘๓ ซึ่งมีโทษจำคุกไม่เกินหนึ่งปีหรือปรับไม่เกินสองพันบาทหรือทั้งจำทั้งปรับ แต่ไม่ได้ยื่นฟ้องในข้อหาแจ้งความอันเป็นเท็จ เกี่ยวกับความผิดอาญาแก่พนักงานสอบสวน หรือเจ้าพนักงานผู้มีอำนาจสืบสวนคดีอาญาว่าได้มีการกระทำความผิดและขอให้ศาลลงโทษตามประมวลกฎหมายอาญา มาตรา ๑๗๒ ประกอบกับมาตรา ๘๓ ซึ่งมีโทษจำคุกสองปีหรือปรับไม่เกินสี่พันบาทหรือทั้งจำทั้งปรับอันเป็นข้อหาที่กฎหมายบัญญัติโทษสูงกว่า จึงเชื่อได้ว่าการที่ผู้ฟ้องคดีทั้งสองฟ้องบุคคลทั้งสองในโทษสถานเบา ก็เพื่อให้บุคคลทั้งสองรับสารภาพว่าได้กระทำความผิดจริง โดยย่อมคาดหมายได้ว่าศาลจะพิพากษาให้รอการลงโทษทั้งนี้ เพื่อนำผลคดีอาญาดังกล่าวมาใช้ประโยชน์ให้ผู้ฟ้องคดีทั้งสองไม่ต้องถูกดำเนินการทางวินัย ส่วนการที่ผู้ฟ้องคดีทั้งสองอ้างว่า ในการดำเนินคดีอาญา พนักงานอัยการมีคำสั่งไม่ฟ้องผู้ฟ้องคดีทั้งสองแล้วนั้น เห็นว่า การดำเนินคดีอาญามีลักษณะแตกต่างกันคำสั่งของพนักงานอัยการในการดำเนินคดีทางอาญาดังกล่าว จึงไม่มีผลกระทบต่อการใช้ดุลพินิจในการชั่งน้ำหนักพยานหลักฐาน และการรับฟังข้อเท็จจริงของเจ้าหน้าที่ ที่มีอำนาจหน้าที่ดำเนินการทางวินัยแก่ผู้ฟ้องคดีทั้งสองที่จะทำให้คำสั่งลงโทษไล่ผู้ฟ้องคดีทั้งสองออกจากราชการ เป็นคำสั่งที่ไม่ชอบด้วยกฎหมายได้ ดังนั้น ด้วยเหตุที่ได้วินิจฉัยข้างต้นจึงเชื่อว่าผู้ฟ้องคดีทั้งสอง กระทำผิดวินัยอย่างร้ายแรงตามที่ถูกกล่าวหาจริง คำสั่งของผู้ถูกฟ้องคดีที่ ๑ ที่สั่งให้ผู้ฟ้องทั้งสองออกจากราชการไว้ก่อน คำสั่งของผู้ถูกฟ้องคดีที่ ๑ ที่ลงโทษไล่ผู้ฟ้องคดีทั้งสองออกจากราชการและมติของอนุกรรมการคณะกรรมการข้าราชกาตำรวจเกี่ยวกับการอุทธรณ์ ทำการแทนผู้ถูกฟ้องคดีที่ ๒ ที่มีมติยืนตามคำสั่งของผู้ถูกฟ้องคดีที่ ๑ โดยให้ยกอุทธรณ์ของผู้ฟ้องคดีทั้งสอง จึงเป็นคำสั่งและมติที่ชอบด้วยกฎหมายแล้ว

			คำพิพากษาศาลปกครองสูงสุดที่ อ.๓๘/๒๕๕๔

			ผู้ฟ้องคดีเป็นข้าราชการพลเรือนสามัญ ตำแหน่งนักการข่าว ๕ กอง ๗ สำนักงานข่าวกรองแห่งชาติ การที่ผู้ถูกฟ้องคดีถูกเจ้าหน้าที่ตำรวจจับกุม เนื่องจากมียาเสพติดให้โทษประเภทที่ ๑ (เฮโรอีน) ไว้ในครอบครองโดยไม่ได้รับอนุญาตและศาลฎีกาได้มีคำพิพากษาลงโทษจำคุกผู้ฟ้องคดีเป็นเวลา ๑ ปี จึงเป็นกรณีที่ข้าราชการพลเรือนได้กระทำความผิดอาญาจนศาลฎีกาพิพากษาจำคุก ซึ่งเป็นความผิดวินัยอย่างร้ายแรงตามมาตรา ๙๘ วรรคสอง แห่งพระราชบัญญัติระเบียบข้าราชการพลเรือน พ.ศ. ๒๕๓๕ซึ่งเป็นกฎหมายที่ใช้บังคับอยู่ในขณะนั้น และเป็นความผิดที่ปรากฏโดยชัดแจ้งที่ผู้ถูกฟ้องคดีที่ ๑ (ผู้อำนวยการสำนักข่าวกรองแห่งชาติ) ซึ่งเป็นผู้บังคับบัญชาของผู้ฟ้องคดีไม่ต้องดำเนินการแต่งตั้งคณะกรรมการสอบสวนตามมาตรา ๑๐๒ วรรคแปด แห่งพระราชบัญญัติดังกล่าว ประกอบข้อ ๔(๑) ของกฎ ก.พ. ฉบับที่ ๑๓ (พ.ศ. ๒๕๓๙) ออกตามความในพระราชบัญญัติระเบียบข้าราชการพลเรือน พ.ศ. ๒๕๓๕ว่าด้วยกรณีความผิดที่ปรากฏชัดแจ้ง รวมถึงออกคำสั่งไล่ผู้ฟ้องคดีออกจากราชการได้ ตามมาตรา ๑๐๔ วรรคหนึ่ง แห่งพระราชบัญญัติฉบับเดียวกันดังนั้น คำสั่งของผู้ถูกฟ้องคดีที่ ๑ ที่ลงโทษไล่ผู้ฟ้องคดีออกจากราชการ ตามคำสั่งสำนักข่าวกรองแห่งชาติที่ ๑๘๘/๒๕๔๓ ลงวันที่ ๓ พฤศจิกายน ๒๕๔๓ จึงชอบด้วยกฎหมายแล้วและการที่ผู้ถูกฟ้องคดีที่ ๑ มีหนังสือลงวันที่ ๖ พฤศจิกายน ๒๕๔๒ แจ้งให้ผู้ฟ้องคดีทราบว่า สำนักข่าวกรองแห่งชาติไม่มีนโยบายรับผู้ออกจากราชการไปแล้วกลับเข้ารับราชการถือว่าผู้ถูกฟ้องคดีที่ ๑ ปฏิเสธการขอกลับเข้ารับราชการของผู้ฟ้องคดีแล้ว ที่ผู้ฟ้องคดีอุทธรณ์ว่าผู้ถูกฟ้องคดีที่ ๑ และผู้ถูกฟ้องคดีที่ ๒ (อ.ก.พ. สำนักข่าวกรองแห่งชาติ) ไม่พิจารณาหนังสือของผู้ฟ้องคดีที่ขอกลับเข้ารับราชการจึงฟังไม่ขึ้นส่วนที่ผู้ฟ้องคดีอุทธรณ์ว่า คำสั่งสำนักข่าวกรองแห่งชาติที่ ๑๘๘/๒๕๔๓ ลงวันที่ ๓ พฤศจิกายน ๒๕๔๓ ที่ลงโทษไล่ผู้ฟ้องคดีออกจากราชการโดยให้มีผลตั้งแต่วันที่ ๘ พฤศจิกายน ๒๕๓๕ ซึ่งเป็นวันที่ผู้ฟ้องคดีถูกสั่งให้ออกจากราชการไว้ก่อนอยู่ในเงื่อนไขที่สมควรได้รับการล้างมลทินตามมาตรา ๖ แห่งพระราชบัญญัติล้างมลทินในวโรกาสที่พระบาทสมเด็จพระปรมินทรมหาภูมิพลอดุลยเดช ทรงครองสิริราชสมบัติ ครบ ๕๐ ปี พ.ศ. ๒๕๓๙ นั้นเห็นว่า แม้คำสั่งให้ออกจากราชการไว้ก่อนตามมาตรา ๑๐๗ แห่งพระราชบัญญัติระเบียบข้าราชการพลเรือน พ.ศ. ๒๕๓๕ จะมีผลให้ผู้ฟ้องคดีต้องออกจากราชการตามมาตรา ๑๑๒ (๔) แห่งพระราชบัญญัติดังกล่าวแต่การสั่งให้ผู้ฟ้องคดีออกจากราชการไว้ก่อน ก็เพื่อให้ผู้ฟ้องคดีซึ่งถูกกล่าวหาว่ากระทำผิดวินัยอย่างร้ายแรง รอผลการสอบสวนพิจารณาทางวินัยซึ่งหากปรากฏผลการสอบสวนพิจารณาทางวินัย ว่าผู้ฟ้องคดีไม่ได้กระทำผิดหรือกระทำผิด แต่ไม่ถึงกับจะถูกลงโทษปลดออกหรือไล่ออก และไม่มีกรณีที่จะต้องออกจากราชการด้วยเหตุอื่นแล้ว 

รูปภาพ ภาพที่ทำการศาลปกครอง

ผู้ฟ้องคดีที่ ๑ ต้องออกคำสั่งให้ผู้ฟ้องคดีกลับเข้ารับราชการ ดังนั้น ผู้ฟ้องคดีจึงไม่ใช่ผู้ถูกสั่งให้ออกจากราชการตามความหมายตามมาตรา ๖ แห่งพระราชบัญญัติล้างมลทิน ในวโรกาสที่พระบาทสมเด็จพระปรมินทรมหาภูมิพลอดุลยเดช ทรงครองสิริราชสมบัติ ครบ ๕๐ ปี พ.ศ. ๒๕๓๙ คำอุทธรณ์ของผู้ฟ้องคดี ในส่วนนี้จึงฟังไม่ขึ้นเช่นกัน
ส่วนประเด็นที่ผู้ฟ้องคดีอุทธรณ์ว่า คำสั่งลงโทษไล่ผู้ฟ้องคดีออกจากราชการโดยให้มีผลย้อนหลังตั้งแต่วันที่ ๘ พฤศจิกายน ๒๕๓๕ ซึ่งเป็นวันที่ผู้ฟ้องคดีถูกสั่งให้ออกจากราชการไว้ก่อน ไม่ชอบด้วยกฎหมายนั้น เห็นว่า
แม้ผู้ถูกฟ้องคดีที่ ๑ จะมีอำนาจออกคำสั่งให้ผู้ฟ้องคดีออกจากราชการไว้ก่อนได้ ตามข้อ ๗ ของกฎ ก.พ. ฉบับที่ ๘ (พ.ศ. ๒๕๑๘) ออกตามความในพระราชบัญญัติระเบียบข้าราชการพลเรือน พ.ศ. ๒๕๑๘
ว่าด้วยการสั่งพักราชการ การสั่งให้ออกจากราชการไว้ก่อน และการดำเนินการเพื่อให้เป็นไปตามผลการสอบสวนพิจารณา ซึ่งเป็นกฎหมายที่ใช้บังคับอยู่ในขณะนั้น
แต่การดำเนินการทางวินัยกรณีนี้ไม่อยู่ในหลักเกณฑ์ที่ผู้ถูกฟ้องคดีที่ ๑ จะออกคำสั่งให้ผู้ฟ้องคดีออกจากราชการไว้ก่อน โดยให้มีผลย้อนหลังไปก่อนวันออกคำสั่งได้ ทั้งนี้ตามข้อ ๑๐ ประกอบข้อ ๕ ของกฎ ก.พ. ฉบับเดียวกัน
ดังนั้น คำสั่งสำนักข่าวกรองแห่งชาติที่ ๑๘๐/๒๕๓๕ ลงวันที่ ๑๘ พฤศจิกายน ๒๕๓๕ ที่ให้ผู้ฟ้องคดีออกจากราชการไว้ก่อน โดยให้มีผลย้อนหลังตั้งแต่วันที่ ๘ พฤศจิกายน ๒๕๓๕ ย่อมไม่ชอบด้วยกฎหมายเฉพาะส่วนที่ให้คำสั่งดังกล่าวมีผลย้อนหลัง ตั้งแต่วันที่ ๘ พฤศจิกายน ๒๕๓๕ ถึงวันที่ ๑๗ พฤศจิกายน ๒๕๓๕
และมีผลให้คำสั่งสำนักงานข่าวกรองแห่งชาติ ที่ ๑๘๘/๒๕๔๓ ลงวันที่ ๓ พฤศจิกายน ๒๕๔๓ ที่ลงโทษไล่ผู้ฟ้องคดีออกจากราชการ โดยให้มีผลย้อนหลังตั้งแต่วันที่ ๘ พฤศจิกายน ๒๕๓๕
ย่อมเป็นคำสั่งที่ไม่ชอบด้วยกฎหมายเฉพาะ ส่วนที่ให้คำสั่งไล่ผู้ฟ้องออกจากราชการมีผลย้อนหลัง ตั้งแต่วันที่ ๘ พฤศจิกายน ๒๕๓๕ ถึงวันที่ ๑๗ พฤศจิกายน ๒๕๓๕ ด้วยเช่นเดียวกัน

คำพิพากษาศาลปกครองต่างประเทศในคดีเกี่ยวกับการบริหารงานบุคคล

รูปภาพ ภาพลูกโลกและมีธงชาตินานาประเทศพันเป็นเกลียวรอบลูกโลก

รูปภาพ ภาพกระดาษธงชาติที่ตัดเป็นรูปคนล้อมรอบมือที่มีลูกโลกในอุ้งมือ

รูปภาพ ภาพหุ่นที่ยืนล้อมรอบลูกโลก

รูปภาพ ภาพคันชั่งและค้อนในการพิจารณาคดี


คำพิพากษาศาลปกครองต่างประเทศในคดีเกี่ยวกับการบริหารงานบุคคล

๑. กลุ่มคดีเกี่ยวกับการบริหารงานบุคคล

			๑.๑ การเลือกปฏิบัติเป็นการละเมิดต่อหลักความเสมอภาคในการเข้าสู่ตำแหน่งราชการ(CE, 10 avril 2009, no 311888)– (ฝรั่งเศส)


			สภาแห่งรัฐเพิกถอนการสอบคัดเลือกภายในของสำนักงานตำรวจแห่งชาติ โดยวินิจฉัยว่า คำถามของคณะกรรมการสอบคัดเลือกที่ใช้ในการสอบนั้นเป็นคำถามเกี่ยวกับชาติกำเนิดและการปฏิบัติตนเกี่ยวกับความเชื่อทางศาสนาของผู้สมัครรวมถึงภริยาของผู้สมัคร แตกต่างจากคำถามที่กำหนดไว้สำหรับใช้การประเมินทัศนคติของผู้สมัคร

และถือเป็นคำถามที่ทำให้เกิดการแบ่งแยกระหว่างข้าราชการด้วยกันเอง มีลักษณะเป็นการเลือกปฏิบัติ ซึ่งการกระทำดังกล่าวถือว่าขัดต่อมาตรา ๖ แห่งรัฐบัญญัติ ลงวันที่ ๑๓ กรกฎาคม ค.ศ. ๑๙๘๓ว่าด้วยสิทธิและหน้าที่ของข้าราชการ และการเลือกปฏิบัติดังกล่าวยังเป็นการละเมิดต่อหลักความเสมอภาค ในการเข้าสู่ตำแหน่งข้าราชการ (le principe d’égale accés aux emplois public) ด้วยอนึ่ง แม้ว่าศาลปกครองจะไม่มีอำนาจตรวจสอบการใช้ดุลพินิจของคณะกรรมการสอบคัดเลือก ในการประเมินคุณค่าของผู้สมัครแต่ละรายว่าเหมาะสมหรือไม่ก็ตามแต่ศาลปกครองก็มีอำนาจในการตรวจสอบว่าคณะกรรมการสอบคัดเลือก ได้ใช้ดุลพินิจดังกล่าวเป็นไปตามกรอบที่กฎหมายกำหนดให้อำนาจไว้หรือไม่ เมื่อในคดีนี้ปรากฏว่า มติของคณะกรรมการสอบคัดเลือกขัดต่อกฎหมาย สภาแห่งรัฐจึงพิพากษาเพิกถอนมติของคณะกรรมการสอบคัดเลือกดังกล่าว








			๑.๒ หลักประกันในเรื่องความเป็นกลาง 
(CE, 4 février 2004, M. Frank) – (ฝรั่งเศส)



			การที่กรรมการคนหนึ่งในคณะกรรมการสอบคัดเลือก เป็นผู้อยู่ใต้การควบคุมของผู้สมัครรายหนึ่ง ทำให้ผู้สมัครรายอื่นไม่ได้รับหลักประกันในเรื่อง ความเป็นกลาง มติของคณะกรรมการที่ประกาศรายชื่อผู้สอบได้ จึงต้องถูกเพิกถอนสภาแห่งรัฐพิจารณาแล้วเห็นว่า ปรากฏเอกสารในสำนวนว่าในบรรดาบุคคลที่ประกอบเป็นคณะกรรมการสอบคัดเลือก หัวหน้าที่ปรึกษางานศึกษาวิจัยของคณะกรรมการศึกษาวิจัยแห่งชาตินั้น มีกรรมการคนหนึ่งเป็นผู้อยู่ใต้บังคับบัญชาของผู้สมัครรายหนึ่ง ซึ่งเป็นหัวหน้าหน่วยงานศึกษาวิจัยข้อเท็จจริงดังกล่าวมีลักษณะที่ทำให้ผู้สมัครเข้ารับการคัดเลือกรายอื่น ไม่ได้รับการประกันสิทธิในเรื่องความเป็นกลาง (des garanties d’impartialité) ข้อกล่าวอ้างของผู้ฟ้องคดีที่ขอให้เพิกถอนมติ ของคณะกรรมการที่ไม่ให้ตนเป็นผู้ผ่านการคัดเลือกจึงฟังขึ้น






			๑.๓ การย้ายข้าราชการให้ไปดำรงตำแหน่งที่มีความรับผิดชอบน้อยกว่าตำแหน่งเดิม (TA, Poitiers, 14 mai 2003, M. Durand c/ Ministre l’Economie, des Finances et de l’Industrie – (ฝรั่งเศส)


			ผู้ฟ้องคดีได้รับมอบหมายให้ทำหน้าที่จัดระบบความเชื่อมโยง ระหว่างศูนย์ภาษีอากรและการจัดเก็บรายได้ จัดระบบการทำงานของฝ่ายต่างๆ ในสำนักงานภาษีอากรของเมือง Poitiersโดยเป็นผู้ตรวจสอบควบคุม เป็นผู้แทนผู้อำนวยการสำนักงานคลัง ในการปฏิบัติหน้าที่ในบางกรณี และจัดทำแผนการจัดการระบบข้อมูลเกี่ยวกับรายได้และด้านอื่นอย่างไรก็ดี ไม่ว่างานที่มอบให้ผู้ฟ้องคดีปฏิบัติจะมีประโยชน์เพียงใดก็ตาม แต่ตำแหน่งใหม่ที่ได้รับแต่งตั้งนั้นไม่เหมาะสมกับความสามารถ และระดับความรับผิดชอบของตำแหน่งสรรพากรที่ผู้ฟ้องคดีเคยดำรงอยู่ ทั้งไม่ปรากฏว่าการลดระดับความรับผิดชอบดังกล่าว เป็นไปเพื่อประโยชน์ของหน่วยงาน

















หน้า74

คำสั่งย้ายผู้ฟ้องคดีไปดำรงตำแหน่งดังกล่าวจึงเป็นการใช้อำนาจโดยบิดเบือน (détournement de pouvoir) และการขอให้เพิกถอนจึงเป็นเหตุผลที่ฟังขึ้น ส่วนประเด็นที่ต้องพิจารณาเกี่ยวกับคำขอให้สั่งให้รัฐมนตรีมีคำสั่งให้ผู้ฟ้องคดีกลับสู่ตำแหน่งเดิม พิเคราะห์แล้วเห็นว่าการบังคับคดีให้เป็นไปตามคำพิพากษาฉบับนี้ จำเป็นที่จะต้องให้ผู้ฟ้องคดีกลับเข้าสู่ตำแหน่งเดิม จึงมีคำสั่งให้รัฐมนตรี ที่เกี่ยวข้องมีคำสั่งให้ผู้ฟ้องคดีกลับเข้าดำรงตำแหน่งสรรพากรเมือง Politiers ตามเดิมภายในเวลา ๑ เดือน นับแต่วันที่มีคำพิพากษา




			๑.๔ การคุ้มครองสิทธิขั้นพื้นฐานตามรัฐธรรมนูญ “หลักการคุ้มครองสิทธิของสตรีที่อยู่ในสภาวะความเป็นมารดา”(Tribunale Amministrativo Regionale per la Puglia – Lecce –Prima Sezione, Ordinanza del 19 dicembre 2007, n. 1243)–(อิตาลี)

			ผู้ฟ้องคดีเป็นผู้สมัครสอบเข้าแข่งขันเข้ารับราชการในตำแหน่งทนายความประจำศาล ได้ยื่นฟ้องต่อศาลปกครองชั้นต้นเมือง Lecce เนื่องจากเห็นว่าคำสั่งของคณะกรรมการสอบ (ผู้ถูกฟ้องคดี) ที่มีมติให้ผู้ฟ้องคดีไม่ผ่านการสอบสัมภาษณ์โดยอาศัยเหตุที่ว่าผู้ฟ้องคดีมีปัญหาอันสืบเนื่องมาจากสภาวะการตั้งครรภ์และใกล้คลอด เป็นคำสั่งที่ไม่ชอบด้วยกฎหมาย ศาลจึงมีคำพิพากษากำหนดให้คณะกรรมการสอบต้องดำเนินการอย่างหนึ่งอย่างใดเพื่อจัดให้ผู้ฟ้องคดีได้มีโอกาสเข้าสอบสัมภาษณ์ใหม่ อีกทั้งศาลยังเห็นว่านอกจากพฤติการณ์ที่ฝ่ายปกครองมีมติให้ผู้ฟ้องคดีไม่ผ่านการสอบสัมภาษณ์ โดยอ้างว่าผู้ฟ้องคดีมีปัญหาอันสืบเนื่องมาจากสภาวะตั้งครรภ์ ย่อมจะเป็นการเลือกปฏิบัติโดยไม่เป็นธรรมแก่ผู้ฟ้องคดีอย่างเห็นได้ชัดแล้วยังถือได้ว่าการกระทำดังกล่าวของผู้ถูกฟ้องขัดต่อรัฐธรรมนูญ ซึ่งบัญญัติรับรองสิทธิของประชาชนที่รัฐต้องเคารพ และจัดหามาตรการในการคุ้มครองสิทธิเสรีภาพขั้นพื้นฐานตามรัฐธรรมนูญเหล่านี้อันได้แก่ หลักการคุ้มครองสิทธิของสตรีที่อยู่ในสภาวะความเป็นมารดา (I principi di tutela della maternità) และหลักความเสมอภาคในการจ้างงานระหว่างหญิงและชาย (il diritto alla parutà di lavoro)คดีนี้ เมื่อเป็นที่ประจักษ์ต่อศาลว่าฝ่ายปกครองปฏิบัติต่อผู้ฟ้องคดี ในลักษณะเป็นการเลือกปฏิบัติโดยไม่เป็นธรรม จึงมีคำสั่งให้ฝ่ายปกครองต้องดำเนินการจัดให้ผู้ฟ้องคดีได้เข้าสอบสัมภาษณ์ใหม่ โดยเคารพต่อหลักความเสมอภาคตามที่รัฐธรรมนูญรับรองไว้

			๑.๕ คำสั่งย้ายข้าราชการที่อ้างประโยชน์สาธารณะเพียงด้านเดียว โดยไม่คำนึงถึงความจำเป็นทางด้านครอบครัวข้าราชการประกอบด้วย ถือว่าใช้อำนาจดุลพินิจที่เกินสัดส่วนแห่งความจำเป็น(คำพิพากษาศาลปกครองชั้นต้นเมืองLecceเลขที่ ๓๖๙๖ ลงวันที่ ๓๐ ตุลาคม ค.ศ. ๒๐๐๗)–(อิตาลี)

			ผู้ฟ้องคดีดำรงตำแหน่งผู้ช่วยผู้บัญชาการตำรวจ ได้รับคำสั่งย้ายให้ไปปฏิบัติราชการในเขตพื้นที่อื่นซึ่งไกลจากที่ตั้งของหน่วยงานต้นสังกัดทั้งนี้ โดยให้เหตุผลว่าผู้ฟ้องคดีมีพฤติกรรมที่ไม่สามารถปรับตัวให้เข้ากับสภาพแวดล้อมในที่ทำงานได้ (un provvedimento di trasferimento per incompatibilità ambientale) เนื่องจากมีปัญหารุนแรงภายในครอบครัวจึงส่งผลต่อปัญหาการทำงานร่วมกับบุคคลอื่น

			ศาลปกครองชั้นต้นเมือง Lecce วินิจฉัยว่า คดีมีมูลที่จะรับฟังได้ว่าคำสั่งโยกย้ายผู้ฟ้องคดีเป็นการใช้ดุลพินิจที่ไม่ชอบด้วยกฎหมาย เนื่องจากคำสั่งโยกย้ายที่เป็นเหตุแห่งการฟ้องคดีดังกล่าวอ้างเหตุผลเพียงด้านเดียวว่าผู้ฟ้องคดีมีปัญหาการปรับตัวเข้ากับที่ทำงาน อันส่งผลกระทบต่อประโยชน์ของหน่วยงานต้นสังกัด โดยมิได้นำเหตุผลด้านปัญหาส่วนตัวและผลกระทบต่อสถาบันครอบครัวของข้าราชการผู้นั้นมาพิจารณาประกอบ ซึ่งจากข้อเท็จจริงที่ปรากฏต่อศาล ผู้ฟ้องคดีมีบุตรผู้เยาว์ที่จะต้องเลี้ยงดูการสั่งย้ายผู้ฟ้องคดีไปปฏิบัติหน้าที่ในหน่วยงานอื่น จึงควรกระทำในกรอบที่ไม่ส่งผลกระทบต่อสถาบันครอบครัว ตามที่กฎหมายรับรองมากจนเกินไปกล่าวคือ ผู้ถูกฟ้องคดีจะต้องไม่ออกคำสั่งโยกย้ายผู้ฟ้องคดี ไปปฏิบัติหน้าที่ห่างไกลจากเมือง ซึ่งเป็นที่ตั้งของหน่วยงานต้นสังกัด และเป็นภูมิลำเนาของผู้ฟ้องคดีกับบุตรผู้เยาว์ดังนั้น คำสั่งโยกย้ายที่เป็นเหตุแห่งการฟ้องคดีถือเป็นคำสั่งที่มิชอบ เนื่องจากออกโดยใช้อำนาจดุลพินิจที่เกินสัดส่วนแห่งความจำเป็น จึงพิพากษาเพิกถอนคำสั่งที่เป็นเหตุแห่งการฟ้องคดี




			๑.๖ หน่วยงานทางปกครองมีเจตนาไม่ปฏิบัติตามคำสั่งของศาลปกครอง ผู้เสียหายมีสิทธิฟ้องเรียกค่าเสียหายทางจิตใจได้(สภาแห่งรัฐ คำวินิจฉัยที่ ๒๐๐๓/๔๙๘๑) – (ตุรกี)

			คดีนี้สภาแห่งรัฐวินิจฉัยว่า การที่ผู้ถูกฟ้องคดีออกคำสั่งย้ายผู้ฟ้องคดี ต่อมาศาลปกครองมีคำสั่งคุ้มครองชั่วคราว ผู้ถูกฟ้องคดีจึงได้ออกคำสั่งย้ายผู้ฟ้องคดีให้ดำรงตำแหน่งเดิมแต่ต่อมาผู้ถูกฟ้องคดีก็ได้ออกคำสั่งย้ายผู้ฟ้องคดีอีก และศาลปกครองได้มีคำสั่งคุ้มครองชั่วคราวให้แก่ผู้ฟ้องคดีอีกครั้ง แสดงให้เห็นว่าผู้ถูกฟ้องคดีไม่เคารพต่อหลักการในกฎหมายและรัฐธรรมนูญการออกคำสั่งย้ายไปมาแบบนี้ ย่อมทำให้ผู้ฟ้องคดีได้รับความเดือดร้อนและทุกข์ใจ สมควรที่ผู้ฟ้องคดีจะได้รับค่าเสียหายทางจิตใจตามมาตรา ๑๒๙ วรรคห้า ของรัฐธรรมนูญแห่งสาธารณรัฐตุรกี ซึ่งบัญญัติให้ความคุ้มครองเจ้าหน้าที่ของรัฐในการปฏิบัติหน้าที่ไว้ว่า

รูปภาพ ภาพธงชาตินานาชาติ





หากการปฏิบัติหน้าที่ของเจ้าหน้าที่ของรัฐได้ใช้อำนาจภายในกรอบของกฎหมาย แล้วไปก่อให้เกิดความเสียหายแก่เอกชน หน่วยงานทางปกครองจะต้องรับผิดชอบชดใช้ค่าเสียหายให้แก่เอกชน โดยเจ้าหน้าที่ของรัฐไม่ต้องรับผิดเป็นการส่วนตัวแต่หากเจ้าหน้าที่ของรัฐได้ใช้อำนาจโดยไม่ชอบด้วยกฎหมาย เจ้าหน้าที่ของรัฐย่อมต้องรับผิดเป็นการส่วนตัว สภาแห่งรัฐได้กล่าวถึงประเด็นนี้ไว้ในท้ายคำวินิจฉัยด้วยว่า กรณีคดีนี้ แม้สภาแห่งรัฐจะวินิจฉัยว่าผู้ถูกฟ้องในคดีจะต้องรับผิดชอบค่าเสียหายทางจิตใจให้แก่ผู้ฟ้องคดีแต่เนื่องจากการออกคำสั่งย้ายผู้ฟ้องคดีในคดีนี้ เป็นการกระทำของเจ้าหน้าที่ของผู้ถูกฟ้องคดีซึ่งออกคำสั่งแต่งตั้งโยกย้ายผู้ฟ้องคดี โดยไม่เคารพต่อหลักการในกฎหมายและรัฐธรรมนูญ ซึ่งถือว่าเจ้าหน้าที่ของรัฐได้ใช้อำนาจโดยไม่ชอบด้วยกฎหมายดังนั้นผู้ถูกฟ้องคดีจึงมีสิทธิที่จะเรียกให้เจ้าหน้าที่ผู้ออกคำสั่งที่ไม่ชอบด้วยกฎหมาย ชดใช้ค่าเสียหายที่ผู้ถูกฟ้องคดีต้องจ่ายค่าเสียหายทางจิตใจให้แก่ผู้ฟ้องคดีได้

รูปภาพ ภาพประชาชนนานาประเทศกำลังยืนสนทนากัน





๒. กลุ่มคดีเกี่ยวกับวินัยข้าราชการ


			๒.๑ การลงโทษทางวินัยข้าราชการที่เกษียณอายุราชการในขณะที่เกิดคดีอยู่ระหว่างการพิจารณา(คำพิพากษาของศาลปกครองชั้นอุทธรณ์แห่งเมืองมาร์ก เดบวก วันที่ ๐๕.๑๑.๒๐๐๙) – (เยอรมัน)


			สำนักงานตำรวจได้ยื่นฟ้องคดีต่อศาลวินัยข้าราชการ (ศาลปกครองชั้นต้นแห่งเมืองมาร์ก เดบวก) ให้ลงโทษทางวินัยตำรวจจราจรนายหนึ่ง เนื่องจากต้องคำพิพากษาให้จำคุก แต่โทษจำคุกให้รอลงอาญาไว้ก่อนในคดีมีภาพลามกอนาจารของเด็กไว้ในครอบครองและเผยแพร่ ศาลวินัยข้าราชการพิจารณาแล้วเห็นว่า พฤติกรรมของผู้ถูกฟ้องคดีถือเป็นการกระทำความผิดวินัยอย่างร้ายแรง ซึ่งสมควรลงโทษทางวินัยขั้นสูงสุด คือให้ไล่ออกแต่เนื่องจากผู้ถูกฟ้องคดีเกษียณอายุราชการไปแล้ว เห็นว่าไม่สมควรกำหนดการลงโทษทางวินัยต่อ ผู้ถูกฟ้องคดีขั้นสูงสุดของข้าราชการเกษียณอายุด้วยการตัดเงินบำเหน็จบำนาญ แต่เห็นสมควรลงโทษโดย ลดเงินบำนาญร้อยละ ๑๐ เป็นระยะเวลา ๓ ปี


			ศาลปกครองชั้นอุทธรณ์พิจารณาแล้ว เห็นว่า กรณีข้าราชการกระทำความผิดทางวินัยและถูกดำเนินกระบวนการลงโทษทางวินัย ในขณะที่ยังรับราชการ และโดยผลของการพิจารณาการลงโทษทางวินัยว่าปรากฏว่าข้าราชการผู้นั้นสมควรถูกลงโทษทางวินัยขั้นสูงสุด คือ การไล่ออกนั้น แม้ว่าข้าราชการคนดังกล่าวจะเกษียณอายุราชการในขณะที่คดีอยู่ในระหว่างการพิจารณาก็ตาม

ข้าราชการผู้นั้นสมควรรับโทษทางวินัยขั้นสูงสุดของข้าราชการเกษียณอายุเช่นเดียวกัน ศาลปกครองชั้นอุทธรณ์จึงพิพากษากลับคำพิพากษาของศาลปกครองชั้นต้นโดยเห็นสมควรกำหนดการลงโทษผู้ถูกฟ้องคดีโดยการตัดเงินบำเหน็จบำนาญ อันเป็นโทษขั้นสูงสุดสำหรับข้าราชการเกษียณอายุ


			๒.๒ คำสั่งให้เจ้าหน้าที่ตำรวจพักราชการชั่วคราว กรณีต้องสงสัยว่าให้ข้อมูลอันเป็นความลับแก่เจ้าของบ้านตามหมายค้น(VG Berlin 7.7.2010 – VG 26 L 80/10) (เยอรมัน)


			ผู้ฟ้องคดีซึ่งเป็นเจ้าหน้าที่ตำรวจ ถูกตรวจพบว่าได้ส่งอีเมล์จากคอมพิวเตอร์ส่วนตัวของผู้ฟ้องคดี แจ้งให้กับเจ้าของบ้านตามหมายค้นก่อนที่จะมีการเข้าไปตรวจค้นบ้าน โดยมีการแจ้งเตือนเจ้าของบ้านหลังดังกล่าวให้ทราบว่าจะมีเจ้าหน้าที่ตำรวจจำนวนเท่าไร เข้าไปปฏิบัติหน้าที่ในการค้นบ้านต่อมา ผู้อำนวยการตำรวจแห่งกรุงเบอร์ลินได้ออกคำสั่งให้พักราชการ ผู้ฟ้องคดีจึงได้ยื่นฟ้องต่อศาลปกครองชั้นต้นกรุงเบอร์ลินให้เพิกถอนคำสั่งพักราชการ ศาลปกครองชั้นต้นแห่งกรุงเบอร์ลินพิเคราะห์แล้วเห็นว่า ผู้บังคับบัญชาของหน่วยงานราชการสามารถสั่งให้ข้าราชการพักราชการเป็นการชั่วคราวได้ หากมีเหตุผลที่จำเป็น เหตุผลที่จำเป็นดังกล่าวต้องเป็นเหตุผลที่เร่งด่วน และจำเป็นอย่างมากที่จะต้องให้ข้าราชการพักราชการ โดยที่ไม่สามารถโยกย้ายให้ไปปฏิบัติหน้าที่ในตำแหน่งอื่นได้สำหรับการออกคำสั่งพักราชการไม่จำเป็นที่ต้องมีพยานหลักฐานถึงขั้นสามารถลงโทษได้ เพียงแค่ข้อเท็จจริงและพยานหลักฐานต่างๆ สามารถเชื่อถือได้ ก็เพียงพอต่อการออกคำสั่งพักราชการ จึงพิจารณาให้ยกคำขอของผู้ฟ้องคดีศาลปกครองสูงสุดในประเทศเยอรมนี

			๒.๓ ข้าราชการที่ถูกให้ออกจากราชการโดยไม่ชอบด้วยกฎหมาย มีสิทธิเรียกร้องค่าเสียหายที่ตนจะได้รับหากยังคงปฏิบัติหน้าที่ต่อไป(CE, 18 juillet 2008, M. Stilinovic, n°304962) – (ฝรั่งเศส)


			ผู้ฟ้องคดีปฏิบัติหน้าที่ในตำแหน่งรองอัยการประจำศาลจังหวัด Auxerre รัฐมนตรีว่าการกระทรวงยุติธรรมได้ยื่นเรื่องต่อคณะกรรมการตุลาการศาลยุติธรรม (Le Conseil Supérieur de la Magistrature (CSM))กล่าวหาว่าผู้ฟ้องคดีกระทำผิดวินัยตุลาการ และรัฐมนตรีว่าการกระทรวงการยุติธรรมได้ออกคำสั่งลงโทษทางวินัยโดยให้ผู้ฟ้องคดีออกจากราชการ รวมทั้งตัดชื่อผู้ฟ้องคดีออกจากบัญชีรายชื่อข้าราชการตุลาการคดีนี้ สภาแห่งรัฐมีคำวินิจฉัยเพิกถอนคำสั่งลงโทษทางวินัยผู้ฟ้องคดีที่ให้ออกจากราชการ และเพิกถอนรัฐกฤษฎีกาที่ให้คัดชื่อของผู้ฟ้องคดีออกจากรายชื่อข้าราชการตุลาการ รวมถึงเพิกถอนคำสั่งของรัฐมนตรีว่าการรกระทรวงยุติธรรมที่ให้ลงโทษผู้ฟ้องคดีโดยการลดชั้น (la sanction d’abaisesement d’échelon)หลังจากนั้น ผู้ฟ้องคดีได้รับคำสั่งให้กลับเข้ารับราชการ ผู้ฟ้องคดีจึงยื่นคำร้องขอให้รัฐมนตรีว่าการกระทรวงยุติธรรมชดใช้ค่าเสียหายอันเนื่องมาจากการออกคำสั่งทางปกครองที่ไม่ชอบด้วยกฎหมาย


			สภาแห่งรัฐพิจารณาคำขอของผู้ฟ้องคดีสำหรับค่าเสียหาย หากผู้ฟ้องคดียังคงปฏิบัติหน้าที่ต่อไปนั้น เห็นว่า ระหว่างช่วงเวลาที่ผู้ฟ้องคดีถูกลงโทษทางวินัย ผู้ฟ้องคดียังไม่ได้รับชดใช้ค่าเสียหายที่ควรจะได้รับ หากผู้ฟ้องคดียังคงปฏิบัติหน้าที่ในตำแหน่งรองอัยการต่อไปดังนั้น ผู้ฟ้องคดีจึงมีสิทธิได้รับชดใช้ค่าเสียหายในช่วงเวลาดังกล่าว ตามที่ผู้ฟ้องคดีได้ประเมินค่าความเสียหายไว้แล้วเป็นเงินจำนวนหนึ่ง สำหรับกรณีมีความเสียหายอันเนื่องจากการประสบความยุ่งยากในการดำรงชีวิต และความเสียหายทางจิตใจนั้นการที่รัฐมนตรีว่าการกระทรวงยุติธรรมลงโทษทางวินัยผู้ฟ้องคดีโดยให้ออกจากราชการ ถือว่าเป็นการลงโทษที่ร้ายแรงเกินสมควรและทำให้ผู้ฟ้องคดีประสบความยุ่งยากทั้งทางด้านร่างกายและจิตใจสภาแห่งรัฐจึงกำหนดค่าเสียหายกรณีที่ประสบความยุ่งยากในการดำรงชีวิต และค่าเสียหายทางจิตใจให้แก่ผู้ฟ้องคดีอีกส่วนหนึ่งด้วย


			๒.๔ ข้าราชการสามารถประท้วงหยุดงานได้โดยไม่ถูกลงโทษทางวินัย(คำพิพากษาศาลปกครองชั้นต้นแห่งเมืองดุลเซลดอร์ฟ เลขที่คดีVG Düsseldorf v.15.12.2010 – 31 K 3904/10.O)- (เยอรมัน)


			ผู้ฟ้องคดีเป็นข้าราชการครู ได้เข้าร่วมประท้วงกับสหภาพการศึกษาโดยการหยุดปฏิบัติหน้าที่เป็นเวลา ๓ วัน ซึ่งต่อมาผู้บังคับบัญชาของผู้ฟ้องคดีได้ออกคำสั่งลงโทษทางวินัย โดยการปรับเงินจำนวน ๑,๕๐๐ ยูโรศาลปกครองชั้นต้นแห่งเมืองดุลเซลดอร์ฟพิจารณาแล้ว เห็นว่า ตามหลักการและสาระสำคัญของรัฐธรรมนูญที่ห้ามมิให้ข้าราชการประท้วงหยุดงาน ส่งผลให้การหยุดงานของผู้ฟ้องคดีซึ่งเป็นข้าราชการครูเป็นการกระทำที่ผิดวินัย

แต่ศาลสิทธิมนุษยชนแห่งสหภาพยุโรปได้พิพากษาวางหลักเกณฑ์สำคัญไว้ว่า การลงโทษทางวินัยกับข้าราชการบางประเภท โดยเฉพาะข้าราชการครู ซึ่งเข้าร่วมประท้วง ถือเป็นการกระทำที่ขัดต่อหลักเสรีภาพในการชุมนุมศาลปกครองชั้นต้นแห่งเมืองดุลเซลดอร์ฟพิจารณาแล้ว เห็นว่า การตีความอันเกี่ยวเนื่องด้วยการลงโทษทางวินัย จำต้องคำนึงถึงการตีความที่ไม่ขัดต่อการตีความการลงโทษทางวินัย ตามนัยของกฎหมายระหว่างประเทศ ในที่นี้ คือ แนวคำพิพากษาของศาลสิทธิมนุษยชนแห่งสหภาพยุโรปดังนั้นการที่ผู้บังคับบัญชามีคำสั่งลงโทษทางวินัยกับผู้ฟ้องคดีซึ่งเป็นข้าราชการครู จึงเป็นการกระทำที่ขัดต่อหลักเสรีภาพในการชุมนุม ศาลปกครองชั้นต้นแห่งเมืองดุลเซลดอร์ฟ เห็นสมควรพิพากษาเพิกถอนคำสั่งลงโทษทางวินัยดังกล่าว






			๒.๕ ความรับผิดทางวินัยของผู้พิพากษาที่ตัดสินคดีล่าช้า(Corte di Cassazione, Sezioni Unite, Sentenza 17 gennaio, n. 528)– (อิตาลี)


			คณะกรรมการตุลาการศาลยุติธรรม (Consiglio Superiore della Magistratura – CSM) มีคำสั่งแต่งตั้งคณะกรรมการสอบสวนทางวินัยนาย M.C.ซึ่งเป็นผู้พิพากษาประจำศาลอุทธรณ์แคว้นคาตาเนีย (Corte di appello di Catania) เนื่องจากปฏิบัติหน้าที่ดำเนินกระบวนการพิจารณาและตัดสินคดีล่าช้าเกินสมควรนาย M.C. ใช้ระยะเวลามากเกินกว่าที่กฎหมายกำหนดถึงสามเท่า สำหรับการออกคำพิพากษาในฐานะผู้พิพากษานายเดียว (le sentenze monocratiche) จำนวนถึง ๓๘๖ คดี (ซึ่งกฎหมายกำหนดให้ออกภายใน ๓๐ วัน และอาจขยายเวลาได้ตามสมควร)และในการพิจารณาออกคำสั่งระหว่างพิจารณา (le ordinanze riservate) อีกจำนวน ๑,๓๑๒ คำสั่ง (ซึ่งกฎหมายกำหนดให้ออกภายใน ๕ วัน และอาจขยายเวลาได้ตามสมควร) แต่คณะกรรมการสอบสวนทางวินัยวินิจฉัยว่า ในช่วงระยะเวลาที่เป็นประเด็นเรื่องความล่าช้าในการปฏิบัติหน้าที่นาย M.C.ได้รับมอบหมายให้ปฏิบัติงานหลายประการ ที่จำเป็นต้องใช้เวลาทำงานประจำวันหนักกว่าปกติ อันเป็นภาระหน้าที่ที่ทำให้เป็นอุปสรรคต่อการปฏิบัติหน้าที่ พิจารณาพิพากษาคดีให้แล้วเสร็จภายในระยะเวลาอันควรคณะกรรมการ CSM จึงมีมติว่าพฤติกรรมของนาย M.C. ไม่ถือว่าเป็นการฝ่าฝืนบทบัญญัติที่ว่าด้วยบทลงโทษและกระบวนการปรับใช้โทษทางวินัย […] เลขที่ ๑๐๙ ลงวันที่ ๒๓ กุมภาพันธ์ ๒๐๐๖ จึงไม่ต้องรับผิดทางวินัยแต่อย่างใด


			ศาลฎีกาวินิจฉัยว่า ความล่าช้านั้นเกินสมควรไปมาก และการดำเนินการล่าช้าหลายครั้ง ย่อมเป็นข้อเท็จจริงที่เป็นความผิดในตัวเองและเป็นพฤติกรรมที่ไม่เหมาะสมตามนัยที่บัญญัติในรัฐกฤษฎีกาเลขที่ ๑๐๙/๒๐๐๖ การให้เหตุผลของความล่าช้าในการปฏิบัติหน้าที่ที่เป็นประเด็นอยู่นี้ มีลักษณะที่เกินขอบเขตของความสมเหตุสมผล

และยังเป็นข้ออ้างของการปฏิเสธความยุติธรรมในตัว อันเป็นปฏิปักษ์ต่อหลักประกันที่คู่ความควรจะได้รับ จากกระบวนการพิจารณาคดีทางศาล ภายในระยะเวลาอันสมควร (il diritto delle parti alla durata ragionevole del processo)ด้วยเหตุผลดังกล่าวศาลมีคำสั่งให้ส่งเรื่องกลับคืนไปยังคณะกรรมการตุลาการศาลยุติธรรม (CSM) เพื่อดำเนินการสอบสวนทางวินัยใหม่ โดยกำหนดให้แต่งตั้งกรรมการสอบสวนข้อเท็จจริงใหม่ เป็นคนละชุดจากคณะกรรมการเดิม






			๒.๖ การใช้ดุลพินิจแอบแฝง(TAR Liguria-Genova, sez.II, sentenza n. 1593del23 novembre 2011) –(อิตาลี)


			ศาลปกครองอิตาลีมีคำสั่งให้กองทัพเรือคืนยศนาวาเอก แก่นายทหารที่ถูกลงโทษทางวินัยโดยการถอดยศดังกล่าว เนื่องจากคณะกรรมการสอบสวนทางวินัยพิจารณาพบว่านายทหารคนนั้นเคยถ่ายรูปลงเว็บไซต์หาคู่ของกลุ่มคนรักร่วมเพศ ทั้งนี้ศาลเห็นว่าการกระทำดังกล่าวยังไม่ร้ายแรงถึงขนาดที่จะใช้โทษทางวินัยขั้นสูงเช่นนั้นในทางตรงกันข้าม การกำหนดโทษในลักษณะเกินสัดส่วนดังกล่าว อาจแสดงถึงความมีอคติของผู้กำหนดโทษที่มีต่อกลุ่มคนรักร่วมเพศก็ได้

รูปภาพ ภาพคณะลูกขุนพิจารณาคดีในต่างประเทศ







๓. กลุ่มคดีเกี่ยวกับสิทธิประโยชน์และสวัสดิการ

			๓.๑ การให้ข้าราชการกลับเข้ารับราชการต้องจัดให้เข้าสู่ตำแหน่งเดิม โดยมิอาจเปลี่ยนแปลงตำแหน่งหรือสังกัดโดยไม่ได้รับความยินยอมจากผู้เสียหาย(CE. 27 mars 1949, Véron-Réville) –(ฝรั่งเศส)


			คดีนี้ นาย Véron-Réville เคยดำรงตำแหน่งเป็นผู้พิพากษาศาลยุติธรรมชั้นต้นแห่งเมือง Bordeaux ก่อนที่จะมีคำสั่งอันมิชอบให้ปลดออกจากราชการไป ซึ่งสภาแห่งรัฐได้มีคำวินิจฉัยให้เพิกถอนคำสั่งปลดออกดังกล่าวไปแล้วครั้งหนึ่งและโดยผลของคำวินิจฉัยนั้น รัฐมนตรีว่าการกระทรวงยุติธรรมจึงได้มีคำสั่งให้รับนาย Véron-Réville กลับเข้ารับราชการตามเดิม แต่ทว่าเป็นการกลับเข้ารับราชการในศาลชั้นต้นแห่งเมือง Limoges นาย Véron-Réville จึงโต้แย้งคำสั่งของรัฐมนตรีต่อสภาแห่งรัฐอีกครั้งหนึ่ง


			สภาแห่งรัฐพิจารณาแล้ว เห็นว่า คำวินิจฉัยของสภาแห่งรัฐในคดีเดิมที่ให้เพิกถอนคำสั่งปลดนาย Véron-Réville ออกจากราชการนั้นเป็นผลให้ฝ่ายปกครองต้องจัดให้ผู้เสียหายกลับเข้ารับราชการในตำแหน่งเดิมที่เคยครองอยู่ ก่อนวันที่มีคำสั่งอันมิชอบให้ปลดออกจากราชการ หากตำแหน่งเดิมมีผู้มาแทนแล้ว ฝ่ายปกครองต้องดำเนินการให้ตำแหน่งนั้นว่างลง โดยการยกเลิกคำสั่งแต่งตั้งผู้ที่มาแทนผู้เสียหาย

การยกเลิกการแต่งตั้งผู้มาแทนดังกล่าว ไม่ขัดกับหลักความมั่นคงในตำแหน่งข้าราชการฝ่ายตุลาการ ที่ได้รับการรับรองไว้โดยรัฐธรรมนูญ (l’inamovibilité des magistrats) เพราะหลักดังกล่าวจะใช้ได้กับเฉพาะผู้ที่ได้รับแต่งตั้งมาโดยวิธีการที่ถูกต้องเท่านั้นสำหรับกรณีของผู้เสียหาย การที่รัฐมนตรีว่าการกระทรวงยุติธรรมมีคำสั่งให้ไปดำรงตำแหน่งที่อื่น โดยไม่ได้รับความยินยอมจากผู้เสียหาย จึงเป็นคำสั่งอันมิชอบ อีกทั้งยังขัดกับหลักความมั่นคงในตำแหน่งผู้พิพากษาอีกด้วย แต่เนื่องจากปัจจุบันนี้ นาย Véron-Réville ได้เกษียณอายุราชการแล้ว เป็นการพ้นวิสัยให้กลับเข้ารับราชการจึงให้ฝ่ายปกครองชดใช้ค่าเสียหาย นับแต่วันที่มีคำสั่งปลดออกจากราชการจนถึงวันที่มีคำสั่งให้กลับเข้ารับราชการ ณ ที่อื่น และค่าเสียหายนับจากวันที่กลับเข้ารับราชการในตำแหน่งที่ผิดแผกไปจากเดิม จนถึงวันที่ผู้เสียหายเกษียณอายุราชการ






			๓.๒ การเพิกถอนคำสั่งทางปกครองมีผลให้กลับคืนสู่สถานะเดิม(CE. 26 décembre 1925.Rodière)– (ฝรั่งเศส)


			ภายหลังจากที่หน่วยงานได้มีคำสั่งเพิกถอนบัญชีรายชื่อผู้มีสิทธิได้รับพิจารณาเลื่อนตำแหน่ง ตามคำบังคับสภาแห่งรัฐในคดีก่อนแล้ว โดยให้คืนสถานภาพเดิมแก่ผู้ฟ้องคดีรวมทั้งผู้มีส่วนเกี่ยวข้องรายอื่นๆและให้ย้อนกลับไปเริ่มต้นใหม่ เสมือนไม่เคยมีการจัดทำบัญชีดังกล่าวมาก่อนเลย ผู้ฟ้องคดีเห็นว่าหน่วยงานสั่งการไม่ถูกต้อง ควรเพิกถอนเฉพาะรายชื่ออื่นๆ แต่ไม่ควรมีผลกระทบต่ออันดับตำแหน่งของผู้ฟ้องคดีด้วยสภาแห่งรัฐวินิจฉัยคดีนี้ว่า การเพิกถอนการกระทำหรือคำสั่งทางปกครอง นำมาซึ่งผลที่ย้อนกลับไปในอดีต เนื่องจากผลของการเพิกถอนการกระทำหรือคำสั่งเหล่านั้น ต้องถือเสมือนว่าไม่เคยปรากฏการกระทำหรือคำสั่งเช่นนั้นอยู่เลยในกรณีนี้ สภาแห่งรัฐเห็นว่าหน่วยงานดำเนินการถูกต้องแล้ว โดยให้ผู้เสียหายและผู้มีส่วนเกี่ยวข้องทุกคนกลับคืนสู่สถานะเดิม เสมือนไม่เคยถูกเสนอชื่อเข้าสู่บัญชีรายชื่อข้างต้นเลย

รูปภาพ ภาพสภาแห่งรัฐประเทศฝรั่งเศส

			๓.๓ ฝ่ายปกครองไม่อาจบังคับข้าราชการไม่ให้ทำงาน(CE. 6 novembre 2002, M. Guisset)– (ฝรั่งเศส)


			นาย Guisset นักการทูตถูกเรียกตัวมาประจำกระทรวงและไม่ได้รับการมอบหมายงานให้ทำ ในฐานะนักการทูตอีกเลยจนกระทั่งเกษียณอายุราชการ ตลอดระยะเลา ๑๑ ปีที่ผ่านมานาย Guisset ไม่ได้ประจำตำแหน่งใดและฝ่ายปกครองไม่ได้มีคำสั่งให้ปฏิบัติหน้าที่หรือมอบหมายงานให้ทำ ทำให้นาย Guisset ไม่ได้รับความก้าวหน้าในอาชีพจึงฟ้องขอให้เพิกถอนคำสั่งโดยปริยายของรัฐมนตรีว่าการกระทรวงการต่างประเทศ ที่ไม่มอบหมายงานให้ทำ สภาแห่งรัฐพิจารณาแล้ว เห็นว่า ข้าราชการมีสิทธิที่จะได้รับการมอบหมายให้ปฏิบัติหน้าที่ที่ เหมาะสมกับระดับตำแหน่งของตนภายในระยะเวลาอันสมควรเมื่อข้อเท็จจริงปรากฏว่าการะทรวงการต่างประเทศ ให้ผู้ฟ้องคดีอยู่ในตำแหน่งเป็นเวลากว่า ๑๑ ปี โดยไม่ได้รับมอบหมายหน้าที่ให้ปฏิบัติเลย ทั้งๆ ที่เป็นหน้าที่ของกระทรวงการต่างประเทศ ที่จะมอบหมายการปฏิบัติหน้าที่ให้หรือหากในกรณีที่เห็นว่าผู้ฟ้องคดีขาดความสามารถที่เหมาะสมกับระดับของตน ก็ควรจะดำเนินการเพื่อให้มีการเลิกจ้างด้วยเหตุผลเรื่องหย่อนความสามารถ การกระทำของรัฐมนตรีว่าการกระทรวงการต่างประเทศ จึงไม่ชอบด้วยกฎหมาย






			๓.๔ ศาลสูงสหรัฐอเมริกาใช้หลัก Due Process กับการบริหารงานบุคคลภาครัฐ(Cleveland Board of Education v. Loudermill, 470 U.S. 532 (1985))-(สหรัฐอเมริกา)


			ผู้ฟ้องคดีได้จ้างนาย James Loudermill ผู้ถูกฟ้องคดี มาทำหน้าที่เจ้าหน้าที่รักษาความปลอดภัย โดยผู้ถูกฟ้องคดีได้กรอกข้อมูลในใบสมัครงานว่า ไม่เคยได้รับโทษในคดีอาญาร้ายแรงใดๆ มาก่อนต่อมาในการตรวจสอบประวัติการทำงานผู้ฟ้องคดีพบว่า ผู้ถูกฟ้องคดีเคยได้รับโทษทางอาญาในคดีลักทรัพย์ แต่เป็นคดีอาญาประเภทไม่ร้ายแรงมาก่อนดังนั้น ผู้ฟ้องคดีจึงแจ้งการเลิกจ้างแก่ผู้ถูกฟ้องคดี โดยให้เหตุผลว่า การเลิกจ้างเนื่องจากผู้ถูกฟ้องคดีให้ข้อมูลที่เป็นเท็จในใบสมัครงาน แต่ผู้ถูกฟ้องคดียังไม่ได้มีโอกาสชี้แจงข้อเท็จจริงหรือคัดค้านการถูกเลิกจ้าง ตามกฎหมายของรัฐ Ohioผู้ถูกฟ้องคดีมีสถานะเป็นข้าราชการ (classified civil servant) ดังนั้น การเลิกจ้างจะกระทำได้ต่อเมื่อมีเหตุอันสมควรเท่านั้น และต้องจัดให้มีการดำเนินการพิจารณาทบทวนในกรณีไล่ออกผู้ถูกฟ้องคดีจึงยื่นอุทธรณ์คำสั่งของผู้ฟ้องคดีต่อคณะกรรมการข้าราชการแห่ง Cleveland Cleveland Civil Service Commission) ซึ่งต่อมาคณะกรรมการฯ ดังกล่าวมีคำสั่งยืนตามคำสั่งของผู้ฟ้องคดี

			ศาลสูงได้วางหลักว่า หลัก Due Process ถือเป็นหลักการสำคัญในการบริหารงานบุคคลในภาครัฐ โดยศาลสูงสุดได้วินิจฉัยว่าหลักการที่สำคัญของหลัก Due Process เป็นหลักที่ประกันว่า การเพิกถอน การตัดสิทธิ หรือการกระทำใดๆ อันมีผลกระทบต่อสิทธิในชีวิต เสรีภาพ และทรัพย์สินของบุคคลจะกระทำมิได้ เว้นแต่จะมีกระบวนการอันชอบธรรมตามรัฐธรรมนูญกล่าวคือ จะต้องมีการแจ้งหรือบอกกล่าวล่วงหน้า (notice) และให้โอกาสในการเข้าสู่กระบวนการไต่ส่วน หรือกระบวนการพิจารณาคดี (hearing) ที่เหมาะสมกับคดีนั้นๆ ดังนั้น เงื่อนไขพื้นฐานของหลัก Due Process นั้นได้แก่ การที่บุคคลจะต้องได้รับสิทธิในการแจ้งข้อกล่าวหา และเหตุผลก่อนถูกเลิกจ้าง (pretermination notice) และสิทธิในการเข้าสู่กระบวนการพิจารณาไต่สวนคดี ก่อนมีคำสั่งเลิกจ้าง (pretermination hearing) เพื่อแก้ข้อกล่าวหา ไม่ว่าจะโดยวิธีการชี้แจงด้วยวาจาหรือเป็นลายลักษณ์อักษรก็ตาม






			๓.๕ การเลือกปฏิบัติที่ไม่เป็นธรรมต่อคู่รักร่วมเพศในการจ่ายเงินบำนาญ(2011/05/10)– (ศาลยุติธรรมแห่งสหภาพยุโรป)


			กองทุนประกันสังคม (Le autorità previdenziali) ของเมืองฮัมบูร์ก ประเทศเยอรมนี มีคำสั่งปฏิเสธคำร้องของนาย Römer ซึ่งเป็นพนักงานของหน่วยงานของรัฐแห่งหนึ่ง ในการให้สิทธิประโยชน์เพิ่มเติมบางประการ ที่สืบเนื่องจากระบบจ่ายเงินบำเหน็จบำนาญหลังวัยเกษียณเนื่องจากปรากฏข้อเท็จจริงว่า นาย Römer ได้ยื่นคำร้องขอสิทธิได้รับเงินพิเศษเป็นของคู่รักร่วมเพศของตน ที่อยู่ร่วมกันมาเป็นระยะเวลากว่าสิบปี แต่กองทุนประกันสังคมอ้างว่า “เฉพาะชายหญิงที่สมรสกันโดยถูกต้องตามกฎหมายเท่านั้น จึงจะได้รับสิทธิประโยชน์ลักษณะดังกล่าวกฎหมายไม่ได้มีเจตนารมณ์จะให้สิทธินั้นแก่คู่สามีภริยาตามความเป็นจริง (le coppie di fatto) หรือแก่คู่รักร่วมเพศ (le coppie omossesuali)” จึงมีคำสั่งปฏิเสธคำร้องของนาย Römer นาย Römer จึงยื่นฟ้องคดีต่อศาลยุติธรรมแห่งสหภาพยุโรป


			ศาลยุติธรรมแห่งสหภาพยุโรป วินิจฉัยวางแนวไว้ว่า หากระบบการจ่ายเงินบำเหน็จบำนาญของประเทศสมาชิกในสหภาพยุโรป มีกฎหมายกำหนดให้สิทธิประโยชน์และเงินพิเศษ (una pensione supplementare) แก่คู่สมรสของบุคคลที่ได้ชำระเงินเข้ากองทุนบำเหน็จบำนาญอย่างถูกต้องครบถ้วนสิทธิประโยชน์ดังกล่าวย่อมมีผลบังคับใช้ไปถึงคู่สามีภริยาที่อยู่ด้วยกันโดยมิได้สมรสกันอย่างถูกต้องตามกฎหมาย หรือที่เรียกว่าคู่สามีภริยาตามความเป็นจริงซึ่งในที่นี้รวมถึงคู่รักร่วมเพศที่อยู่ร่วมกันตามความเป็นจริงด้วย การปฏิเสธไม่ให้สิทธิประโยชน์เช่นว่านั้น มีผลไปถึงบุคคลกลุ่มดังกล่าว ย่อมถือเป็นการเลือกปฏิบัติโดยไม่เป็นธรรม

เพราะเหตุแห่งความแตกต่างในเรื่องเพศ (le discriminazioni sessuali) นอกจากนี้ ศาลได้ให้เหตุผลสนับสนุนไว้ในคำพิพากษานี้อีกว่า“การที่ผู้ฟ้องคดีได้ชำระเงินเข้ากองทุนบำเหน็จบำนาญ เป็นจำนวนเท่ากับจำนวนเงินที่ชำระโดยบุคคลที่สมรสกับคนต่างเพศกัน (I colleghi eterosessuali sposati)แต่สามารถได้รับสิทธิประโยชน์เทียบเท่ากับบุคคลประเภทหลัง เฉพาะเมื่อเขาสมรสกับผู้หญิง แทนที่จะเป็นการอยู่ร่วมกับผู้ชายด้วยความรัก ย่อมถือว่าไม่เป็นธรรมกับผู้ฟ้องคดี”


			๓.๖ สิทธิลาคลอดสองเท่า กรณีให้กำเนิดบุตรแฝด – (อิตาลี)๑


			ผู้ฟ้องคดีเป็นข้าราชการตำรวจ ได้ยื่นฟ้องคดีต่อศาลปกครองชั้นต้นเมือง Bari แคว้น Puglia เพื่อขอให้ศาลพิพากษาให้กระทรวงมหาดไทย (ผู้ถูกฟ้องคดี) หน่วยงานต้นสังกัดชดใช้ค่าสินไหมทดแทนความเสียหาย อันเกิดจากการที่ผู้ถูกฟ้องคดีไม่อนุญาตให้ผู้ฟ้องคดีลาคลอดเพิ่ม จากสิทธิลาคลอดตามปกติภายหลังจากที่ตนคลอดบุตรฝาแฝด


			สภาแห่งรัฐเห็นว่าเจตนารมณ์ที่แท้จริงของบทบัญญัติ ว่าด้วยการอนุเคราะห์และช่วยเหลือผู้อยู่ในภาวะมีบุตร (Legge 53/2000) นั้นนอกจากกฎหมายจะมุ่งคุ้มครองสุขภาพของผู้เป็นมารดา และตอบสนองความจำเป็นที่ทารกแรกคลอด จะต้องได้รับการดูแลเอาใจใส่จากมารดาแล้ว ยังรวมถึงความจำเป็นต่อการเจริญเติบโตของทารกในขวบปีแรก ที่ต้องการความใกล้ชิดเป็นพิเศษจากมารดาจากข้อเท็จจริงในคดีนี้ การที่ผู้ฟ้องคดีได้คลอดบุตรฝาแฝด ย่อมถือเป็นภาระในการดูแลที่เพิ่มขึ้นเป็นสองเท่า เมื่อผู้ฟ้องคดีขอใช้สิทธิลาคลอดสองเท่า จากระยะเวลาที่ตนมีสิทธิตามปกติแต่หน่วยงานต้นสังกัดไม่อนุมัติ สิทธิได้รับค่าชดเชยของผู้ฟ้องคดีจึงเกิดขึ้นโดยอัตโนมัติ (il risarcimento è automatic) เนื่องจากกรณีเท่ากับว่าหน่วยงานทำให้เจตนารมณ์ของกฎหมาย Legge 53/2000 ไม่ได้รับการปฏิบัติจริงดังนั้น การกระทำ (การไม่อนุมัติให้ลาคลอดเพิ่ม) ของหน่วยงานต้นสังกัด จึงเป็นต้นเหตุของความเสียหายในตัวเอง (comporta “in re ipsa” un danno) แม้ผู้ฟ้องคดีจะมิได้นำพยานหลักฐานมาพิสูจน์ว่าตนเสียหายเป็นจำนวนเท่าใดเช่น กรณีที่ผู้ฟ้องคดีจะต้องจ้างคนดูแลบุตรฝาแฝด โดยเสียค่าใช้จ่ายเองคิดเป็นชั่วโมง ตลอดระยะเวลาที่ตนควรจะได้รับวันลาคลอดเพิ่มขึ้น ผู้ฟ้องคดีจึงมีสิทธิได้รับค่าชดเชยในกรณีดังกล่าวทั้งนี้ ตามนัยของมาตรา ๑๒๒๖ แห่งประมวลกฎหมายแพ่ง เมื่อพิจารณาข้อเท็จจริงและพฤติการณ์ครบถ้วนแล้ว ศาลพิพากษาให้ผู้ถูกฟ้องคดีชดใช้เงินจำนวน ๕,๐๐๐ ยูโร แก่ผู้ฟ้องคดีเป็นค่าใช้จ่ายในการจ้างคนดูแลบุตร ตลอดระยะเวลาที่ไม่ได้รับสิทธิลาคลอดเพิ่ม และให้ค่าธรรมเนียมศาลทั้งสองชั้นศาลรวม ๒,๐๐๐ ยูโร ตกเป็นภาระแก่ผู้ถูกฟ้องคดี






๑ข้อมูลจากเว็บไซต์ [online] available from : http://www.studiocatald.it/news_giuridiche_asp/news_giuridica_10238.asp

			๓.๗ สิทธิของข้าราชการในการขอลดชั่วโมงการทำงาน – (สเปน)๒

			ศาลอุทธรณ์แห่งแคว้นปกครองอิสระ ปาอีส บาสโก ได้มีคำพิพากษากรณีของข้าราชการคนหนึ่งของหน่วยงานรัฐบาลกลางของแคว้นปาอีส บาสโก ในเมือง Lakuaที่มีคำขอให้ลดชั่วโมงการทำงานลงครึ่งหนึ่งเพื่อดูแลบุตรชาย (อายุต่ำกว่า ๑๒ ปี) และได้ยื่นคำของเข้าปฏิบัติงานล่าช้าออกไปเป็นเวลา ๑๐.๑๕ น. เพื่อสามารถเดินทางไปส่งบุตรชายเข้าโรงเรียนได้แต่รัฐบาลท้องถิ่นของแคว้นปาอีส บาสโก ได้ปฏิเสธที่จะรับคำร้องดังกล่าวโดยพิจารณาเห็นว่า หลักเกณฑ์ในการยืดหยุ่นเวลาทำงานนั้นจะอนุญาตให้มีการเข้างานล่าช้าได้อย่างมาก จนถึงเวลา ๐๙.๓๐ น. เท่านั้นโดยได้มีการจัดทำข้อตกลงในการปฏิบัติงาน โดยกำหนดเงื่อนไขเวลาการทำงานไว้แล้ว ศาลอุทธรณ์แห่งแคว้นปกครองอิสระปาอีส บาสโก ได้พิจารณาแล้ว เห็นว่า การอนุญาตลดชั่วโมงการทำงานอันเกี่ยวกับสถาบันครอบครัวนั้นถือว่าเป็นสิทธิปัจเจกชนของข้าราชการ และกฎหมายว่าด้วยแรงงานฉบับปัจจุบันได้กำหนดไว้ว่า สิทธิดังกล่าวนี้ถือว่าเป็นสิทธิที่สามารถนำมาใช้ในการขอยืดหยุ่นชั่วโมงการทำงานได้ ดังนั้น ศาลฯจึงไม่รับอุทธรณ์ของรัฐบาลท้องถิ่นของแคว้นปาอีส บาสโก

รูปภาพ ภาพค้อนที่ใช้ในการพิจารณาคดี


๒ข้อมูลจากเว็บไซต์ [online] available from : http://www.elpais.com หัวข้อ “Una funcionaria tiene derecho a concreter su reduccion horaria”

รูปภาพ ภาพห้องพิจารณาคดี


บทส่งท้าย

			ศาลปกครองได้เปิดดำเนินการมาเป็นเวลา ๑๓ ปีเต็มในวันที่ ๙ มีนาคม ๒๕๕๗ โดยได้ดำเนินภารกิจในการอำนวยความยุติธรรมให้เกิดกับสังคมไทยมาโดยตลอด บุคลากรของศาลปกครองทุกคนสำนึกในภาระหน้าที่ดังกล่าว ด้วยความตั้งใจและจริงจังได้พัฒนาองค์กรให้เจริญก้าวหน้า มีประสิทธิภาพทันสมัย ตามแผนอย่างเป็นขั้นตอนเสมอมาโดยได้ตระหนักอยู่เสมอว่าการพิจารณาคดีที่รวดเร็วและมีประสิทธิภาพ จะเป็นการสร้างความยุติธรรมอย่างแท้จริงให้เกิดกับสังคมได้







			การเปิดแผนกคดีบริหารงานบุคคลขึ้นในศาลปกครองชั้นต้นและศาลปกครองสูงสุด เป็นพัฒนาการอีกขั้นหนึ่งที่ได้ดำเนินการตามแผนงานที่จัดทำไว้ทั้งนี้ เพื่อให้การพิจารณาคดีเกี่ยวกับการบริหารงานบุคคล ได้รับการพิจารณาพิพากษาด้วยความรวดเร็ว ถูกต้อง และเป็นธรรมอย่างมีประสิทธิภาพ ก่อให้เกิดความยุติธรรมและเป็นบรรทัดฐานที่ดีต่อหน่วยงานทางปกครอง เจ้าหน้าที่ของรัฐ และประชาชน

ภาคผนวก

รูปภาพ ภาพหนังสือพระราชบัญญัติ

รูปภาพ ภาพหนังสือราชกิจจานุเบกษาและรูปคันชั่ง

รูปภาพ ภาพห้องทำงานในศาลปกครอง

หน้า ๑

เล่ม ๑๒๘ ตอนที่ ๒๙ ก	ราชกิจจานุเบกษา	
๒๗ เมษายน ๒๕๕๔

รูปภาพ ภาพตราพระบรมราชโองการ

พระราชบัญญัติ
จัดตั้งศาลปกครองและวิธีพิจารณาคดีปกครอง (ฉบับที่ ๖)

พ.ศ. ๒๕๕๔

ภูมิพลอดุลยเดช ป.ร.

ให้ไว้ ณ วันที่ ๑๘ เมษายน พ.ศ. ๒๕๕๔

เป็นปีที่ ๖๖ ในรัชกาลปัจจุบัน




























	พระบาทสมเด็จพระปรมินทรมหาภูมิพลอดุลยเดช มีพระบรมราชโองการ โปรดเกล้าฯ ให้ประกาศว่า
	โดยที่เป็นการสมควรแก้ไขเพิ่มเติมกฎหมายว่าด้วยการจัดตั้งศาลปกครองและวิธีพิจารณาคดีปกครอง
	จึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของรัฐสภาดังต่อไปนี้
	มาตรา ๑ พระราชบัญญัตินี้เรียกว่า “พระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่๖)
	มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
	มาตรา ๓ ให้เพิ่มความต่อไปนี้เป็นวรรคสองและวรรคสามของมาตรา ๗ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
	“ศาลปกครองสูงสุดและศาลปกครองชั้นต้นอาจแบ่งเป็นแผนก หรือหน่วยงานที่เรียกชื่ออย่างอื่น และจะมีอำนาจในคดีประเภทใดหรือคดีในท้องที่ใด ซึ่งอยู่ในเขตอำนาจของแต่ละศาลนั้น แยกต่างหากโดยเฉพาะก็ได้ ทั้งนี้ ให้ออกเป็นประกาศประธานศาลปกครองสูงสุดโดยความเห็นชอบของ ก.ศป.
	ประกาศประธานศาลปกครองสูงสุดตามวรรคสอง เมื่อได้ประกาศในราชกิจจานุเบกษาแล้วให้ใช้บังคับได้”

หน้า ๒


เล่ม ๑๒๘ ตอนที่ ๒๙ ก		ราชกิจจานุเบกษา		๒๗ เมษายน ๒๕๕๔

	มาตรา ๔ ให้เพิ่มความต่อไปนี้ในมาตรา ๗/๑ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
	“มาตรา ๗/๑ ในกรณีที่มีการจัดตั้งแผนกหรือหน่วยงานที่เรียกชื่ออย่างอื่นขึ้น ในศาลปกครองสูงสุดหรือศาลปกครองชั้นต้นใดให้มีตุลาการหัวหน้าแผนกหรือตุลาการหัวหน้าหน่วยงานที่เรียกชื่ออย่างอื่นนั้น แผนกหรือหน่วยงานละหนึ่งคน เพื่อรับผิดชอบงานของแผนกหรือหน่วยงานดังกล่าว ทั้งนี้ เป็นไปตามหลักเกณฑ์ที่ ก.ศป. กำหนด”
	มาตรา ๕ ให้ยกเลิกความในมาตรา ๑๒ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ และให้ใช้ความต่อไปนี้แทน
	“มาตรา ๑๒ ในศาลปกครองสูงสุด ให้มีตำแหน่งตุลาการศาลปกครอง ดังต่อไปนี้
	(๑) ประธานศาลปกครองสูงสุด
	(๒) รองประธานศาลปกครองสูงสุด
	(๓) ตุลาการหัวหน้าคณะศาลปกครองสูงสุด
	(๔) ตุลาการศาลปกครองสูงสุด
	(๕) ตุลาการศาลปกครองสูงสุดที่เรียกชื่ออย่างอื่นตามที่ ก.ศป. ประกาศกำหนด
	ทั้งนี้ ตามจำนวนที่ ก.ศป. กำหนด
	การกำหนดตำแหน่งตามวรรคหนึ่ง (๕) ให้ ก.ศป. กำหนดว่าจะให้เทียบเท่ากับตำแหน่งใดตามวรรคหนึ่ง (๒) (๓) หรือ (๔) ไว้ในประกาศดังกล่าวด้วย และเมื่อได้ประกาศในราชกิจจานุเบกษาแล้วให้ใช้บังคับได้”
	มาตรา ๖ ให้ยกเลิกความในมาตรา ๑๗ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ และให้ใช้ความต่อไปนี้แทน
	“มาตรา ๑๗ ในศาลปกครองชั้นต้นแต่ละศาล ให้มีตำแหน่งตุลาการศาลปกครองดังต่อไปนี้
	(๑) อธิบดีศาลปกครองชั้นต้น
	(๒) รองอธิบดีศาลปกครองชั้นต้น
	(๓) ตุลาการหัวหน้าคณะศาลปกครองชั้นต้น
	(๔) ตุลาการศาลปกครองชั้นต้น
	(๕) ตุลาการศาลปกครองชั้นต้นที่เรียกชื่ออย่างอื่นตามที่ ก.ศป. ประกาศกำหนด
	ทั้งนี้ ตามจำนวนที่ ก.ศป. กำหนด

หน้า ๓


เล่ม ๑๒๘ ตอนที่ ๒๙ ก		ราชกิจจานุเบกษา		๒๗ เมษายน ๒๕๕๔

	การกำหนดตำแหน่งตามวรรคหนึ่ง (๕) ให้ ก.ศป. กำหนดว่าจะให้เทียบเท่ากับตำแหน่งใดตามวรรคหนึ่งไว้ในประกาศดังกล่าวด้วย และเมื่อได้ประกาศในราชกิจจานุเบกษาแล้ว ให้ใช้บังคับได้”
	มาตรา ๗ ให้เพิ่มความต่อไปนี้เป็นวรรคเจ็ดของมาตรา ๓๐ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติจัดตั้งศาลปกครอง และวิธีพิจารณาคดีปกครอง (ฉบับที่ ๔) พ.ศ. ๒๕๕๐
	“ตุลาการศาลปกครองซึ่งดำรงตำแหน่งที่เรียกชื่ออย่างอื่น เมื่อเทียบกับตำแหน่งใดตามวรรคสอง (๑) (ข) หรือ (๒) (ก) (ข) หรือ (ค) แล้ว ให้ได้รับเงินเดือน การเลื่อนชั้นเงินเดือนและเงินประจำตำแหน่งรวมทั้งประโยชน์ตอบแทนอื่นตามตำแหน่งนั้น”






ผู้รับสนองพระบรมราชโองการ

	อภิสิทธิ์ เวชชาชีวะ
	นายกรัฐมนตรี

หน้า ๔


เล่ม ๑๒๘ ตอนที่ ๒๙ ก		ราชกิจจานุเบกษา	๒๗ เมษายน ๒๕๕๔

หมายเหตุ:- เหตุผลในการประกาศใช้พระราชบัญญัติฉบับนี้ คือ โดยที่ปัจจุบันปริมาณคดีปกครองประเภทที่ต้องดำเนินกระบวนพิจารณาโดยเร่งด่วน ให้ทันต่อการแก้ไขเยียวยาความเดือดร้อนหรือเสียหายแก่คู่กรณี หรือเพื่อประโยชน์ในการบริหารราชการแผ่นดินของรัฐมีจำนวนเพิ่มมากขึ้นเช่น คดีเกี่ยวกับการคัดเลือกเข้าศึกษาต่อ และการแต่งตั้งข้าราชการในหน่วยงานทางปกครอง เป็นต้น ซึ่งหากให้คดีปกครองประเภทดังกล่าวดำเนินการตามขั้นตอนและมีผู้รับผิดชอบเช่นเดียวกับคดีปกครองทั่วไปอาจเป็นผลทำให้การพิจารณาพิพากษาคดีที่ต้องอาศัยความเชี่ยวชาญเฉพาะด้าน และต้องดำเนินกระบวนพิจารณาโดยเร่งด่วนมีความล่าช้า สมควรเพิ่มอำนาจในการจัดตั้งแผนกหรือหน่วยงานที่เรียกชื่ออย่างอื่น ในศาลปกครองสูงสุด หรือศาลปกครองชั้นต้น และกำหนดตำแหน่งตุลาการศาลปกครองที่เรียกชื่ออย่างอื่น เพื่อทำหน้าที่พิจารณาพิพากษาคดีดังกล่าวโดยเฉพาะอีกทั้ง เพื่อให้การบริหารงานบุคคลของศาลเป็นไปอย่างมีประสิทธิภาพยิ่งขึ้น และเหมาะสมกับการอำนวยความยุติธรรมให้แก่ประชาชน รวมทั้งแก้ไขบทบัญญัติเกี่ยวกับการกำหนดจำนวนตุลาการศาลปกครอง ให้สอดคล้องกับหลักการและบทบัญญัติของรัฐธรรมนูญ จึงจำเป็นต้องตราพระราชบัญญัตินี้

หน้า ๔





เล่ม ๑๓๑ ตอนที่ ๑๒ ก		









ราชกิจจานุเบกษา		๒๔ มกราคม ๒๕๕๗















 ประกาศประธานศาลปกครองสูงสุด

เรื่อง การจัดตั้งแผนกคดีบริหารงานบุคคลในศาลปกครองสูงสุด





	โดยที่ปัจจุบันคดีปกครองที่เกี่ยวกับการบริหารงานบุคคลมีปริมาณเพิ่มมากขึ้น สมควรให้การดำเนินการะบวนวิธีพิจารณาคดีปกครองที่เกี่ยวกับการบริหารงานบุคคล เป็นไปโดยรวดเร็วทันต่อการเยียวยาแก้ไขความเดือดร้อนหรือความเสียหายแก่คู่กรณี อันจะเป็นประโยชน์ต่อการบริหารราชการแผ่นดิน


	อาศัยอำนาจตามมาตรา ๗ วรรคสองและวรรคสาม และมาตร ๗/๑ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๖) พ.ศ.๒๕๕๔ประธานศาลปกครองสูงสุดโดยความเห็นชอบของคณะกรรมการตุลาการศาลปกครอง ออกประกาศให้จัดตั้งแผนกในศาลปกครองสูงสุดดังต่อไปนี้


	ข้อ ๑ ประกาศนี้เรียกว่า “ประกาศประธานศาลปกครองสูงสุด เรื่อง การจัดตั้งแผนกคดีบริหารงานบุคคลในศาลปกครองสูงสุด”


	ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


	ข้อ ๓ ให้จัดตั้งแผนกคดีบริหารงานบุคคลในศาลปกครองสูงสุด เพื่อทำหน้าที่พิจารณาพิพากษาและดำเนินการทั้งปวง ในคดีปกครองเกี่ยวกับการบริหารงานบุคคลภายในเขตอำนาจของศาลปกครองสูงสุดในกรณีที่มีความจำเป็นเพื่อประโยชน์แก่ทางราชการ ประธานศาลปกครองสูงสุดอาจมอบหมายให้ตุลาการในแผนกคดีบริหารงานบุคคล พิจารณาพิพากษาคดีอื่นใดตามที่เห็นสมควรด้วยก็ได้


	ข้อ ๔ ให้มีตุลาการหัวหน้าแผนกคดีบริหารงานบุคคล ในศาลปกครองสูงสุดเป็นผู้รับผิดชอบงานของแผนก


	ข้อ ๕ ให้แผนก
คดีบริหารงานบุคคลในศาลปกครองสูงสุด ประกอบด้วยองค์คณะและตุลาการผู้แถลงคดีที่มีความเชี่ยวชาญคดีปกครองเกี่ยวกับการบริหารงานบุคคล
โดยมีจำนวนองค์คณะและตุลาการผู้แถลงคดีตามที่ประธานศาลปกครองสูงสุดประกาศกำหนด

							หน้า ๕




เล่ม ๑๓๑ ตอนที่ ๑๒ ก		









ราชกิจจานุเบกษา		๒๔ มกราคม ๒๕๕๗


	ข้อ ๖ แผนกคดีบริหารงานบุคคลในศาลปกครองสูงสุดจะเริ่มดำเนินการเมื่อใด ให้เป็นไปตามประกาศของประธานศาลปกครองสูงสุด แต่ทั้งนี้ต้องไม่เกินกว่าหกสิบวันนับแต่วันที่ประกาศนี้มีผลใช้บังคับ



ข้อ ๗ ให้ประธานศาลปกครองสูงสุดรักษาการตาม






ประกาศนี้
ประกาศ ณ วันที่ ๑๗ มกราคม พ.ศ. ๒๕๕๗


หัสวุฒิ วิฑิตวิริยกุล

ประธานศาลปกครองสูงสุด

หน้า ๖





เล่ม ๑๓๑ ตอนที่ ๑๒ ก
	ราชกิจจานุเบกษา๒๔ 	มกราคม ๒๕๕๗















ประกาศประธานศาลปกครองสูงสุด


เรื่อง การจัดตั้งแผนกคดีบริหารงานบุคคลในศาลปกครองชั้นต้น






	โดยที่ปัจจุบันคดีปกครองที่เกี่ยวกับการบริหารงานบุคคลมีปริมาณเพิ่มมากขึ้น สมควรให้การดำเนินกระบวนวิธีพิจารณาคดีปกครองที่เกี่ยวกับการบริหารงานบุคคลเป็นไปโดยรวดเร็ว ทันต่อการเยียวยาแก้ไขความเดือดร้อนหรือความเสียหายแก่คู่กรณี อันจะเป็นประโยชน์ต่อการบริหารราชการแผ่นดิน


	อาศัยอำนาจตามความในมาตรา ๗ วรรคสองและวรรคสาม และมาตรา ๗/๑ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๖) พ.ศ.๒๕๕๔ประธานศาลปกครองสูงสุดโดยความเห็นชอบของคณะกรรมการตุลาการศาลปกครอง ออกประกาศให้จัดตั้งแผนกในศาลปกครองชั้นต้นดังต่อไปนี้


	ข้อ ๑ ประกาศนี้เรียกว่า “ประกาศประธานศาลปกครองสูงสุด เรื่อง การจัดตั้งแผนกคดีบริหารงานบุคคลในศาลปกครองชั้นต้น”


	ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


	ข้อ ๓ ให้จัดตั้งแผนกคดีบริหารงานบุคคลในศาลปกครองชั้นต้น เพื่อทำหน้าที่พิจารณาพิพากษาและดำเนินการทั้งปวง ในคดีปกครองเกี่ยวกับการบริหารงานบุคคลภายในเขตอำนาจของศาลปกครองชั้นต้นในกรณีที่มีความจำเป็นเพื่อประโยชน์แก่ทางราชการ อธิบดีศาลปกครองชั้นต้นอาจมอบหมายให้ตุลาการแผนกคดีบริหารงานบุคคล พิจารณาพิพากษาคดีอื่นใดตามที่เห็นสมควรด้วยก็ได้


	ข้อ ๔ ให้มีตุลาการหัวหน้าแผนกคดีบริหารงานบุคคล ในศาลปกครองชั้นต้นเป็นผู้รับผิดชอบงานของแผนกข้อ ๕ ให้แผนกคดีบริหารงานบุคคลในศาลปกครองชั้นต้น ประกอบด้วยองค์คณะและตุลาการผู้แถลงคดีที่มีความเชี่ยวชาญคดีปกครองเกี่ยวกับการบริหารงานบุคคล โดยมีจำนวนองค์คณะและตุลาการผู้แถลงคดีตามที่อธิบดีศาลปกครองชั้นต้นประกาศกำหนด


	ข้อ ๖ แผนกคดีบริหารงานบุคคลในศาลปกครองชั้นต้นจะเริ่มดำเนินการเมื่อใด ให้เป็นไปตามประกาศของอธิบดีศาลปกครองชั้นต้น แต่ทั้งนี้ต้องไม่เกินกว่าหกสิบวันนับแต่วันที่ประกาศนี้มีผลใช้บังคับ


	ข้อ ๗ ให้อธิบดีศาลปกครองชั้นต้นในศาลนั้นรักษาการตามประกาศนี้ประกาศ ณ วันที่ ๑๗ มกราคม พ.ศ. ๒๕๕๗หัสวุฒิ วิฑิตวิริยกุลประธานศาลปกครองสูงสุด

เล่ม ๑๓๑ ตอนที่ ๒๔ ก		ราชกิจจานุเบกษา		๒๑ กุมภาพันธ์ ๒๕๕๗ 



คำแนะนำของประธานศาลปกครองสูงสุด

ในการดำเนินกระบวนพิจารณาคดีปกครองเกี่ยวกับการบริหารงานบุคคล






	โดยที่ได้มีการจัดตั้งแผนกคดีบริหารงานบุคคลขึ้นในศาลปกครอง เพื่อให้การดำเนินกระบวนพิจารณาคดีปกครองเกี่ยวกับการบริหารงานบุคคลในศาลปกครองเป็นไปโดยรวดเร็ว ทันต่อการแก้ไขเยียวยาความเดือดร้อนหรือเสียหายแก่คู่กรณี อันจะเป็นประโยชน์ต่อการบริหารราชการแผ่นดินของรัฐ


	อาศัยอำนาจตามความในมาตรา ๒๘ วรรคหนึ่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ประกอบข้อ ๖ (๕) และ (๖) ของระเบียบ ก.ศป.ว่าด้วยอำนาจหน้าที่ประธานศาลปกครองสูงสุดและอธิบดีศาลปกครองชั้นต้น และการบริหารงานศาลปกครอง พ.ศ. ๒๕๔๔ ประธานศาลปกครองสูงสุดจึงออกคำแนะนำ ในการดำเนินกระบวนพิจารณาคดีปกครองเกี่ยวกับการบริหารงานบุคคลดังต่อไปนี้


	ข้อ ๑ ให้ยกเลิกคำแนะนำของประธานศาลปกครองสูงสุด ในการพิจารณาพิพากษาคดีเกี่ยวกับการบริหารงานบุคคล ลงวันที่ ๒๗ กันยายน พ.ศ. ๒๕๕๕


	ข้อ ๒ ในคำแนะนำนี้“คดีปกครองเกี่ยวกับการบริหารงานบุคคล” หมายถึง คดีพิพาททางปกครองตามาตรา ๙ วรรคหนึ่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒อันเกี่ยวกับการสรรหา การบรรจุ การแต่งตั้ง การย้าย การโอน การเลื่อนตำแหน่ง การเลื่อนเงินเดือน การดำเนินการทางวินัย การออกจากราชการ ของเจ้าหน้าที่ของรัฐ และคดีอื่น ตามประกาศของประธานศาลปกครองสูงสุด


	กรณีมีปัญหาว่าคดีใดเป็นคดีปกครองเกี่ยวกับการบริหารงานบุคคลหรือไม่ ในศาลปกครองชั้นต้นให้อธิบดีศาลปกครองชั้นต้นนั้นเป็นผู้วินิจฉัย ส่วนในศาลปกครองสูงสุดให้ประธานศาลปกครองสูงสุดเป็นผู้วินิจฉัย


	ข้อ ๓ เมื่ออธิบดีศาลปกครองชั้นต้นได้รับคำฟ้องจากพนักงานเจ้าหน้าที่ของศาลแล้ว หากเห็นว่าคดีนั้นเป็นคดีเกี่ยวกับการบริหารงานบุคคลให้สั่งจ่ายสำนวนคดีไปยังแผนกคดีบริหารงานบุคคล เพื่อจ่ายสำนวนให้องค์คณะในแผนกพิจารณาพิพากษาโดยเร็ว


	ข้อ ๔ ให้ตุลาการหัวหน้าแผนกคดีบริหารงานบุคคล จ่ายสำนวนคดีให้แก่องค์คณะในแผนก และในกรณีที่คดีมีความจำเป็นเร่งด่วน ซึ่งศาลจำต้องพิจารณาพิพากษาคดีด้วยความรวดเร็ว เพื่อให้ศาลออกคำบังคับให้เป็นไปตามคำขอของผู้ฟ้องคดี หรือตามสิทธิประโยชน์ที่ผู้ฟ้องคดีพึงจะได้รับจากการที่ตนชนะคดีเช่น กรณีฟ้องขอให้เพิกถอนคำสั่งแต่งตั้ง โยกย้ายและผู้ฟ้องคดีมีอายุใกล้จะพ้นจากราชการตามกฎหมาย ว่าด้วยบำเหน็จบำนาญข้าราชการ หรือกรณีฟ้องขอให้เพิกถอนคำสั่ง ไม่รับสมัครสอบแข่งขันเพื่อบรรจุเข้ารับราชการ เป็นต้นกรณีดังกล่าว ตุลาการหัวหน้าแผนกคดีบริหารงานบุคคล พึงกำหนดความเร่งด่วนของคดีไว้หน้าสำนวนคดีด้วย

เล่ม ๑๓๑ ตอนที่ ๒๔ ก		ราชกิจจานุเบกษา		๒๑ กุมภาพันธ์ ๒๕๕๗

	ให้ตุลาการหัวหน้าคณะแต่งตั้งตุลาการเจ้าของสำนวน โดยคำนึงถึงปริมาณคดีและความรวดเร็วในการพิจารณา
	ข้อ ๕ ในขั้นตอนการพิจารณาตรวจคำฟ้อง การพิจารณาเกี่ยวกับอำนาจศาล และเงื่อนไขการฟ้องคดี ควรพิจารณาด้วยความรวดเร็วหากมีความจำเป็น ตุลาการเจ้าของสำนวนอาจมีคำสั่งให้ผู้ฟ้องคดี หน่วยงานทางปกครอง เจ้าหน้าที่ของรัฐ หรือผู้ที่เกี่ยวข้อง ชี้แจงตามประเด็นที่กำหนด หรือเรียกมาให้ถ้อยคำประกอบการพิจารณาก็ได้
	ข้อ ๖ การกำหนดข้อหาของคดี ให้พิจารณาจากคำฟ้องและคำขอประกอบกันและกำหนดข้อหาให้ถูกต้องครบถ้วน ตรงตามคำขอและวัตถุประสงค์ของผู้ฟ้องคดีเพื่อให้ศาลสามารถออกคำบังคับในการแก้ไขเยียวยาความเดือดร้อน หรือเสียหายให้แก่ผู้ฟ้องคดีได้ครบถ้วน เช่น กรณีฟ้องว่าเจ้าหน้าที่ของรัฐออกคำสั่งโดยไม่ชอบด้วยกฎหมาย โดยมีคำขอให้เพิกถอนคำสั่งดังกล่าวและขอให้กระทำการเพื่อเป็นการแก้ไขเยียวยาความเดือดร้อนหรือเสียหายแก่ผู้ฟ้องคดี การกำหนดข้อหาแห่งคดีควรเป็นคดีพิพาทตามมาตรา ๙ วรรคหนึ่ง (๑) และ (๓) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ เป็นต้น
	ข้อ ๗ เมื่อศาลรับคำฟ้องไว้พิจารณาแล้ว ตุลาการเจ้าของสำนวนพึงวางแผนและกำหนดกรอบเวลาในการพิจารณาและพิพากษาคดี เพื่อให้ทันต่อการแก้ไขเยียวยาความเดือดร้อนหรือเสียหายแก่คู่กรณีไม่ก่อให้เกิดปัญหาหรืออุปสรรคต่อการบริหารราชหารแผ่นดิน และเพื่อประโยชน์ของความต่อเนื่องในการดำเนินกระบวนพิจารณา อาจจัดทำบันทึกช่วยจำเพื่อใช้ในการบริหารจัดการคดีนั้นก็ได้
	ข้อ ๘ ในการแสวงหาข้อเท็จจริงควรกำหนดประเด็นข้อพิพาทให้ชัดเจน เพื่อให้คู่กรณีชี้แจงได้ตรงประเด็น สมบูรณ์ และถูกต้องตามลักษณะของข้อหา
	การฟ้องคดีตามมาตรา ๙ วรรคหนึ่ง (๑) แห่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ตุลาการเจ้าของสำนวนควรให้ผู้ฟ้องคดีชี้แจงให้ชัดเจนว่า กฎ คำสั่ง หรือการกระทำดังกล่าวไม่ชอบด้วยกฎหมายอย่างไร
	การฟ้องคดีตามมาตรา ๙ วรรคหนึ่ง (๒) แห่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒	ตุลาการเจ้าของสำนวนควรให้ผู้ฟ้องคดีชี้แจงให้ชัดเจนว่า ผู้ถูกฟ้องคดีละเลยต่อหน้าที่หรือปฏิบัติหน้าที่ล่าช้าอย่างไร
	การฟ้องคดีตามมาตรา ๙ วรรคหนึ่ง (๓) แห่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ตุลาการเจ้าของสำนวนควรให้ผู้ฟ้องคดีชี้แจงให้ชัดเจนว่า ได้รับความเสียหายอย่างไร พร้อมทั้งแนบพยานหลักฐานประกอบตามข้อกล่าวอ้างดังกล่าวด้วย
	ตุลาการเจ้าของสำนวนพึงเรียกพยานเอกสารที่สำคัญ เช่น รายงานการประชุม รายงานการสอบสวน บันทึกถ้อยคำพยาน ระเบียบ ข้อบังคับ เป็นต้น หรือหากมีกรณีที่จะต้องดำเนินการไต่สวน ก็ให้ดำเนินการด้วยความรวดเร็ว

ราชกิจจานุเบกษา	๒๑ กุมภาพันธ์ ๒๕๕๗














	ข้อ ๙ คำขอวิธีการชั่วคราวก่อนการพิพากษา ให้พิจาณาและมีคำสั่งด้วยความรวดเร็ว เมื่อมีคำสั่งแล้วควรตรวจสอบการปฏิบัติตามคำสั่ง หากมีการฝ่าฝืนไม่ปฏิบัติตามคำสั่งที่ศาลกำหนด ควรดำเนินการตามกฎหมายต่อผู้ฝ่าฝืนทันที











	ในกรณีที่ศาลเห็นว่าการพิจารณาพิพากษาคดีล่าช้า จะมีผลเสียต่อรูปคดีและอาจไม่ทันต่อการแก้ไขเยียวยาความเดือดร้อนหรือเสียหายแก่ผู้ฟ้องคดีศาลพึงพิจารณากำหนดวิธีการชั่วคราว ก่อนการพิพากษาตามหลักเกณฑ์และวิธีการที่กฎหมายกำหนด โดยไม่ต้องให้ผู้ฟ้องคดีร้องขอ











	ข้อ ๑๐ การสั่งคำขอขยายเวลาของคู่กรณี ควรพิจารณาอนุญาตให้เท่าที่จำเป็น เพื่อมิให้คู่กรณีดำเนินคดีไปในทางประวิงเวลาให้ล่าช้าหรือในทางฟุ่มเฟือยเกินควร











	ข้อ ๑๑ เมื่อผู้ถูกฟ้องคดีทำคำให้การยื่นต่อศาลแล้ว ให้ตุลาการเจ้าของสำนวนตรวจพิจารณาสำนวนคดี หากเห็นว่าคดีมีข้อเท็จจริงเพียงพอที่จะมีคำพิพากษาหรือมีคำสั่งชี้ขาดคดีได้แล้ว ตุลาการเจ้าของสำนวนพึงจัดทำบันทึกของตุลาการเจ้าของสำนวนเสนอองค์คณะเพื่อพิจารณาพิพากษาคดีโดยไม่ต้องดำเนินการแสวงหาข้อเท็จจริงจนครบทุกขั้นตอนตามที่กำหนดในข้อ ๔๗ ถึง ข้อ ๔๙ แห่งระเบียบของที่ประชุมใหญ่ตุลาการในศาลปกครองสูงสุด ว่าด้วยวิธีพิจารณาคดีปกครอง พ.ศ. ๒๕๔๓











	ข้อ ๑๒ ในคดีที่เป็นเรื่องเร่งด่วน เพื่อให้ทันต่อการแก้ไขเยียวยาความเดือดร้อนหรือเสียหายแก่คู่กรณี ตุลาการผู้แถลงคดีพึงเสนอคำแถลงการณ์ด้วยวาจา











	ข้อ ๑๓ ในกรณีที่ศาลมีคำพิพากษาให้เพิกถอนกฎหรือคำสั่ง ศาลควรกำหนดคำบังคับด้วยว่าจะให้มีผลย้อนหลังหรือไม่ย้อนหลัง หรือมีผลไปในอนาคตถึงขณะใดขณะหนึ่ง โดยคำนึงถึงความเป็นธรรมแห่งกรณี



	กรณีที่มีคำพิพากษาให้เพิกถอนกฎ ศาลควรวินิจฉัยด้วยว่าวัตถุแห่งคดีที่ขอให้ศาลเพิกถอนนั้นมีสภาพเป็นกฎ เนื่องจากในกรณีที่ศาลปกครองมีคำพิพากษาถึงที่สุดให้เพิกถอนกฎจะต้องมีการประกาศผลแห่งคำพิพากษาดังกล่าว ในราชกิจจานุเบกษาและให้การประกาศดังกล่าว มีผลเป็นการเพิกถอนกฎนั้น ทั้งนี้ ตามมาตรา ๗๒ วรรคสาม แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒











	ในกรณีมีข้อสังเกตในคำพิพากษาตามมาตรา ๖๙ วรรคหนึ่ง (๘) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ศาลพึงกำหนดแนวทางหรือวิธีการดำเนินการ เพื่อให้เป็นไปตามคำบังคับที่กำหนดในคำพิพากษา ซึ่งต้องอยู่ภายในกรอบของคำพิพากษา และพึงระมัดระวังไม่ให้เป็นการเพิ่มเติมเนื้อหา ในคำบังคับที่กำหนดในคำพิพากษา











	ข้อ ๑๔ ในกรณีที่ศาลได้มีคำสั่งทุเลาการบังคับตามกฎหรือคำสั่งทางปกครอง หรือคำสั่งเกี่ยวกับการบรรเทาทุกชั่วคราวไว้ก่อนมีคำพิพากษา เมื่อทำคำพิพากษาศาลควรกำหนดด้วยว่าจะให้คำสั่งดังกล่าวมีผลต่อไปหรือไม่ เพียงใดเช่น ถ้าคดีนั้นศาลมีคำพิพากษาให้ผู้ฟ้องคดีเป็นฝ่ายชนะคดี ศาลควรกำหนดให้คำสั่งเกี่ยวกับวิธีการชั่วคราว ก่อนการพิพากษานั้นมีผลบังคับใช้ต่อไป เป็นต้น

หน้า ๒๑


เล่ม ๑๓๑ ตอนที่ ๒๔ ก	ราชกิจจานุเบกษา		๒๑ กุมภาพันธ์ ๒๕๕๗

	ข้อ ๑๕ คดีที่มีการอุทธรณ์คำพิพากษา ตุลาการเจ้าของสำนวนควรตรวจคำอุทธรณ์โดยพลัน ถ้าเห็นว่าคำอุทธรณ์นั้นไม่สมบูรณ์ครบถ้วนซึ่งผู้อุทธรณ์อาจแก้ไขได้ เช่น อุทธรณ์คัดค้านคำพิพากษาของศาลปกครองชั้นต้นแต่เพียงว่าไม่ถูกต้อง โดยมิได้ปรากฏรายละเอียดของการคัดค้าน เป็นต้นหรือผู้อุทธรณ์ชำระค่าธรรมเนียมศาลไม่ครบถ้วน ตุลาการเจ้าของสำนวนจะต้องมีคำสั่งให้ผู้อุทธรณ์แก้ไข หรือชำระค่าธรรมเนียมศาลให้ครบถ้วนภายในระยะเวลาที่กำหนด ถ้าไม่มีการแก้ไขหรือชำระค่าธรรมเนียมศาลให้ครบถ้วนภายในระยะเวลาที่กำหนดหรือข้อที่ไม่สมบูรณ์ครบถ้วนนั้นเป็นกรณีที่ไม่อาจแก้ไขให้ถูกต้องได้ หรือเป็นคำอุทธรณ์ที่ต้องห้ามตามกฎหมายหรือยื่นโดยผิดระเบียบ ตุลาการเจ้าของสำนวนต้องเสนอองค์คณะสั่งไม่รับอุทธรณ์ดังกล่าว
	ข้อ ๑๖ ตุลาการหัวหน้าคณะพึงติดตามและเร่งรัดการพิจารณาคดีของตุลาการเจ้าของสำนวน ในกรณีที่มีความจำเป็นอาจให้คำแนะนำตุลาการเจ้าของสำนวนเพื่อแก้ไขปัญหาที่เกิดขึ้นก็ได้
	ข้อ ๑๗ อธิบดีศาลปกครองชั้นต้นและตุลาการหัวหน้าแผนกคดีบริหารงานบุคคล พึงติดตามและเร่งรัดการพิจารณาคดี ในส่วนที่เกี่ยวกับระยะเวลาในการพิจารณาพิพากษาขององค์คณะโดยอาจให้คำแนะนำแก่องค์คณะเพื่อให้การพิจารณาพิพากษาคดีเป็นไปโดยเร็ว เพื่อให้ทันต่อการแก้ไขเยียวยาความเดือดร้อน หรือเสียหายแก่คู่กรณีและเพื่อประโยชน์ต่อการบริหารราชการแผ่นดิน
	ข้อ ๑๘ การดำเนินกระบวนการพิจารณาคดีปกครอง เกี่ยวกับการบริหารงานบุคคลของแผนกคดีบริหารงานบุคคลนี้ ให้นำมาใช้ในแผนกคดีบริหารงานบุคคลในศาลปกครองสูงสุดโดยอนุโลม







				ให้ไว้ ณ วันที่ ๑๓ กุมภาพันธ์ พ.ศ. ๒๕๕๗

				หัสวุฒิ วิฑิตวิริยกุล











				ประธานศาลปกครองสูงสุด

รูปภาพ ภาพตราสัญลักษณ์ของศาลปกครองและที่ทำการของศาลปกครอง

รูปภาพ ภาพบรรไดทางขึ้นเข้าศาลปกครอง

รูปภาพ ภาพปกหลัง หนังสือ ศาลปกครอง แผนกคดีบริหารงานบุคคล 
เป็นรูปแผนที่โลกและตราสัญลักษณ์ศาลปกครอง
พร้อมรูปการ์ตูนผู้ชายและผู้หญิงวัยทำงานยืนเรียงสลับกันประมาณ 14 คน

